ބޮއްސުންލި ޙަޔާތް – Esfiya – Dhivehi Vaahaka Site\n- by Kooji - 2- June 6, 2017\nއަހަރެން އޮތީ އެނބުރެމުންދިޔަ ފަންކާއަށް ނަޒަރު ހުއްޓާލައިގެންނެވެ. ކައިރީގައި ހުރި އެނދުގައި އޮތް ހަތް އަހަރުގެ ދަރިފުޅަށް އިރުއިރުކޮޅާ ބަލާލެވެއެވެ. އެނދުގެ އެއްކައިރީގައި ހުރި ގޮނޑިއެއްގައި ހަފްސާ އިނެވެ. ސާރާގެ ބޮލުގައި އިރުއިރުކޮޅާ ފިރުމައިލައެވެ. އުތުރިއަރަމުން ދިޔައީ މައިވަންތަ ކަމުގެ ކުލުނެވެ. ހަފްސާގެ ލޮލުން ވެއްޓެން ދިޔަ ކަރުނަ ތިކި ފޮހެލިތަން އަހަންނަށް ހަމަ ރަނގަޅަށްވެސް ފެނުނެވެ. ކިތަންމެ ދެރަވިޔަސް ދަރިފުޅުކުރިމަތީގައި ފިނޑި މީހަކަށް ވާން އަހަރެން ބޭނުމެއް ނޫނެވެ. އަދިވެސް އެ ދަރިފުޅާއިމެދު ކުރެވެމުންދާ އުންމީދެއްގެ ބޮޑުކަމުންނެވެ. އެ ދަރިފުޅުގެ ގައިގައި އަޅަމުން އެދަނީ ކިހާބޮޑު ވޭނެއް ހެއްޔެވެ؟ އެންމެ ކަންބޮޑުވަނީ މިހާ ދުވަސްވީ އިރުވެސް އެ ބަލީގެ ހަގީގަތް ދެނެގަނެވިފައި ނެތުމުންނެވެ. ފަރުވާއެއް ކުރަން އިނގޭނީވެސް ބަލި ދެނެގަނެވިގެން ނޫންހެއްޔެވެ. ކިތަންމެ ޑޮކްޓަރަކަށް ދެއްކިއްޖެއެވެ. އެތަކެއް ބޭހެއް ކުރެވިއްޖެއެވެ. ވީފައިދާއެއް ނެތެވެ. އެންމެފަހުން ޑޮކްޓަރު ލަފާ ދިނީ ރާއްޖެއިން ބޭރަށް ދިއުމަށެވެ.\nއަހަރެންގެ އާއިލާއަކީ އެހާ ފޯރުންތެރި އާއިލާއެއް ނޫނެވެ. ބައްޕަ ނިޔާވިއިރު ހިންގަމުންދިޔަ ކުޑަ ފިހާރައިން ލިބޭ އެއްޗަކުން ދެކޮޅު ޖެހެނީ ދަމާގެނެސް ޖެއްސީމައެވެ.\nސާރާ ބަލިވިފަހުން އަހަރެންނަށް ލިބޭ ހުރިހާ އެއްޗެއް ހޭދަ ކުރަނީ ބޭސްފަރުވާއަށެވެ. ރާއްޖެއިން ބޭރަށް ދާން އެންގުމުން އަހަރެންގެ ގޮތް ހުސްވިކަހަލައެވެ. ނަމަވެސް އެ ދަރިފުޅަށްޓަކައި ކޮންމެފަދަ ކަމެއް ކުރަންވެސް އަހަރެން ހުރީ ތައްޔާރަށެވެ. އެއީ އަހަރެމެން ދެމީހުންގެ ލޮލުގެ ފިނިކަމެވެ. ދިރިހުރުމުގެ އުންމީދެވެ. އެކިމީހުންކައިރީ އެހީއަށް އެދި އަހަރެމެން ސަލާންޖެހީމެވެ. ނަމަވެސް މާބޮޑުއެއްޗެއް ލިބޭގޮތެއް ނުވިއެވެ. އެންމެ ފަހުން އަހަންނަށް ޖެހުނީ ފިހާރަ ވިއްކަލާށެވެ. އެނޫން އިތުރު ގޮތެއް ނެތުނީއެވެ.\nސާރާ ގޮވައިގެން އިންޑިއާއަށް ދިޔައީ އަހަރެން އެކަންޏެވެ. ދެމީހުންދާނަމަ ކުރަންޖެހޭ ޚަރަދު ބޮޑުވާނެތީއެވެ. އިންޑިއާއަށް ދިޔަ ފަހުން ދެހޮސްޕިޓަލަކަށް ދެއްކީމެވެ. ލިބުނީ ކުރިންވެސް ލިބުނު ޖަވާބެވެ. އެ މާޔޫސް ކަމެވެ.\nސާރާ އެނދުމަތި ކޮއްފައި އޮތް ދުވަހެކެވެ. ހޮސްޕިޓަލުގައި ހުރެފައި އަހަރެން ނިކުތީ ސަރާއަށް ކާނެ އެއްޗެއް ހޯދާށެވެ. ނުކުންނަނިކޮށް ވިޖޭ އާއި ދިމާވިއެވެ. އަހަރެންގެ މި ދަތުރުގައި ވިޖޭގެ ފަރާތުން ވަރަށް ބޮޑު އެހީތެރިކަމެއް ލިބުނެވެ. ޑޮކްޓަރަށް ދެއްކުމާއި އެހެނިހެންވެސް ކުދިކުދި ކަންކަމުގައި ލަފާ ހޯދަނީ ވިޖޭގެ ކައިރިންނެވެ. ވިޖޭ އަކީ ދިވެއްސަށް ވަރަށް ފަރިތަ މީހެކެވެ. އަހަރެމެންގެ ގުޅުން ބަދަހިވީ އެ ސަބަބަށްޓަކައި ކަމަށްވެސް ވެދާނެއެވެ.\nއެދުވަހު އަހަރެމެން ދިޔައީ ކުޑަކޮށް ބޯ ހަމަޖައްސާލަން ކައިރީގައި ހުރި ހޮޓަލަކަށެވެ. ހިސަބަކީ ވިޔަފާރި ކުރުމަށް ވަރަށް ގިނަ ބަޔަކު ގޮސްއުޅޭ ހިސާބެކެވެ. މުޅިހިސާބު އޮތީ ތޮއްޖެހިފައެވެ. ހިފާފައިހުރި ވަހުން ނޯއްދަމާލާކަށް ނުކެރެއެވެ. އެތާހުރި ކުޑަ ފިހާރައެއް ކަހަލަ ތަނަކަށް ވިޖޭ މަޑުކުރިއެވެ. އެއީ އަތްބަލާމިހުންގެ “ފައްޅި” އެކެވެ. އެތެރެއަށް ވަނުމަށް އިޝާރާތްކޮށް ވިޖޭ ހިނގައިގަތެވެ. އަހަރެން ދެކޮޅުހެދީމެވެ. އެއީ އަހަރެން ގަބޫލުކުރާ ކަމަކަށް ނުވާތީއެވެ. ނަމަވެސް އަޖުމަބަލައިލުމަކުން ގޯހެއް ނެތް ކަމާއި، ގަބޫލުކުރުމާއި ނުކުރުން އެއީ އަހަރެންގެ ކަމެއްކަމަށް ބުނެ އެންމެ ފަހުން ވިޖޭ އަހަރެން އެތަނަށް ވެއްދިއެވެ. އެއީ ކުޑަ ވަރެއްގެ “ގޮޅި” އެކެވެ. އެތަނަށް ފަހަރަކު ވަދެވޭނީ ދެމީހަކަށެވެ. އެހާވެސް އެތަން ކުޑައެވެ. ވަށައިގެން ހުރީ ކުލަވެއްޓިފައިވާ ފާރުތަކެވެ. ފާރުގައި އެކިކަހަލަ ކުރެހުންތަށް ހުއްޓެވެ. އެތާނގެ އެއް ކަނެއްގައި މުސްކުޅިފުރައިގެ މީހަކު އިނެވެ. އަހަރެން ހުރީ ކޮންމެވެސް ވަރަކަށް ހާސްވެފައެވެ. ވިޖޭ އެމިހާއާއި ކޮންމެވެސް ވާހަކަތަކެއް ހިއްސާކުރިއެވެ. އެއަށް ފަހު އަހަރެން ގާތު އެތާ ހުރި ގޮޑިއެއް ދައްކަފައި އިށީނުމަށް ބުންޏެވެ. އަހަރެން އިށީނުމުން އެމީހާ އަހަންނަށް ބަލާލިއެވެ. އެއަށް ފަހު އެދުނީ އަހަރެންގެ އަތް ދެއްކުމަށެވެ. އަހަރެން ވިޖޭއަށް ބަލާލީމެވެ. އޭނަ އާނއެކޭ ބުނާފަދަ ގޮތަކަށް ބޯޖަހާލިއެވެ. އަހަރެން ދެއަތްނަގާ މޭޒުމަތީގައި ބޭއްވީމެވެ. އެމީހާ އަހަރެންގެ އަތަށް އެކި ގޮތްގޮތަށް ބަލަންފެށިއެވެ.\nޚިދުމަތް ހޯދަން އަންނަމީހުންގެ ސަމާލުކަންހޯދަން އޭނާ ކިތަންމެހާވެސް ކުޅަދާނައެވެ. އަހަރެންގެ ކުރު ތަޢާރަފެއް އޭނާ ދިނީ އަހަންނަށްވެސް ނުދެވޭނެހައި ފުރިއަމައަށެވެ. ދެން ފެށި ވާހަކައަކުން އަހަރެންގެ ހިތަށް ބުނެދޭން ނޭނގޭފަދަ އިހުސާސްތަކެއް ކުރުވިއެވެ.އޭނަގެ ފާލު ދައްކާގޮތުން ނަމަ އަހަރެން އިންޑިއާއިން ދާނީ ސާރާގެ ބަލި ފަސޭހަވުމަށްފަހުއެވެ. އަދި އަހަރެންގެ ދިރިއުޅުން މަޑުމަޑުން ހަމައަކަށް އެޅި އަތްމަތިވެސް ތަނަވަސް ވާނެއެވެ. ދެން އޭނާ ބުނީ އަހަރެން އުންމީދުކޮއްގެން ހުރި ކަހަލަ ވާހަކައެއް ނޫނެވެ. އެއީ އަހަރެން އިތުރުކައިވެންޏެއް ކުރާނެ ކަމެވެ. މިކަހަލަ ވަހަކަތަކެއް ދައްކަމުންގޮސް އެންމެފަހުން އެމީހާ ބުނި އެއްޗަކުން އަހަންނަށް ކުއްލިއަކަށް އަތްދަމައިގަނެވުނެވެ. އަދި އަވަސްއަވަހަށް އެތަނުން ނިކުތީމެވެ. އެނބުރި ހޮސްޕިޓަލަށް ދިޔަ މަގުމަތީގައި ވެސް އަދި ހޮސްޕިޓަލުގައިވެސް އަހަންނަށް ވިސްނުނީ އެމީހާ ދެއްކި ވާހަކަތަކާއި ދޭތެރޭއެވެ. އަހަރެން އެވާހަކަތަށް ގަބޫލުކުރަން ބޭނުންނުވިޔަސް ވެހެވެ. އަހަރެންގެ ހިތުގެ ކޮންމެވެސް ހިސާބަކުން އެވާހަކަތަށް ގަބޫލުކުރަން ބޭނުންވިކަހަލައެވެ. ސާރާގެ ބައްޔަށް ފަރުވައެއް ލިބިދާނެކަމަށް ކުރެވުނު އުންމީދުގެ ހުޅުކޮޅު އިތުރަށް ދިއްލުނުކަމުގެ އިހުސާސް ކުރެވުނީތީއެވެ.\nއިންޑިޔާއަށް އައިތާ ދެވަނައަށް ވީހަފްތާގައި ސާރާގެ ބަލީގެ ހަގީގަތް ހޯދުނެވެ. އަދި ގިނަދުވަސްތަކެއް ނުވެ، ސާރާއަށް މުޅިންހެން ފަސޭހަވިއެވެ. އަހަރެން ހަފްސާއަށް އެ ޚަބަރުދިނީމެވެ. އަދި އޭގެ ދެދުވަސް ފަހުން އެނބުރި ރާއްޖެ ދިޔައީމެވެ.\nދިރިއުޅުމުގެ ކަންތައްތައް މަޑުމަޑުން ހަމައަކަށް އެޅެން ފެށިއެވެ. މާލެ ކައިރި ރިސޯޓަކުން އަހަންނަށް ވަޒީފާ ހަމަޖެހުނެވެ. އަހަރެމެންގެ ދިރިއުޅުން ކުރިޔަށްވުރެވެސް ފުރިހަމަ ވިކަހަލައެވެ. ދިރިއުޅުމަށް އަންނަ ކޮންމެ ބަދަލަކާއިއެކު އަހަރެންގެ ހަނދާނަށް އަންނަނީ އަތްބަލާ މީހާގެ ވާހަކަތަކެވެ. އޭރު ކޮންމެވެސް ވަރަކަށް އެވާހަކަތައް ގަބޫލުކުރެވެންވެސް ފަށައިފިއެވެ. ނަމަވެސް އަހަރެން އެއިން އެއްވެސް ވާހަކައެއް ހަފްސާއަކާއިވެސް އަދި އެހެން މީހަކާއިވެސް ހިއްސާއެއްނުކުރަމެވެ. އެކަމުގެ މާބޮޑު ބޭނުމެއް އޮތް ކަމަށް އަހަންނަށް ނުވިސްނުނީތީއެވެ.\nދުވަސްތަށް ދަތުރުކުރަނީ ހީވެސް ނުކުރާހާ ހަލުވިމިނެއްގައެވެ. އޭގެ ފަހުން މިހާރު ފަސްއަހަރު ވީއެވެ. ދާދި އިހައްދުވަހަކާއި ޖެހެންދެންވެސް އަހަރެންގެ ދިރިއުޅުމުގެ ހުރިހައިކަމެއްވެސް ހިނގަމުންދިޔައީ އެންމެ ފުރިހަމައަށޭ ބުންޏަސް ދޮގަކަށް ނުވާނެއެވެ. އެގޮތް ބަދަލުވީ އަހަންނާއި ނަޝާ އާއި ދިމާވިހިސާބުންނެވެ. ނަޝާއަކީ ރިސޯޓުގެ ވަޒީފާއާއި އަލަށް ގުޅުނު ކުއްޖެކެވެ. ޒުވާނެވެ. އެއާއި އެއްވަރަށް ރީތިވެސްމެއެވެ. ކޮންމެ ފިރިހެނެއްގެ ހިތްވެސް ކަތިލަހާވެއެވެ. ނަޝާގެ އެ ތޫނު ކަޅިރަވައިގެ އަމާޒަކަށް އަހަރެންވީ ކީއްވެބާވައޭ އަމިއްލަނަފްސާއި ސުވަލުކުރެވުނެވެ. ނަމަވެސް ރިސޯޓުގައި ތިބި އަހަންނަށް ވުރެ ޒުވާން ރީތި ފިރިހެނުންނަށް ކާމިޔަބު ނުވި ކަމެއް އަހަންނަށް އެއްވެސް މަސައްކަތަކާއި ނުލާ ކާމިޔާބުވުމުން ފަޚުރުވެރިވެވުނެވެ. އެ ފުރުސަތު ދޫކޮއްލަން ހިތެއް ބޭނުމެއްނުވިއެވެ. ލޯބިވާ އަނބި މީހާއާއި ދަރިފުޅު ކުޑަވަގުތުކޮޅަށް ނަމަވެސް އަހަރެންގެ ހިތުން ފިލަދިޔަކަހަލައެވެ.\nއެންމެފަހުން ނަޝާ ދެކެ އަހަންނަށް ލޯބިވެވުނީއެވެ. އަހަރެން ބޭނުންވީ އަވަހަށް ކައިވެނި ކުރާށެވެ. އެވާހަކަ ބުނަން ހަފްސާއަށް ގުޅި ދުވަހު އޭނާ ފެށީ ރޯށެވެ. އޭނާއަށް އެކަން ބަލައެއް ނުގަނެވުނެވެ. ވަނީވެސް އެހެންތާއެވެ. އޭގައި ހަފްސާގެ އެއްވެސް ކުށެއް ނެތެވެ. ކުއްވެރިއަކީ އަހަރެންގެ ހިތެވެ. އެކަމަކީ އަހަރެން ކުރަންޖެހޭ ކަމެއްކަމަށް އަހަންނަށް ވިސްނައިދިނީ އަހަރެންގެ ހިތެވެ. ޖެހިގެންއައި ހަފްތާގައި އަހަރެމެން ކައިވެނި ކުރީމެވެ. ހަމަ އެދުވަހު އަހަންނަށް ކޯޓަށް ހާޒިރުވުމުގެ އަމުރު އައެވެ. ހަފްސާ ވަރިވާންއެދި ފޯމުލާފައި ވާތީއެވެ. އެދުވަހު ހަފްސާގެ މިލައިފައިވާ މޫނު ފެނި އަހަރެން ހިތުގައި ޖެހުނެވެ. ނަމަވެސް އެއީ ހަފްސާ ބޭނުންވާގޮތް ކަމުން އަހަރެން އޭނާ ވަރިކޮށްދިނީމެވެ.\nނަޝާ ބޭނުންވީ ވަޒީފާއިން ކެޑިގެން ގޭގައި އިންނާށެވެ. އަހަރެން އެގޮތަކާއި ދެކޮޅެއް ނަހަދެމެ. ބައެއް ދުވަސްދުވަހު އަހަރެން ސާރާ ގެއަށް ގެންނަމެވެ. ނަމަވެސް ކުރިން ހުންނަ ސަކަ މިޒާޖު މުޅިންހެން ފިލާގޮސްފައިވާ ކަހަލައެވެ. އެ މޫނުމަތިން ފެންނަނީ ނުތަވަސްކަމެވެ. ރުޅިވެރިކަމެވެ. ސާރާ ނަޝާއާއި ވާހަކައެއް ނުދައްކައެވެ. ހަގީގަތަށް ބުނާނަމަ ސާރާއަށް ރުޅިއައުން ހައްގެވެ. އެހިތުގައި ޖަވާބު ނުލިބިފައިވާ އެތައް ސުވާލުތަކެއް ވާނޭކަން އަހަންނަށް އެމޫނު ފެންނަ ކޮންމެ ފަހަރަކު ޔަގީންވެއެވެ. ނަމަވެސް ވަގުތު ޖެހުމުން އެ ސުވާލު ތަކަށް ޖަވާބުލިބޭނެއެވެ. އަހަރެން ހަފްސާއެއް ކުއްވެރިއެއް ނުކުރަމެވެ. ނަމަވެސް އަހަރެންގެ ނަފްސުވެސް ކުއްވެރިކުރާކަށް އަހަރެން ބޭނުމެއް ނޫނެވެ.\nއަހަރެންގެ ހަޔާތުގެ މިސާލަކީ އޮޔާއި ވަޔާއި އެކު ބެހެމުންދާ ކަނދު ފޮއްޗެއްގެ މިސާލެވެ. ވަކި މިސްރާބެއް ނެތެވެ. ދުނިޔެއަށް ހުއްޓުމެއްނާންނަހާ ހިނދަކު ދުވަސްތަށް ހިނގަހިނގާހުންނާނެއެވެ. މި ބީދައިން އަހަރެންގެ ހަޔާތުންވެސް ދުވަހަކަށް ފަހު ދުވަހެއް ފާއިތުވަމުން ދެއެވެ.\nދުވަހަކީ ރިސޯޓުގައި ފުދޭވަރަކަށް ބުރަކޮށް އުޅެން ޖެހުނު ދުވަހެކެވެ. އަހަރެން ޑިއުޓީ ނިންމާފައި ކޮޓަރިއަށް ދިޔައީ ކުޑަކޮށް ނިދާލުމުގެ ބޭނުމުގައެވެ. އެދުގައި އޮށޯވެލުމަށްފަހު ޚަބަރުތަށް ބަލާލުމުގެ ނިޔަތުގައި ފޯން ނެގީމެވެ. އަހަރެންގެ ލޮލުގައި އަޅައިގަތީ ރަތްއަކުރުން ފަވާލެވިފައިވާ އަވަސް ޚަބަރުގެ ސުރުޚީ އަށެވެ. އިންޑިޔާގައި ހިނގި އެކްސިޑެންޓެއްގައި ދިވެއްސަކު މަރުވިވާހަކަ އޮތުމުން ކުއްލިއަކަށް އަހަރެންގެ ހަނދާނުގެ ވާފަށް ގޮސް ގުޅުނީ މީގެ އެތަކެއް އަހަރު ކުރިއާއި އެވެ. ސާރާ ގޮވައިގެން އަހަރެން އިންޑިޔާއަށް ދިޔަ ދަތުރެވެ. އެދަތުރުގައި އަހަރެންގެ އަތް ބެލި މީހާ ބުނި ވާހަކައެވެ. އެކަމާއި ވިސްނަން އޮވެފައި އަހަންނަށް ނިދުނު އިރެއްވެސް ނޭނގެއެވެ. ހޭލެވުނު އިރު މީހާ އޮތީ ދާހިއްލާ ފޯވެފައެވެ. އަހަންނަށް ހުވަފެނުގައި ފެނުނީ ހަމަ އެމީހާއެވެ. އޭނާ އަހަންނަށް އިންޒާރުދިނެވެ. އެދުވަހުވެސް ބުނި ހެންނެވެ. އޭނާ ބުނީ އަހަރެން ވިސްނައިން އުޅުމަށެވެ. އަހަރެން މަރުވާނީ އެކްސިޑެންޓެއްގައި ކަމަށް އޭނާ ތަކުރާރުކޮއް ބުނަނިކޮއް އަހަންނަށް ފެނުނެވެ. އަހަންނަށް އެމީހާދެއްކި ވާހަކަތަކާއި ދޭތެރޭ ވިސްނާލެވުނެވެ. އަހަރެންގެ ހަޔާތުގައި މިހާތަނަށް ހިނގައިދިޔަ ހުރިހާ ކަމެއްހެން ހިނގައި ދިޔައީ އެމީހާ ބުނިގޮތަށެވެ. ސާރާގެ ބަލި ފަސޭހަވުމެވެ. އަހަރެމެންގެ ދިރިއުޅުން ހީވެސް ނުކުރާހައި ހަލުވިމިނެއްގައި ތަނަވަސްވީގޮތެވެ. އަހަރެން ނަޝާ އާއި ކައިވެނި ކުރުމެވެ. މި ހުރިހާ ކަމަކީ އިއްތިފަގެއް ކަމަކަށް އަހަރެންގެ ޟަމީރު ގަބޫލެއް ނުކުރިއެވެ. ދެން ހިތަށްއެރި އެއްޗަކުން އަހަރެންގެ ހުރިހާ ލޯލިއެއް ކޮޅަށް ޖެހުނެވެ. އަހަރެން އެދުވަހުން އެދުވަހަށް ޗުއްޓީ ނަގައިގެން މާލެދިޔައީމެވެ. ނަމަވެސް ގެއަށް ދިޔުމުން އަހަންނަށް ލިބުނީ އިތުރު ހިތްދަތި ކަމެކެވެ. ނަޝާއަކީ ކިހާ ވިޔާނުދާ އަންހެނެއްކަން އަހަންނަށް އެނގުނީ އެދުވަހުއެވެ. ތަގުދީރު އަހަންނާއި މިކުރީ ކޮންފަދަ ސަމާސާއެއް ހެއްޔެވެ. އަހަރެން ވަގުތުން ނަޝާ ވަރިކުރީމެވެ.\nއެދުވަހަށްފަހު އަހަރެންގެ އަމިއްލަ ގޭގައި އަހަރެން ގައިދުވި ކަހަލައެވެ. ވަޒީފާއިން ކެނޑުނީމެވެ. ގެއިން ނުކުތުން މުޅިންހެން ހުއްޓުމަކަށް އައެވެ. މަދުފަހަރަކު ފިހާރައަށް ދާން ނުކުތަސް އަހަރެން ހުންނަނީ ހިތް ނަގާ އަތަށް ލައިގެންނެވެ. ގޭ ކުރިމަތީ ހުންނަ ފިހާރަޔަށް ދާންވިޔަސް އަހަންނަށް މަގު ހުރަސްކުރެވެނީ އެތަށް އިރަކުންނެވެ. މަގުމަތީގައި ދުއްވާއެއްޗެއް ނެތަސް ކުއްލިއަކަށް އެއްޗެއް އައިސް އަހަރެންގައިގައި ޖެހިދާނެއޭ ހީވަނީއެވެ. ގޭގައި ތޫނުއެއްޗެއް އޮތިއްޔާ އެ އެއްޗެއް ފޮރުވީމެވެ. ކުޑަމިނުން ކަތުރެންހާ މިންވަރުވެސް ނުބާއްވަމެވެ. ވަންނަ ދޮރުމަތީގައާއި ފާޚާނާ ދޮތުމަތީ އޮތް ފައިފުހި ވެސް އެއްލާލީމެވެ. ކައްސާލައިން ވެއްޓިދާނޭ ހީވާތީއެވެ.\nއަބަދު ގޭގައި އޮވެއޮވެ އަހަރެން މޮޔަވާން އުޅޭހެންވެސް ހީވާ ފަހަރު މަދެއްނޫނެވެ. އަހަރެންގެ ރައްޓެހިންވެސް ކިތައްމެ ވަރަކަށް ގުޅައެވެ. ނަމަވެސް އަހަރެން އެމީހުންނަކަށް ޖަވާބެއް ނުދެމެވެ. ގެއަށް އަޔަސް އަވަހަށް ފޮނުވާލަނީއެވެ. އެމީހުން ގަދަކަމުން އަހަރެން ބޭރަށް ގެންގޮސްދާނެތީ ބިރުންނެވެ. ނަމަވެސް އަހަންނަށް މަރަށް ފިލޭނީ ކިހާ ދުވަހަކު ހެއްޔެވެ. އަހަންނަށް ނުވިސްނުނު ކަމަކީ ކޮންމެ ތަނެއްގައި ހުއްޓަސް މަރުއައިސް ޖެހުނީމައި މަރުން ސަލާމަތްވުމުގެ ކުޅަދާނަކަން އެއްވެސް މީހަކަށް ލިބިގެން ނުވާކަމެވެ.\nމުޅިދުވަސް ގޭގައި އޮންނަން ޖެހުމުން ނަފްސާނީގޮތުން އަހަންނަށް އަންނަމުންދިޔަ ބަދަލުތައް ބުނެދޭން ނޭނގުނަސް އަހަރެން ފެންނަ ކޮންމެމީހަކަށްވެސް އެކަން ވަރަށް ރަނގަޅަށް ފާހަނގަވީހެވެ. ނަމަވެސް އެހެންމީހަކާއި ދޭތެރޭ ވިސްނާނެވަގުތު ވަނީ ކާކަށް ހެއްޔެވެ؟ ދުވަސް ވީ ވީހެން އަހަރެންގެ ހާލުދިޔައީ ދަށް ވަމުންނެވެ. ޝައްކު ބަލީގެ ޝިކާރައަކަށް އަހަރެން ވިތާ ކިތަންމެ ދުވަހެކެވެ. ބާރުއަޑެއް އިވުނަސް އަހަރެން ހުންނަނީ ބިރުންނެވެ. މީހާ އެކީ އަނަރޫފަވެއްޖެއެވެ. އެއް އިރު ކެއިއްޔާ އަނެއް ތިން އިރު ހުންނަނީ ނުކައެވެ.\nގޭގައި ކާނެ އެއްޗެއް ނެތިގެން އަހަރެން ނުކުތީ ފިހާރައަށް ވަދެލުމަށް ގަސްތުކޮއްގެންނެވެ. އަތުގައި ހުރި ލާރިކޮޅު ހުސްވިތާވެސް މަހަކަށްވުރެ ގިނަދުވަސް ވެއްޖެއެވެ. ދަރަންޏަށް އެއްޗިހި ނަގައި ނަގައި އަހަރެން ދަރަނިވެރިވެސް ވީއެވެ. އެކަމަކު އެހެންގޮތެއް ނެތުމުން ގޮސް ފިހާރައިން ކަޕް ނޫޑްލީސް ތައްޓެއް ހިފައިން ނުކުތީމެވެ. އޭވަގުތުވީ މަދުރަސާ ނިންމާފައި ދަރިވަރުންތައް ގެއަށްދާން ނިކުތް ވަގުތަށެވެ. އެހެންކަމުން މަގުމަތީގެ ކާރޫބާރޫ ވަރަށް ބޮޑެވެ. އަހަރެން ދެތިން ފަހަރަކު މަގު ހުރަސްކުރަން އުޅެފައިވެސް އަތުގައި އޮތް ކޮތަޅު މެޔާލައި ބޮޑިކޮއްލައިގެން ހުރީ ހިނގައިގަންނަން ނުކެރިފައެވެ. އަހަރެން ފެނުނު ކޮންމެމީހަކުވެސް އަހަންނަށް މަލާމާތް ކުރާކަހަލައެވެ. ބައެއްފަހަރު މީހުން އަހަންނަށް ބަލަހައްޓައިން ހޭން ތިބޭ ހެންވެސް ހީވެއެވެ. ނަމަވެސް އެއީ ހައްތަހާވެސް ވަހުމެވެ.\nއަހަރެން ސިހުނީ މީހަކު އަހަރެންގެ ނަމުން ގޮވާލުމުންނެވެ. އެއީ މުނީރު އެވެ. އަހަރެންގެ އިސްކޫލު ދައުރުގެ ރައްޓިއްސެކެވެ. ކިޔަވައި ނިމުނުފަހުން އަހަރެމެން ދިމާވީ އަހަންނާއި ހަފްސާގެ ކައިވެނި ޕާޓީ އިންނެވެ. އަހަރެން އޭނައަށް ބަލާލީމެވެ. އަދި ގަދަކަމުން ހީލީމެވެ. އޭނާ ހުރީ އަހަރެންގެ އަމަލުތަށް ހުރި ގޮތުން ކަންބޮޑުވެފައެވެ. އަހަރެން ބަލީތޯ ސުވާލުކުރުމުން ވެސް ބޯ ހޫރާލީ ނޫނެކޭ ބުނުމުގެ ގޮތުންނެވެ. ނަމަވެސް މުނީރު އަހަރެންގެ ވަހަކައަކަށް އެއްބަހެއް ނުވިއެވެ. އެއް އިރެއްގައި ވިޔަސް އަހަރެން ދަންނަ މީހަކު އެކަމާއި އެއްބަސް ނުވާނޭ ބީދައިންނެވެ. މުނީރު އެދުނީ ކުޑަކޮށް ވާހަކަ ދައްކާލައި ހަދާލަން ގެއަށް ދިޔުމަށެވެ. އަހަރެން އާނއެކޭ ބުނެ މަގުގެ ދެކޮޅު ހޯދަމުން ހިނގައިގަތީމެވެ. އިރުއިރުކޮޅާ ހުއްޓެމުންނެވެ. އެންމެފަހުން މުނީރަށް ޖެހުނީ ކުޑަކުއްޖަކުފަދައިން އަހަރެން އަތުގައި ހިފައިގެން މަގު ހުރަސް ކުރާށެވެ.\nގޭގައި އެހެން މީހަކު އިޅޭ ކަމުގެ ނިޝާނެއް ފެންނަން ނެތުމުން އޭނަ ފުރަތަމަވެސް އެހީ އަހަރެން އަންހެނުންގެ ވާހަކައެވެ. އަހަރެން ހަފްސާ ވަރިކުރި ވާހަކަ ބުނީމެވެ. ވަރަށް އާދައިގެ ގޮތަކަށެވެ. މުނީރު އިތުރަށް އެވާހަކައެއް ނުދައްކައެވެ. އެއަށްވުރެ ބޮޑަށް އަހަންނަށް ވެގެން އުޅޭގޮތް ބެލުމުގެ ޝައުގުވެރިކަން ހުރުމުންކަމަށްވެސް ވެދާނެއެވެ. ނޫނީ މިއީ އެވާހަކަދައްކަން ރަނގަޅު ވަގުތުކަމަށް ނުފެނުނީއެވެ. އޭނާ ބޭނުންވީ އަހަންނަށް ވެގެން އުޅޭގޮތް އޮޅުންފިލުވާށެވެ. އަހަރެން އެވާހަކަތައް ދައްކަން ޖެހިލުންވިއެވެ. ނަމަވެސް މުނީރުގެ ވާހަކަތަކުން އަހަންނަށް ކުޑަހިއްވަރެއް ލިބުނެވެ. އޭނާއަކީ ނަފްސާނީ ބަލިތަކަށް ޚާއްސަ ޑޮކްޓަރެކެވެ. އަހަރެންގެ ހާލު އެހާފަސޭހައިން ދެނެގަނެވުނީ އެހެންވެއެވެ. އަހަރެން ހުރިހާ ވާހަކައެއް ކިޔައިދިނީމެވެ. އިންޑިއާއަށް ދިޔައީއްސުރެ މިހާތަނަށް ހިނގައިދިޔަ ހުރިހާކަމެއްގެ ވާހަކައެވެ. އަހަންނަށް އެހީވާން ވައުދުވަމުން މުނީރު އެދުވަހު ދިޔައީ ވަރަށް ގިނަ ވާހަކަ ދައްކާފައެވެ. އަހަންނަށް ކޮންމެވެސް ވަރެއްގެ ހިތްހަމަޖެހުމެއް އިހުސާސް ކުރެވުނެވެ.\nއޭގެ އަނެއްދުވަހު އޭނާ އަހަންނަށް ގުޅިއެވެ. އަދި އެދުވަހު ގެއަށް އަންނާނެވާހަކަ ބުންޏެވެ. އަހަރެން އެންމެރަނގަޅުކަމަށް ބުނެ ފޯނުބޭއްވީމެވެ. މުނީރު އައީ އިތުރު މީހަކުވެސް ގޮވައިގެންނެވެ. މެދުއުމުރުގެ މީހެކެވެ. ބޮލުގައި ފޮށާ އޮޅާފައި އޮތްއިރު ލައިގެންހުރީ އާދައިގެ ފަޓުލޫނަކާއި އަތްދިގު ގަމީހެކެވެ. ކޮންމެވެސް ވަރަކަށް ނުރަޖަހައިފަހުރި ތުބުޅިއާއިއެކު އެމޫނުމަތީގައި ނުފިލާ ހިނިތުންވުމެއް ހުއްޓެވެ. ވާހަކަދެއްކުމުގައި ހިތްހެޔޮކަން ފަޅުވާންހުރިއިރު އެބަހައްޓާ ގާތްކަން ފެނި ދުވަސްތަކަކަށްފަހު އަހަރެންގެ ހިތަށް ބުނެދޭން ނޭނގޭ އުފަވެރިކަމެއް އިހުސާސްވިއެވެ. އަހަރެންގެ ވާހަކަތައް އަޑުއެހުމަށްފަހު ޒަކީ އަހަންނާއި ކޮށްލީ ސުވާލެކެވެ. އަހަރެން ނަމާދުކުރަންތޯއެވެ. އަހަންނަށް ވިސްނަން މަޖުބޫރުވިއެވެ. އެންމެ ފަހުން ނަމާދުކުރި ދުވަހެއް އަހަރެން ހަނދާންވެސް ނެތެވެ. ކުރިން ކޮންމެވެސް ވަރަކަށް ނަމާދުކުރިޔަސް އެކަމަކީ އެންމެފަހުން ކުރަން އޮންނަ ކަމެކެވެ. އެހެން ކަންތަށް ކޮށްފައި ވަގުތު ވެއްޖެ ނަމައެވެ. ގިނަފަހަރަށް ހަނދާންވެސް ނުހުރެއެވެ. އަހަންނަށް ޖެހިފައިވާ ހާލުގެ އަސްލަކީ އެއީ ކަމުގައި ޒަކީ އަހަންނަށް ވިސްނައިދިނެވެ. އިސްލާމްދީނުގެ ރުކުންތަކަށް ފަރުވާކުޑަކުރެވުމެވެ. މާތްﷲ އާއި ތިބާއާއި ދޭތެރޭގައިވާ ގުޅުން ބަދަހި ނުކުރެވުމުގެ ނަތީޖާކަމެވެ. އީމާންތެރިކަމުގެ ކަންފުޅެއްވެސް ނެތުމުގެ ސަބަބުން ދިމާވިކަމެއް ކަމެވެ.\nއަތްބަލާ މީހުންނަކީ އެމީހުންގެ ވާހަކަތަކުގައި އެއްވެސް ހަގީގަތެއް ނެތް ބައެއް ކަމެވެ. އެމީހުންނަކީ މަކަރާއި ހީލަތުން މީހުން ހައްލައިލާ ބައެއް ކަމެވެ. އެއީ ޝިރުކުގެ އަމަލުގެ ތެރެއިން ވާ ކަމެއް ކަމާއި އެފަދަ މީހުންގެ ވާހަކަތަކަށް އެއްވެސް މުސްލިމަކު ބަރޯސާ ވެގެން ނުވާނޭކަމެވެ. އެދުވަހު އިވުނު ވާހަކަތަކުން، އަހަރެންގެ ބޮއްސުންލާފައިވާ ޙަޔާތް އާބާދުކުރެވޭނެ ކަމުގެ އުންމީދު އާލާ ވިއެވެ. ޒަކީގެ އެހީއާއި އެކު އަހަރެން އަޅުކަމުގައި މަސްޢޫލުވާން ފެށީމެވެ. އަހަންނަށް ކުރެވުނު ފާފަޔަށް ތައުބާވީމެވެ. މާތް ﷲ އީ ގިނަގިނައިން ތައުބާ ގަބޫލުކުރައްވާ ކަލާނގެކަން ހިތުގެ އަޑިން ގަބޫލުކުރާޙާލުއެވެ.\nނަފްސާނީ ގޮތުން އަހަންނަށް ލިބިފައިވާ ގެއްލުންތައް ފޫބެއްދުމުގައި މުނީރުގެ ފުރިހަމަ އެއްބާރުލުން ލިބުނެވެ. އޭނާގެ ލަފައާއިއެކު މަޑުމަޑުން ބޭރަށް ނުކުމެ އުޅެން ފެށީމެވެ. މާތް ﷲގެ ރަހްމަތުން މާގިނަދުވަސްތަކެއް ނުވެ އަހަންނަށް އާދައިގެ ދިރިއުޅުމަކަށް އެނބުރި އާދެވުނެވެ. އަހަރެން ހަފްސާގެ ކިބައިން މާފަށް އެދުނީމެވެ.އަހަރެންގެ ވާހަކަ ހަފްސާއަށް އެނގުމުން ހިތާމަކުރިއެވެ. އެވާހަކަ ކުރިން ނުބުނީތީ ޝަކުވާކުރިއެވެ. ނަމަވެސް ވީކަމެއް ނުވާކަމަކަށް ނެހެދޭނެއެވެ. އަހަރެން ގަބޫލުކުރީ ކޮންމެ ކަމެއްވެސް ވަނީ ރަނގަޅަށް ކަމުގައެވެ. އަހަރެމެންގެ ދިރިއުޅުން އާފެށުމަކުން ފެށީމެވެ.\nއަތްބަލާމީހައަށް އަހަރެންގެ ހަޔާތުގައި ވާނޭ ކަންތައްތަށް އެނގުނީކަމަށް ހީކުރަނީ ހެއްޔެވެ؟ ނޫނެކެވެ. އެއީ ހެއްދެވިފަރާތަށް ނުނީ ނޭނގޭނެ ކަންތައްތަކެވެ. އަހަރެންގެ ހަޔާތުގެ ހުންގާނުއެގޮތަށް އަނބުރާލީ ޚުދު އަހަންނެވެ. އެވާހަކަތަކަށް ބަރޯސާވެވުނުލެއް ބޮޑުކަމުންނެވެ. މާތްﷲ އެކި އިންސާނުން އިމްތިޙާން ކުރައްވާނީ އެކި ގޮތަށެވެ. އެއީ އަހަންނަށް ކުރިމަތިވި އިމްތިޙާނެކެވެ. އެ އިމްތިޙާނުން އަހަރެން ފެއިލްވީއެވެ. ނަމަވެސް ދެން އިރާދަކުރެއްވިއްޔާ އެހެންވިޔަކަ ނުދޭނަމެވެ. ހަޔާތުގެ ކަނދުފޮތި ދަތުރުކުރަންވީ މިސްރާބު އެނގި ސާފުވެއްޖެއެވެ.\nWish to doalot of things in life, and writing isapart of it❤\nVarah thafaathu hiyaaleh ge machah liyevifaa reethi vaahaka eh.. 🙂 ❤\nMasha allah ebunaahen aiybalan falhlhithakuga thibey faadhirynnaky emyhun hithun v molhubaeh haasakoh muslimun ge boakeveytho emyhunbalaane eves raajjeyge myhunge efadhamyhunnah samaaluvaathi\nMasha allah.. V iburaiytheri adhi vaahaka genesfa ooy goiyvx v rythi.. I really like this story\nV thafaatu reeti ibraiyteri vaahakaeh\nHiyaalu thafaathu vias varah reethi.\nVarah iburaihtheri mi vaahaka…..like it😊❤\nMasha Allah varah reethi vaahaka\nMaasha Allah! Varah varah reethi! ❤\nIburathun furigenvaa vaahaka eh…


ސީނިއަރ ލެބޯޓަރީ ޓެކްނީޝަން\n1. މަޤާމުގެ މަސައްކަތާ ގުޅޭ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\n2. މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\n3. މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ؛\n4 މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް6ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nލެބޯޓަރީއަށް ބޭނުންވާނެ ތަކެއްޗާއި، ހުރި އެއްޗެހި ރަނގަޅަށް މޮނިޓަރކޮށް، އިންވެންޓްރީ އަޕްޑޭޓްކޮށް ބެލެހެއްޓުން.\nތަނުގެ ރެކޯޑް ބެލެހެއްޓުން.\nލެބޯޓްރީއަކީ ދަރިވަރުންނަށް ސަލާމަތްތެރި މާޙައުލަކަށް ހެދުމާއި، އެއްވެސްކަހަލަ ނުރައްކަލެއް ހިނގާފާނެކަމުގެ ނިޝާނެއްވާކަމުގައިވާނަމަ، ކަމާބެހޭ ފަރާތަށް އަންގައި، އެކަމެއް ޙައްލުކުރުން.\nލެބޯޓްރީއަށް އަންނަ ޓީޗަރުންނަށާއި ދަރިވަރުންނަށް ލެބޯޓްރީ ގަޑިތަކުގައި ޢަމަލީގޮތުން އެހީތެރިވެދިނުން.\nލެބޯޓްރީ ސާފްތާރިރުކުރުވައި ބެލެހެއްޓުން.\nމިވަޒީފާއަށް އެންމެ ޤާބިލް މީހަކު ހޮވުމުގައި ބަލާނެ ކަންތައްތައް:\nފޮތްތައް އެންޓަރކުރުމާއި ކެޓަގަރައިޒްކޮށް އެސެޝަންކުރުމަށްފަހު، ފޮތްތަކުގައި ސެލޯފިން ލުމަށްފަހު، ހަރުގަނޑުތަކުގައި އެތުރުން.\nފޮތްތަކާއި ލައިބްރަރީ ފޮޅައި ސާފުކުރުވައި ބެލެހެއްޓުން.\nޓައިމްޓޭބަލްގައިވާ ގަޑިތަކަށް ކުދިންނަށް ފޮތް ނެގޭނޭގޮތަށް ލައިބްރަރީގެ އިންތިޒާމް ބެލެހެއްޓުން.\nދަރިވަރުންނަށް ލައިބްރަރީއާބެހޭ މަޢުލޫމާތު ދިނުން.\nކޮންމެ ދުވަހަކު ސެޝަން ނިމުމުން، ފޮތްތައް ރަމަތަކޮށް ބެހެއްޓުން.\nބޭނުންނުކުރެވޭވަރަށް ހަލާކުވެފައިވާ ފޮތްތައް ސޯޓްކުރުމަށްފަހު ލިސްޓާއެކު ބަޖެޓް ސެކްޝަނަށް ކޮންމެއަހަރަކު އެއްފަހަރު ހަވާލުކުރުން.\nލައިބްރަރީއަށް ބޭނުންވާ ފޮތްތަކުގެ ކޯޓޭޝަން ހޯދުމަށްފަހު، ހަމަޖެހިފަވާ އުސޫލުގެމަތިން ފޮތް ހޯދުން.\nދަރިވަރުންނާއި މުވައްޒަފުންނަށް ލައިބްރަރީގެ ބޭނުން ހަމަހަމަގޮތެއްގައި ފޯރުކޮށްދިނުމަށް އެއްބާރުލުންދިނުން.\nދަރިވަރުންނަށާއި ޓީޗަރުންނަށް އަހަރު ނިމުމުން ދޫކުރެވޭ އަދި ބަލައިގަނެވޭ އެންމެހައި ފޮތްތަކާއި އެ ފޮތްތަކުގެ މަސައްކަތްތައް.\nބިދޭސީ މުވައްޒަފުންގެ ވާރކް ވިސާ ކާޑު ހެއްދުމަށް އިމިގްރޭޝަނަށް ދިއުމާއި، ވިސާ ފީ ދެއްކުމަށްޓަކައި މީރާއަށް ދިއުން.\nފިނޭންސްއިން ޗެކް ގެނައުމަށްފަހު ޖަމާކުރަންވާ ފައިސާއާއި ނަގަންވާ ފައިސާ އެމް އެމް އޭ / ބެންކް އިން ނެގުން.\nބޭރަށް ގެންދަންޖެހޭ ސިޓީ ފަދަތަކެތި އެތަނަކަށް ރައްދުކޮށްދިނުމާއި ސްކޫލަށް ގެންނަންޖެހޭ ތަކެތި ގެނައުމުގެ މަސައްކަތް ކުރުން.\n- ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު، މި ސްކޫލުގެ ކައުންޓަރުން ލިބޭނެއެވެ.)\n- ސިވިލް ސަރވިސްއަށް/ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\n- ވަޒީފާއަށް ކުރިމަތިލާ ފަރާތުގެ ވަނަވަރު/ސީ.ވީ (ގުޅޭނެ ފޯނު ނަންބަރާއެކު)\nމި މަޤާމްތަކަށް ޝަރުޠުހަމަވާ ފަރާތްތަކުން، 2015 މާރިޗު 17 ވަނަ ދުވަހުގެ 15:00 ގެ ކުރިން، މަތީގައި ބަޔާންކުރެވިފައިވާ ތަކެއްޗާއެކު ކަލާފާނު ސްކޫލަށް ހުށަހެޅުން އެދެމެވެ.\nމި މަޤާމްތަކަށް މީހުން ހޮވުމަށް ހަމަޖެހިފައިވަނީ އިންޓަރވިއު ކުރުމަށްފަހުގައެވެ. އިޢުލާނުގެ މުއްދަތު ހަމަވާތާ7ދުވަހުގެ ތެރޭގައި އިންޓަވިއު ބޭއްވުމަށް ވަނީ ހަމަޖެހިފައެވެ. އިންޓަރވިއު އޮންނާނީ ކަލާފާނު ސްކޫލުގައެވެ.\nއިންޓަވިއުއަށް ކިޔާނީ، ވަޒީފާއަށް ކުރިމަތިލާ ފަރާތްތައް ޝޯޓްލިސްޓް ކުރުމަށްފަހު ހޮވޭ 15 ފަރާތާއެވެ.\nވަޒީފާއަށް އެދޭ ފޯމު، މި ސްކޫލުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓުން ޑައުންލޯޑް ކުރެވެން ހުންނާނެއެވެ.\nސުންގަޑި: 17 މާރިޗު 2015 1500


Champions League ge gadha 16 gai Messi aai Ronaldo ge kurimathilumeh - One Online\nޔޫއެފާ ޗެމްޕިއަންސް ލީގުގެ ގަދަ 16ގައި ފްރާންސްގެ ޕެރިސް ސެއިންޓް ޖާމައިން (ޕީއެސްޖީ) އިން އިނގިރޭސި ކްލަބު މެންޗެސްޓާ ޔުނައިޓެޑާ ދެކޮޅަށް ނުކުންނަން ޖެހިއްޖެއެވެ.\nމިއަދު ޗެމްޕިއަންސް ލީގުގެ ގަދަ 16ގެ ގުރުނެގުން ކުރިއަށްދިޔަ އިރު, އެންމެ ފާހަގަކޮށްލެވެނީ ޕީއެސްޖީ އާއި ޔުނައިޓެޑުގެ ކުރިމަތިލުމެވެ. އެ މެޗު ވެގެންދާނީ ގިނަ އަހަރުތަކެއް ވަންދެން ދެ ވާދަވެރިންގެ ގޮތުގައި ފާހަގަވެގެންދިޔަ ޕީއެސްޖީގެ ތަރި ލިއޮނެލް މެސީ އާއި ޔުނައިޓެޑުގެ ތަރި ކްރިސްޓިއާނޯ ރޮނާލްޑޯގެ ވެސް ކުރިމަތިލުމަކަށެވެ.\nދުނިޔޭގެ އެންމެ މޮޅު ކުޅުންތެރިންގެ ގޮތުގައި ފާހަގަކޮށްލެވޭ މެސީ އާއި ރޮނާލްޑޯގެ ކުރިމަތިލުމެއް އެންމެ ފަހުން ފެނިފައިވަނީ ވެސް ޗެމްޕިއަންސް ލީގުގައެވެ. އެއީ މިދިޔަ ސީޒަނުގައި ކުޅުނު މެޗެއްގައެވެ. އޭރު މެސީ ކުޅެމުން ދިޔައީ ސްޕެއިންގެ ބާސެލޯނާއަށެވެ. އަދި ރޮނާލްޑޯ ކުޅެމުންދިޔައީ އިޓަލީގެ ޔުވެންޓަސްއަށެވެ.\nމިދިޔަ ސީޒަނުގެ ގްރޫޕު ސްޓޭޖުގައި ކުޅުނު އެ މެޗުގައި ބާސާގެ މައްޗަށް ޔުވެންޓަސް އިން ކުރި ހޯދީ 3-0ގެ ނަތީޖާއަކުންނެވެ. އެ މެޗުގައި ރޮނާލްޑޯގެ ފަރާތުން ދެ ލަނޑު ފެނިގެންދިޔައެވެ.\nމީގެ ކުރިން ޔުނައިޓެޑާއި ޕީއެސްޖީން ވަނީ 2018-19 ސީޒަނުގެ ގަދަ 16 ގައި ވެސް ވާދަކޮށްފައެވެ. ޕީއެސްޖީގެ އަމިއްލަ ދަނޑުގައި ހޯދި މޮޅާއެކު ޔުނައިޓެޑުން ވަނީ އެފަހަރު ކުއާޓާ ފައިނަލުން ޖާގަ ހޯދައިފައެވެ. ޔުނައިޓެޑުން 2-0ގެ ނަތީޖާއަކުން މޮޅުވި އެ މެޗުގައި އެޓީމުގެ ލަނޑުތައް ކާމިޔާބުކޮށްދިނީ ރޮމެލޫ ލުކާކޫ އާއި މާކަސް ރަޝްފާޑެވެ.\nޕީއެސްޖީން ވަނީ މިދިޔަ ސީޒަނުގައި ޔުނައިޓެޑު އަތުން އެ ނަތީޖާގެ ބަދަލު ހިފައިފައެވެ. މިދިޔަ ސީޒަނުގައި ޕީއެސްޖީން ވަނީ ޔުނައިޓެޑުގެ ދަނޑުގައި 3-1ގެ ނަތީޖާއަކުން މޮޅުވެ, ގްރޫޕު ސްޓޭޖުން ޔުނައިޓެޑް ކަޓުވާލައިފައެވެ.\nރޮނާލްޑޯ އަންނަނީ ހަ ވަނަ ފަހަރަށް ޗެމްޕިއަންސް ލީގު ކާމިޔާބުކުރުމަށް މަސައްކަތްކުރަމުންނެވެ. އޭނާ އެންމެ ފުރަތަމަ ޗެމްޕިއަންސް ލީގުގެ ތައްޓެއް ހޯދާފައިވަނީ ވެސް ޔުނައިޓެޑާއެކުއެވެ. އެހެންކަމުން މިސީޒަނުގެ ތަށި ހޯދިއްޖެ ނަމަ, މިއީ ޔުނައިޓެޑާއެކު އޭނާ ހޯދާ ޗެމްޕިއަންސް ލީގުގެ ދެވަނަ ތައްޓަށް ވެގެންދާނެއެވެ. ރޮނާލްޑޯގެ ވާދަވެރިޔާ މެސީ ވަނީ ބާސާއާއެކު ހަތަރު ފަހަރު ޗެމްޕިއަންސް ލީގު ހޯދައިފައެވެ.\nމެސީ ވަނީ މިދިޔަ މަހު އޭނާގެ ހަތްވަނަ ބެލޮންޑިއޯ ހޯދައިފައެވެ. ރޮނާލްޑޯއަށް ބެލޮންޑިއޯ ހޯދިފައިވަނީ ފަސް ފަހަރެވެ. މެސީ އާއި ރޮނާލްޑޯއަކީ ފުޓުބޯޅައިގެ ދިގު ތާރީހުގައި ވެސް އެންމެ ވާދަވެރި ދެ ކުޅުންތެރިންނެވެ.\nޗެމްޕިއަންސް ލީގުގެ ގަދަ 16ގެ ފުރަތަމަ ލެގުގެ މެޗުތައް ކުޅުމަށް ހަމަޖެހިފައިވަނީ އަންނަ ފެބްރުއަރީ މަހުއެވެ. އަދި ދެވަނަ ލެގު މެޗުތައް ކުޅުމަށް ހަމަޖެހިފައިވަނީ މާޗް މަހުއެވެ.\nޗެމްޕިއަންސް ލީގު ގަދަ 16ގެ ކުރިމަތިލުންތައް:\nބެންފީކާ – ރެއާލް މެޑްރިޑް\nވިޔަރެއާލް – މެންޗެސްޓާ ސިޓީ\nއެތުލެޓިކޯ މެޑްރިޑް – ބަޔާން މިއުނިކް\nއެފްސީ ސަލްޒްބާގް – ލިވަޕޫލް\nއިންޓަ މިލާން – އަޔެކްސް\nސްޕޯޓިން – ޔުވެންޓަސް\nޗެލްސީ – ލިލް\nޕީއެސްޖީ – މެންޗެސްޓާ ޔުނައިޓެޑް\nގުޅޭ ޓެގު މެންޗެސްޓާ ޔުނައިޓެޑް ޕީއެސްޖީ ކްރިސްޓިއާނޯ ރޮނާލްޑޯ ޔޫއެފާ ޗެމްޕިއަންސް ލީގު ލިއޮނެލް މެސީ\nރެއާލްގެ ޓެކްޓިކްސް: ލިވަޕޫލަށް ކުރާނީ ޕްރެޝަރު!\nފައިނަލުގައި ކުޅޭ ދެ ކްލަބަށް ދޭ ޓިކެޓު މަދުކަމުން ކްލޮޕްގެ ކަންބޮޑުވުން\nޗެމްޕިއަންސް ލީގުން ކެޓުމަކީ ފެއިލިއާއެއް ކަމަށް ގަބޫލެއް ނުކުރަން: ގާޑިއޯލާ\nސަލާހް ބޭނުންވަނީ ފައިނަލުގައި ރެއާލްއާ ދެކޮޅަށް ކުޅެން


Ras Online - އަޅެ މިސުވާލަށް ޖަވާބެއް ދެއްވައިބައްލަވާށެވެ!\nއަޅެ މިސުވާލަށް ޖަވާބެއް ދެއްވައިބައްލަވާށެވެ!\n-ޢަބްދުލްޢަޒީޒު ޖަމާލު އަބޫބަކުރު-\nރާއްޖޭގެ ހުރިހާ ރަށެއްގައި ނަމާދުކުރުން މަނާވެފައި އޮވެ ރޯދަމަހެއް ނިމުނީއެވެ. ނަމަވެސް ޚާއްޞަ ބެލެހެއްޓުމެއްގެ ތެރޭގައި ނުވަތަ ކަރަންޓީނުގެ ޙާލަތުގައި ނެތް ރަށެއް ނަމަ، މިސްކިތްތައް ހުޅުވައިލައި ނަމާދުކުރުމުހުއްދަ، ރަމަޟާން މަސް ނިމެމުން ދަނިކޮށް ވަނީ ލިބިފައެވެ. 2020 މެއި 22 ވީ ހުކުރު ދުވަހު އެންމެ ހަތް ރަށެއް ފިޔަވައި އެހެން ހުރިހާ ރަށެއްގެ މިސްކިތުގައި ހުކުރުނަމާދު ކުރެވުނުކަމީ ގިނަ ބަޔަކަށް ލިބުނު އުފަލެކެވެ. ނަމަވެސް މި ހުއްދަދެވުނީ ޝަރުޠުތަކަކާއެކީގައެވެ. އެއީ ގެއިން ވުޟޫކޮށްގެން މިސްކިތަށް ދާން އިސްކަންދިނުމާއި، ޢުމުރުން ދުވަސްވީ ނުވަތަ ބަލިވެ އުޅޭ މީހުން މިސްކިތަށް ނުދިޔުމާއި، މާސްކުއަޅައިގެން ދިޔުމާއި، ގައިދުރުކަން އިސްކުރުމާއި މިސްކިތުގައި ގިނައިރު ނުތިބުން ފަދަ ޝަރުޠުތަކެކެވެ. އެއީ ރައްކާތެރިކަމުގެ ގޮތުން އެޅުނު ފިޔަވަޅުތަކެކެވެ. ހަރުދަނާ، ބޭނުންތެރި ޝަރުޠުތަކެކެވެ. އަދި މިފަދަ ރަށްރަށުގައި މިހާޜުވަނީ ކުޅިވަރުކުޅުމުގެ ހުއްދަވެސް ދީފައެވެ. ވަރަށް ބޮޑު ލުއިތަކެއް ލިބުނީއެވެ.\nރަށްރަށުގައި މި ހުއްދަދީ، މިސްކިތްތަކުގެ ބަންދު ފިލުމާއެކު، ގިނަ ބަޔަކު، މި ޝަރުޠުތަކުގެ މަތީން ހަނދާނެއް ނެތެވެ. ހަމައެކަނި ހަނދާންހުރީ މިސްކިތްތައް އާންމުކޮށް ހުޅުވައިލިކަމެވެ. މާސްކު އަޅައިގެން އުޅެނީ ހާލަކުން މީހެކެވެ. ގައިދުރުކަން އިހެއް ނުކުރެއެވެ. ގެއިން ވުޟޫކޮށްގެންދާ މީހުން ވެސް ކުރިޔަކަށްވުރެ ގިނައެއް ނުވެއެވެ. މިއީ ދެރަކަންކަމެވެ. ރައްޔިތުންގެ ލާބައާއި މަންފާއަށްޓަކައި ކަމާ ބެހޭ އިދާރާތަކުން ދެއްވާ އިރުޝާދުތަކަށް ރައްޔިތުން ބޯނުލެނބުމަކީ ހިތާމަހުރިކަމެކެވެ. އެ ފަދަ ފިޔަވަޅުތައް އަޅާން އިރުޝާދު ދެއްވައިފައި ހުންނަނީ އަޅުގަނޑުމެންގެ ފައިދާއާއި ލާބައަށްޓަކައިކަން ގަބޫލުކުރާންޖެހެއެވެ.\nއާދޭހެވެ! މި އަދުގެ ހަގީގަތާ އަޅުގަނޑުމެން ކުރިމަތީލާންޖެހޭނެއެވެ. ދިވެހީން ގޭބަންދުން، ފުރަބަންދުން މިނިވަން ވިޔަސް، އަދި މިސްކިތްތައް ހުޅުވުނަސް، މިއަދު އަޅުގަނޑުމެންގެ ދިރިއުޅުމުގެ ވައްޓަފާޅިއަށް ބަދަލުތަކެއް އަތުވެއްޖެކަން، ގެންނާންޖެހޭކަން، ގަބޫލުކުރާން އެބަޖެހެއެވެ. ޝައްކެއް ނެތެވެ! އަޅުގަނޑުމެންގެ އިޖުތިމާޢީ ގުޅުމާއި މާލީ އަދި އިޤްތިޞާދީ ޙަލަތާއި، ޖުމުލަކޮށް މުޅި ދިރިއުޅުމަށް އައި، ނުވަތަ ގެންނާން ޖެހުނު، އެތައް ބަދަލުތަކަކާއެކު މިއަދު އަޅުގަނޑުމެން މި ކުރިމަތިލަނީ އައު ޢާއްމުޙާލަތަކާއެވެ. މުޅީން އާ ދިރިއުޅުމަކާއެވެ. އިޖުތިމާޢީ އައު ޙާލަތަކާއެވެ. މުޅިން އައު ވައްޓަފާޅިއަކާއެކީގައެވެ. މުޅީން އައު އާދަތަކެއް ބަލައިގަންނަމުންނެވެ. ޚާއްޞަ އައު ސުލޫކެއް ގަބޫލުކޮށްގެންނެވެ. ކުރީގެ އާންމު ޙާލަތާއި މިއަދުގެ އައު އާންމު ހާލަތާ، ހާސްބައި ތަފާތުވާނެއެވެ. މި ތަފާތުތަކަށް އަޅުގަނޑުމެން ހޭނޭން އެބަޖެހެއެވެ. ފަރިތަވާން އެބަ މަޖުބޫރުވެއެވެ. ޢަމަލުކުރުން ލާޒިމެވެ.\nނަމަވެސް ކަމާބެހޭ އިދާރާތަކުގެ އިރުޝާދަށް ބޯލެނބުމުގައި ބައެއް މީހުންގެ ފުށުން ފަރުވާކުޑަކަން ފެންނަ ސަބަބުތަކެއް ވެސް ހުރެއެވެ. އެ ފިޔަވަޅެއްގެ ހަރުދަނާކަމާމެދު އޮންނަ އިތުބާރު ކުޑަވުމީ މީގެ އެއް ސަބަބަށް ވެދާނެއެވެ. އިތުބާރު ކުޑަވަނީ، ރައްޔިތުންގެ ނަޒަރުގައި، މާނައެއް ނެތް ހަރުކަށި ފިޔަވަޅުތައް އެޅިފައި ހުންނާތީ ކަމަށް ވެދާނެއެވެ. މި ކަމާ ގުޅިގެން، ކަމާ ގުޅުންހުރި އިދާރާތަކުން އަޅުއްވާ ފިޔަވަޅުތަކާއި އެ ފިޔަވަޅުތަކުގެ ބޭނުމާއި ބޭނުންތެރިކަމާއި މަޤުޞަދު، ރައްޔިތުންނަށް އޮޅުންފިލުވައިދެވޭ ނަމަ، އެ ފިޔަވަޅުތަކަށް ރައްޔިތުން ސަމާލުކަން ދޭ މިންވަރު އިތުރުވާނެކަން ކަށަވަރެވެ.\nޚިޔާލުފުޅަށް ގެންނަވާށެވެ! ރޯދަމަސް ނިމެން އެންމެ ދުވަހަކަށް ވަންދެން މުޅި ރާއްޖޭގެ މިސްކިތްތައް އޮތީ ބަންދުކޮށްފައެވެ. ނަމަވެސް މާލޭގައި ތިބި ރަށްރަށުގެ މީހުންނަށް ފޮނުވާން ބޭނުން ހަދިޔާބަދިޔާ ފޮނުވައި އުޅެވުނެވެ. މި ހަދިޔާބަދިޔާއަކީ މާލޭގައި ފުރަބަންދުގައި، އަދި އާމްދަނީއެއް ލިބޭނެ ގޮތެއް ނެތި ހާލުގައި ޖެހިފައި ތިބި އެތައް ބަޔެއްގެ ދިރިއުޅުމުގެ ޚަރަދުތަކަށް ލުޔެއް ހޯދައި ދިނުމަށްޓަކައި، ގާތްތިމާގެ ނުވަތަ ރައްޓެހި ރަހުމަތްތެރީން ފޮނުވާ ތަކެއްޗެވެ. ކާއްޓާއި މަހެވެ. ތައްޔާރީ ހަވާދެވެ. ބަރަބޮލެވެ. އަދި މިނޫނަސް ބޭނުންތެރި އަގުހުރި އެތައް ހަދިޔާއެކެވެ. ނަމަވެސް މިސްކިތްތައް ހުޅުވުމާއެކު މި މަގު ބަންދުވެއްޖެއެވެ. މިހާރު ކައުންސިލްތަކުން އިޢުލާންކޮށްފައި ވަނީ އެއްވެސް ހަދިޔާއެއް މާލެފޮނުވާން ބޯޓަށް އެރުވުމަކީ މަނާކަމެއް ކަމަށެވެ. އެއީ ދައުލަތުގެ ކަމާބެހޭ އިދާރާގެ އަމުރުކަމުގައެވެ. މިކަމާ ގުޅިގެން މި [އަމުރަށް] ލުޔެއް ހޯދާން މީހުން ކުރި މަސައްކަތް ދިޔައީ ފަނުފުލުންނެވެ.\nމިއީ މާލޭގައި ކުލިދައްކައިގެން އުޅޭ ޢާއިލާތައް އާމްދަނީއެއް ލިބޭނެ ގޮތެއް ނެތިފައި ތިއްބައި، އެ ޢާއިލާތަކަށް ލިބުނު ވަރަށް ބޮޑު ގެއްލުމެކެވެ. ކާއްޓެއްގެ އަގަކީ ދިހަރުފިޔާ ކަމަށް ބަލާނަމަ، މަދުވެގެން ދުވާލަކަށް ކާއްޓެއް ބޭނުންވިޔަސް، ހަދިޔާއަށް ކާށި ނުފޮނުވޭ ގޮތް ވުމުން މަހެއްގެ މައްޗަށް އެންމެ މަދުވެގެން އެ ލިބުނީ ތިންސަތޭކަ ރުފިޔާގެ ގެއްލުމެކެވެ. ރޯމަސް ފޮނުވޭ ގޮތް ނުވެއްޖެ ނަމަ، ރޯމަސް ކިލޯއެއް ސާޅީހަކަށް ރުފިޔާގެ މަގުން ބެލިޔަސް މަހެއްގެ މައްޗަށް ތިރީހަކަށް ކިލޯގެ މަސް ބޭނުންވާ ގެޔަކަށް އެ ލިބުނީ ބާރަ ސަތޭކަ ރުފިޔާގެ ގެއްލުމެކެވެ. އަދި ދެވި ހަވާދާއި ތެލުލިފަތާއި ރިހާކުރާއި މަސްމިރުހާއި ރާނބާ ފަތާއި ހިކަނދިފަތާއި ތަރުކާރީގެ ބާވަތްތައް ލިބުން ހުއްޓުމުން މާލޭގައި ކުއްޔަށް އުޅޭ ޢާއިލާތަކަށް އެ ލިބުނީ އެތައް ހާސް ރުފިޔާއެއްގެ ގެއްލުމެކެވެ. ތެދުފުޅެކެވެ. ބަލި އުޅޭ ރަށަކުން އެއްޗެއް ގެނައުން މަނާކޮށްފައި އޮންނަ އޮތުމުގެ މަގުސަދާއި ފައިދާ، އޮޅުންފިލުވައި ނުދެއްވިޔަސް ވިސްނޭނެއެވެ. ނަމަވެސް ނުވިސްނެވީ، ކުރީން ހަދިޔާ ފޮނުވުމުގައި ހުރަހެއް ނެތް، އަދި ބަލީގެ އަސަރެއް ނެތް ރަށްރަށަށް ލުއިތަކެއް ދިނުމަށްޓަކައި ޝަރުތަކަކާއެކު މިސްކިތްތައް ހުޅުވައިލުމުގެ ހުއްދަ ލިބުމާއެކު، އެ ރަށްރަށުން ކުރީން މާލެއަށް ތަކެތި ފޮނުވާން އޮންނަ ފުރުޞަތު ބަންދުކޮށް އެކަން މަނާކުރުމުގެ ބޭނުމާއި ފައިދާއާއި، ޙިކުމަތާއި، ސިއްރެވެ. ހަމަގައިމުވެސް އަޅުގަނޑުމެން ފަދަ އާދައިގެ ރައްޔިތަކަށް މިއިން އެއްވެސް ކަމެއް ނުވިސްނޭނެއެވެ.\nމި ކަންކަން ރައްޔިތުންނަށް އޮޅުންފިލުވައިނުދެއްވީމާ، ބައެއް މީހުން ވިސްނަނީ މާ ތިލަކޮށް ވަރަށް އިދި ވިސްނުމަކުންނެވެ. މާ ނައްސިކޮށްނެވެ. ބާރު އޮތީތީ ...... ކަމެއް ކޮށްލަނީއްޔޭ ބުނާ މީހުން އުޅެއެވެ. މި ފަދަ ނަޒަރަކުން ކަންކަމާ މެދު ވިސްނޭނަމަ، ކަމާބެހޭ އިދާރާތަކުން އަޅުއްވާ އެހެން ފިޔަވަޅުތަކަށް ދޭ ސަމާލުކަން ކުޑަވާނެކަން ކަށަވަރެވެ. އަޅުއްވާ ފިޔަވަޅުތަކުގެ ބޭނުމާއި އެ ކަމުގެ ފައިދާ އޮޅުއްފިލުއްވައިނުދެއްވޭ ނަމަ، ރައްޔިތުންނަށް ބޮޑެތި ގެއްލުންތައް ލިބޭ ފަދަ ފިޔަވަޅުތައް އެޅުއްވުމަކީ ބަލައިގަންނާން ފަސޭހަ ކަންކަމަކަށް ނުވާނެއެވެ.\nއަޅެ މިސުވާލަށް ޖަވާބެއް ދެއްވައިބައްލަވާށެވެ! ކޮވިޑްގެ ނުރައްކަލުން ރައްކާތެރިވުމަށްޓަކައި ގައިދުރުކަން އިސްކޮށް މިސްކިތްތައް ބަންދުކުރެވިފައި އޮތް އިރު، އެރަށުން، ބޭނުން ވަރަކަށް މާލެއަށް ހަދިޔާ ފޮނުވެއެވެ. ނަމަވެސް އެ ރަށުގައި ބަލީގެ ޢަލާމާތެއް ނުފެނި އޮތުމާއެކު، ކުރީން އަޅުއްވައިފައި އޮތް [ހަރުކަށި] ފިޔަވަޅުތަކަށް ލުޔެއް ދެއްވުމުގެ ގޮތުން މިސްކިތްތައް ހުޅުއްވައިލެއްވިއެވެ. އެހާ ހިސާބުން މާލެއަށް ފޮނުވާ ހަދިޔާ ފޮނުވުން މަނާކުރެވުނީއެވެ. މި ކަމުގެ ނަތީޖާއަކީ އިސްވެ ދެންނެވުނު ފަދައިން މާލޭގައި ތިބި އެތައް ބަޔަކަށް މާލީ ބޮޑެތި ގެއްލުންތަކެއް ލިބުމެވެ. ވީމާ، މި ފިޔަވަޅުގެ ބޭނުމަކާއި ޙިކުމަތަކާއި މަޤުޞަދަކީ ކޮބައިތޯއެވެ؟ މިއީ ރޯދަމަހުގެ އަރަތެއް ނޫނެވެ. ވިސްނައިވިސްނައި ވެސް މިކަމުގެ މަޤުޞަދެއް ނޭނގުނީތީ ހަމަ ޖަވާބުލިބުމުގެ އުންމީދުގައި ދަންނަވައިލި ސުވާލެކެވެ!\nޣަނީމަކަށް އެ ސުވާލުގެ ޖަވާބެއް ނުދެވެއެވެ. ޢެއީ ރަނގަޅު ސުވާލެކެވެ. އެކަމަކު ތިޔަ ސުވާލަކަށް އަބަދުލްއަޒީޒު ކޮމެންޓެއް ނުކުރައްވާނެ އެވެ. ޕާރސަނަލީ ސުވާލެއް ކޮށްފިއްޔާ ޖަވާބުދެއްވާނެކަން ނޭނގެއެވެ. އެކަމަކު އޭރު މަށަކީ ޓީވީ ޕްރެސެންޓަރެއްވީމާ ތިޔަ ސުވާލުގެ ޖަވާބު އެނގޭ. ޖަވާބަކީ ތިޔަ ކަހަލަ ބިލެއް ހުށައެއް ނާޅުއްވައޭ. ހުށަހެޅުއްވީ ކެންސަލްވާ ޗުއްޓީގެ ފައިސާ ލިބޭނެ އިސްލާޙެކޭ. މަޖިޖިލީހުގެ ރެކޯޑްތައް ބައްލަވާށޭ. މީހަކު ބުނާހާ އެއްޗެއް ގަބޫލުކޮށްގެން ތަންދޮރު ނުބަލައި މީހުން ބަދުނާމު ވާ ގޮތަށް ވާހަކަދެއްކުމަކީ ޒިންމާދާރުކަމެއް ނޫނެއް ނޫނތޯ?\nސުވާލަކީ މަނިކުފާނު ކޯޗެއް ހިއްޕަވަގެން ހުރެތޯ މަޖިލީހަށް, ސަވިލް ސާވަންޓުންގެ ސާރވިސް އެލަވަންސް ކަނޑާލަން ހުށަހެޅީ?


JP in Raees aa dhekolheh nuvaane, madun mithiby gaumuge hamajehumah furusathu dhinumah: Gasim – adduLIVE\nLast Updated: July 6, 11:32\nޚަބަރު ގާސިމް އިބްރާހިމް\nޖޭޕީން ރައީސްއާ ދެކޮޅެއް ނުވާނެ، މަޑުން މިބިތީ ގައުމުގެ ހަމަޖެހުމަށް: ގާސިމް\n1 May 21, 2019, 13:04 އަހުމަދު ނަސޫހް\nޖުމުހޫރީ ޕާޓީން ރައީސް އިބްރާހިމް މުހައްމަދު ސޯލިހާއި ދެކޮޅެއް ނުވާނެ ކަމަށާއި މިވަގުތު އެޕާޓީން މަޑުން ތިބީ ގައުމުގެ ހަމަޖެހުމަށް ކަމަށް ޕާޓީގެ ލީޑަރ ގާސިމް އިބްރާހިމް ވިދާޅުވެއްޖެއެވެ.\nމަޖިލިސް އިންތިޚާބަށް ފަހު ޖޭޕީ އަދި ގާސިމް ރަސްމީގޮތުން ފުރަތަމަ ފަހަރަށް ސިޔާސީ ހަރަކާތެއް ބާއްވާފައި މިވަނީ ރޭގައެވެ. ގާސިމް ވިދާޅުވީ އިންތިޚާބަށް ފަހަށް ޖޭޕީ މަޑުވެލީ ގައުމުގެ ހަމަޖެހުމަށް ފުރުސަތު ދެއްވުމަށް ކަމަށެވެ.\nއަދި ރައީސް އިބްރާހިމް މުހައްމަދު ސޯލިހާއި ދިމާކުރަން ކުރާ އެއްވެސް ކަމެއްގައި އެމަނިކުފާނާއި ޕާޓީ ބައިވެރިނުވާނެ ކަމަށް ގާސިމް ވަނީ ވިދާޅުވެފައެވެ.\nރިޔާސީ އިންތިޚާބަށް އެމްޑީޕީއާއި އަދާލަތާއި ރައީސް މައުމޫނާއެކު އުފެދުނު ކޯލިޝަނުގައި ޖޭޕީންވެސް ބައިވެރިވެފައިވާއިރު މަޖިލިސް އިންތިޚާބު ކައިރިވެފައިވަނިކޮށް ކޯލިޝަނުގައި ރެނދުލީ ޖޭޕީން އިދިކޮޅާ ބައިއަތު ހިފުމުންނެވެ.\nގާސިމް އިބްރާހިމްގެ ފާޑުކިޔުންތައް އެމްޑީޕީގެ ރައީސް ނަޝީދާއި ރައީސް އިބޫ ސޯލިހަށް ވެސް އެންމެ ފަހުން އަމާޒުވެގެން ގޮސްފައިވި ނަމަވެސް އިންތިޚާބުން ޖޭޕީއަށް ލިބުނީ ގާސިމްގެ ގޮނޑި ލައިގެން އެންމެ ފަސް ގޮނޑިއެވެ.\nއެދަނޑިވަޅުގައި ޖޭޕީގެ ރައީސް އަދި ޓޫރިޒަމް މިނިސްޓަރު އަލީ ވަހީދުވެސް ޕާޓީން ޔާމީނާއި ގުޅުމަށް ނިންމި ނިންމުމަށް ވަރަށް ބޮޑަށް ފާޑުވިދާޅުވެ އެމްޑީޕީ ކެންޑިޑޭޓުންނަށް ތާއީދު ހޯދުމަށް މަސައްކަތް ކުރެއްވިއެވެ.\nއިންތިޚާބުން ލިބުނު ނާކާމިޔާބީއާއެކު ގާސިމް، ޖޭޕީގެ ވައިބާ ގްރޫޕެއްގައި ވިދާޅުވީ، ކެމްޕޭނު ކުރުމުގެ ބަދަލުގައި ބައެއް ބޭފުޅުން ތިއްބެވީ ގާސިމަށް ބަވަން ކަމަށާއި މިހާރު ދެން އެއްވެސް އެއްޗެއް ވިދާޅުވުމުގެ ބޭނުމެއް ނެތް ކަމަށެވެ.


SunOnline: Syria ge campthakugai thibi Germany aai Finaland ge kudakudhin gaumah gengosfi\nސީރިއާގެ ކޭމްޕުތަކުގައި ތިބި ޖަރުމަނާއި ފިންލޭންޑުގެ ކުދިން ގައުމަށް ގެންގޮސްފި\nރުގިއްޔާ މުހައްމަދު މޫސާ 22 Dec 2020, 08:41\nސީރިއާގެ ކޭމްޕުތަކުގައި ޔޫރަޕްގެ 600 ކުޑަކުދިންނާއި 300 އަންހެނުން ތިބި ކަމަށް ބެލެވޭ -- ފޮޓޯ: ރޮއިޓާސް\nބާލިން (ޑިސެމްބަރު 22): ސީރިއާގެ ރެފިއުޖީ ކޭމްޕުތަކުގައި ތިބި އިސްލާމިކް ސްޓޭޓް (އައިއެސް)ގެ ހަނގުރާމަވެރިންގެ އާއިލާގެ މެމްބަރުން ކަމަށް ބެލެވޭ ޖަރުމަނާއި ފިންލޭންޑުގެ 18 ކުޑަކުދިންނާއި ފަސް އަންހެނަކު އަނބުރާ އެ ދެ ގައުމަށް ގެންގޮސްފި އެވެ.\nޖަރުމަނުގެ ފޮރިން މިނިސްޓަރު ހެއިކޯ މާސް ވިދާޅުވި ގޮތުގައި ސީރިއާގެ އިރު އުތުރުގައި ހަދާފައިވާ ކޭމްޕުތަކުން އެގައުމަށް އަނބުރާ ގެންގޮސްފައި ވަނީ 12 ކުޑަކުދިންނާއި ތިން އަންހެނުންނެވެ. އަދި އޭގެ ތެރޭގައި ގިނައީ ޔަތީމު ކުދިންނާއި ބަލި ކުދިންކަން އޭނާ ފާހަގަ ކުރެއްވި އެވެ.\nމާސް ވިދާޅުވި ގޮތުގައި ޖަރުމަނަށް އަނބުރާ ގެންގޮސްފައިވާ އަންހެނުންނަކީ އޭގެ ތެރެއިން ބައެއް ކުދިންގެ މަންމައިންނެވެ. އަދި އެ މީހުން ގައުމަށް ގެންދިޔައީ، މަންމައާ ނުލައި ދަރިން އަނބުރާ ގެންދިޔުމަކީ ގާނޫނުން ތަންދޭ ކަމަކަށް ނުވާތީ އެވެ.\nޖަރުމަނުގެ ބައެއް މީޑިއާތަކުން ވަނީ އެގައުމަށް ގެންދިޔަ ތިން އަންހެނުންގެ ތެރެއިން އެކަކަކީ އައިއެސްގެ މެމްބަރެއް ކަމަށް ޝައްކު ކުރެއްވި އޭނާ އެއާޕޯޓުން ހައްޔަރު ކޮށްފައިވާ ކަމަށް ބުނެފަ އެވެ. އަދި އަނެއް ދެ އަންހެނުންނާ ވެސް އައިއެސްއާ ގުޅުން އޮތް ކަމަށް ތުހުމަތު ކުރެވޭތީ އެމީހުން ތަހުގީގު ކުރަމުންދާ ކަމަށް ރިޕޯޓުތަކުގައިވެ އެވެ.\nއޭއެފްޕީ ނޫހުގައިވާ ގޮތުން އެ ތިން އަންހެނުންނަކީ އައިއެސްގެ ހަނގުރާމަވެރިންގެ އަނބިންނެވެ. އަދި އެ މީހުންގެ ހާލު ވަރަށް ދެރަ އެވެ.\nފިންލޭންޑުގެ ފޮރިން މިނިސްޓްރީން ބުނި ގޮތުގައި އެގައުމަށް ގެންގޮސްފައި ވަނީ ހަ ކުޑަކުދިންނާއި ދެ އަންހެނުންނެވެ.\n"ގާނޫނު އަސާސީގާއި އޮންނަ ގޮތުގެ މަތިން ފިންލޭންޑުގެ ސަރުކާރުގެ އިދާރާތަކަށް ޖެހޭ އެ ކޭމްޕުތަކުގައި ތިބި މި ގައުމުގެ ކުޑަކުދިންގެ އަސާސީ ހައްގުތައް ވީމިންވަރަކުން ރައްކާތެރިކޮށްދޭން،" އެ މިނިސްޓްރީން ބުންޏެވެ.\nފިންލޭންޑުގެ ސަރުކާރުން ލަފާ ކުރާ ގޮތުގައި އަލް ހައުލް އާއި އަލް ރޯޖް ކޭމްޕުގައި އަދިވެސް ބޭރު ގައުމުތަކުގެ 9،000 އަންހެނުންނާއި ކުޑަކުދިން ދިރިއުޅެމުންދެ އެވެ. އޭގެ ތެރޭގައި އީޔޫގެ ގައުމުތަކަށް ނިސްބަތްވާ 600 ކުޑަދިންނާއި 300 އަންހެނުން ހިމެނެ އެވެ.\nޔޫރަޕްގެ ބައެއް ގައުމުތަކުން ވަނީ އެމީހުން އަނބުރާ ގެންދިޔުމަކީ ނުރައްކާތެރި ކަމެއް ކަމަށް ބުނެ، އެމީހުން ގައުމަށް ދިޔުމަށް ހުއްދަ ދޭން ދެކޮޅު ހަދާފަ އެވެ. ނަމަވެސް އިންސާނީ ހައްގުތަކަށް މަސައްކަތް ކުރާ ޖަމިއްޔާތަކުން ވަނީ ސީރިއާގެ ކޭމްޕުތަކުގައި އަންހެނުންނާއި ކުޑަކުދިން ބޭތިއްބުމުން ބަލިމަޑުކަމާއި ހައްދުފަހަނައަޅާފައިވާ ފިކުރު ފެތުރުމުގެ ބިރު އޮތް ކަމަށާއި ވީމާ ކޮންމެ ސަރުކާރަކުންވެސް އެގައުމެއްގެ އަންހެނުންނާއި ކުޑަކުދިން އަނބުރާ ގެންދިޔުމަށް ގޮވާލާފަ އެވެ.\nޓެރަރިސްޓެއް ކަމަށް ބުނާ އަމީން ދޫކޮށްލައިފި\nސީރިއާގެ ކޭމްޕުތަކުން ޖަރުމަނަށް ކުޑަކުދިން ގެންގޮސްފި\nތުރުކީގައި ހުންނަ އައިއެސްގެ ކޮމާންޑަރު ހައްޔަރުކޮށްފި


Tourism brand aa gulhey survey eh hadhanee\nރާއްޖޭގައި ޓޫރިޒަމް ބްރޭންޑްގެ ޓެގްލައިންއާ ގުޅޭ ގޮތުން ޓޫރިޒަމް ދާއިރާގެ މީހުންގެ ހިޔާލު ހޯދަން މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އިން ސާވޭއެއް ކުރަން ފަށައިފި އެވެ.\nރާއްޖޭގެ ޓޫރިޒަމް އިޝްތިހާރު ކުރަން މިހާރު ބޭނުންކުރާ ޓެގްލައިނަކީ "މޯލްޑިވްސް، ދަ ސަނީ ސައިޑު އޮފް ލައިފް" އެވެ. މިއީ 2003 ވަނަ އަހަރުން ފެށިގެން ބޭނުން ކުރަމުން އައި ޓެގްލައިނެވެ.\nއެމްއެމްޕީއާރްސީން މިއަދު ބުނީ، ޓޫރިޒަމް ދާއިރާގެ މީހުންގެ ހިޔާލު ހޯދަނީ ރާއްޖޭގެ ބުރޭންޑް އިތުރަށް ފުޅާ ކުރުމަށާއި މި ސާވޭގައި ހޯދާ ހޯދުންތައް ކުރިމަގުގައި ރާއްޖެ އިޝްތިހާރު ކުުރަން ބޭނުން ކުރާނެ ކަމަށެވެ.\nއަދި ބުނީ، ރާއްޖޭގައި އެންމެ ފުރަތަމަ ފަތުރުވެރިކަން ފެށީ 'ވަން އައިލެންޑް ވަން ރިސޯޓް ކޮންސެޕްޓް' ގެ ގޮތުގައި މަތީ ފަންތީގެ ރިސޯޓުތަކުންނެވެ. ނަމަވެސް، މިހާރު ދާއިރާ ފުޅާވެ ގެސްޓްހައުސްތަކާއި ހޮޓާތައް މާކެޓް ކުރުމަށް އިތުރު ގޮތްތައް ބޭނުންވާ ކަމަށެވެ.\nޓޫރިޒަމް އެމްއެމްޕީއާރްސީ ވިޒިޓް މޯލްޑިވްސް


SunOnline:2Vote karudhaas check koffi, molhu vee PPM ge candidate\nއަހްމަދު އިޒްމީމް 16 May 2022, 19:42\nއަންހެނުންގެ ތަރައްޤީއަށް މަސައްކަތްކުރާ ކޮމެޓީގެ ވިލިމާލެ ދާއިރާގެ ގޮނީޑިއަށް ކުރިމަތިލި ނާޒިމާއާއި ޝީޒާ-----\nމާލޭ ސިޓީގެ އަންހެނުންގެ ތަރައްގީއަށް މަސައްކަތް ކުރާ ކޮމިޓީގެ ވިލިމާލޭ ދާއިރާގެ ގޮނޑިއަށް މީހަކު އިންތިޚާބުކުރަމަށް ބޭއްވި ބައި އިލެކްޝަންގައި ޝަކުވާ ހުށަހެޅުނު ދެ ވޯޓު ކަރުދާސް ޗެކުކުރުމުން ވެސް ނަތީޖާއަށް ބަދަލު އައިސްފައި ނުވާކަމަށް އިލެކްޝަން ކޮމިޝަނުން ބުނެފިއެވެ.\nއިލެކަޝަން ކޮމިޝަނުންގެ ސެކްރެޓަރީ ޖެނެރަލް ހަސަން ޒަކަރިއްޔާ "ސަން"އަށް ވިދާޅުވީ އެ ކޮމިޝަނުނަށް ޝަކުވާ ހުށަހެޅުނު ދެ ވޯޓު ކަރުދާސް މިރޭ އަލުން ޗެކްކޮށްފައިވާ ކަމަށެވެ. އެއީ ވިލިމާލޭ މުހުޔުއްދީން ސްކޫލްގައި ބެހެއްޓި އެއް ނަންބަރު ވޯޓު ފޮއްޓެވެ.\n"މުހުޔުއްދީން ސްކޫލްގައި ބެހެއްޓި އެއް ނަންބަރު ވޯޓު ފޮށީގައިވާ ޝަކުވާ ލިބުނު ދެ ވޯޓު ކަރުދާސް އަލުން ޗެކްކުރިއިރު، ނަތީޖާއަށް ބަދަލު އަންނަ އެއްވެސް ކަމެއް ނެތް،" ހަސަން ވިދާޅުވިއެވެ.\nއެ އިންތިޚާބުގެ ވޯޓު އަލުން ގުނުމަށް އިންތިޚާބުގައި ބަލިވި އާމިނަތު ޝީޒާ ނިސްބަތްވާ އެމްއެންޕީން އެދުނެވެ. ނަމަވެސް ކޮމިޝަނުން ނިންމީ ޝަކުވާ ހުށަހެޅި ދެ ކަރުދާސް އެކަނި ޗެކްކުރުމަށެވެ.\nއެމްއެންޕީގެ ނައިބު ރައީސް އަދި ވިލިމާލެ ދާއިރާގެ ރައްޔިތުންގެ މަޖިލީހުގެ މެންބަރު އަޙްމަދު އުޝާމް "ސަން"އަށް ވިދާޅުވީ ވޯޓު ގުނާ ސަރަހައްދުގައި ތިބި އެމްއެންޕީގެ އޮބްޒާވަރުންނަށް ވޯޓު ގުނި އިރު ބާތިލު ވޯޓު ސައްޙަ ވޯޓުކަމުގައި ކަނޑައަޅައި، ސައްޙަ ވޯޓު ބާތިލު ވޯޓުގެ ގޮތުގައި ކަނޑައަޅާފައިވާކަން ފާހަގަކުރެވުނުކަމަށެވެ.\nއެ ސަބަބުތައް އެހެން ހުރުމުން އެންމެ ވޯޓެއްގެ ތަފާތުން ޕީޕީއެމްގެ ކެންޑިޑޭޓް ކާމިޔާބުކޮށްފައިވުމަކީ އަލުން ވޯޓު ފޮށިތައް ގުނަންޖެހޭ ސަބަބެއް ކަމަށް އުޝާމް ވިދާޅުވިއެވެ.\nމާލޭ ސިޓީގެ އަންހެނުންގެ ތަރައްގީއަށް މަސައްކަތް ކުރާ ކޮމިޓީގެ ވިލިމާލޭ ދާއިރާގެ ބައި އިލެކްޝަންގެ ވަގުތީ ނަތީޖާ ދައްކާ ދައްކާގޮތުން އެ އިންތިޚާބު ނާޒިމާ ކާމިޔާބުކުރެއްވީ އެންމެ ވޯޓެއްގެ ތަފާތުންނެވެ. ނާޒިމާއަށް ޖުމްލަ ލިބިފައިވަނީ 359 ވޯޓެވެ. އޭނާއާ ވާދަކުރި އެމްއެންޕީގެ ޝީޒާއަށް ލިބުނީ 358 ވޯޓެވެ.


Fandiyaaru Rauf, Supreme Court ah ayyan kurun madu jassaalaifi! | Mihaaru\nހައިކޯޓުގެ ފަނޑިޔާރު ރައޫފް: އޭނާ ސުޕްރީމް ކޯޓަށް އައްޔަން ކުރުމާ މެދު ޖޭއެސްސީން ވަނީ ލަފާ ދިނުން މަޑުޖައްސާލާފައި -- ފޮޓޯ/މިހާރު\nފަނޑިޔާރު ރައޫފް ސުޕްރީމް ކޯޓަށް އައްޔަން ކުރުން މަޑުޖައްސާލައިފި\n02 ޑިސެމްބަރ 2019 - 13:48 17 comments\nސުޕްރީމް ކޯޓުގެ ފަނޑިޔާރުންގެ ބެންޗުން ހުސްވެފައި އޮތް ތިން މަގާމަށް އައްޔަން ކުރެއްވުމާ މެދު ޖޭއެސްސީގެ ލަފައަކަށް އެދިވަޑައިގެން ރައީސް ފޮނުއްވީ ފަނޑިޔާރު ރައޫފްގެ އިތުރުން އުއްތަމަ ފަނޑިޔާރަކަށް ސުޕްރީމް ކޯޓުގެ ކުރީގެ ފަނޑިޔާރު އަހުމަދު މުއުތަސިމް އަދުނާނާއި ފަނޑިޔާރު ކަމަށް ކުރީގެ ބަންޑާރަ ނައިބު ހުސްނުއްސުއޫދުގެ ނަންފުޅެވެ.\nއޭގެ ތެރެއިން މުއުތަސިމް އާއި ސުއޫދު އަކީ އެ މަގާމަށް އައްޔަން ކުރަން ހައިލީ ރިކޮމެންޑެޑް ބޭފުޅުން ކަމަށް ނިންމައި، ޖޭއެސްސީން ވަނީ އިއްޔެ ރައީސަށް ލަފާ އަރުވައިފަ އެވެ. އެކަމަކު ރައޫފްގެ ނަމާ މެދު ޖޭއެސްސީން އެކަހަލަ ލަފައެއް ނާރުވަ އެވެ.\nޖޭއެސްސީން ރޭ ބުނީ ރައޫފްއާ ގުޅޭ ތިން ޝަކުވާއެއް އިއްޔެ އެ ކޮމިޝަނަށް ލިބިފައިވާ ކަމަށެވެ. އެހެންވެ، އޭނާގެ ނަމާ މެދު ރައީސަށް ލަފައެއް އަރުވާނީ އެ ކޮމިޝަނުން ބަލަން ޖެހޭ ބެލުންތައް ބެލުމަށް ފަހު ކަމަށެވެ. އެކަމަކު ފަނޑިޔާރު ރައޫފްގެ ބަލަނީ ކޮން ޝަކުވާތަކެއް ކަމެއް ހާމައެއް ނުކުރެ އެވެ.\nހައި ކޯޓުގެ ފަނޑިޔާރުންގެ ތެރެއިން ޖޭއެސްސީގައި އިންނަވާ މެމްބަރެއްގެ ގޮތުގައި އެންމެ ފަހުން ހުންނެވީ ވެސް ފަނޑިޔާރު ރައޫފެވެ. ސުޕްރީމް ކޯޓަށް އައްޔަންކުރަން އޭނާގެ ނަން ފޮނުވުމުން އެ މަގާމުން ވަނީ އިސްތިއުފާ ދެއްވައިފަ އެވެ.\nމުއުތަސިމް އާއި ސުއޫދު އައްޔަން ކުރަން ޖޭއެސްސީން ލަފާ އެރުވުމާ އެކު، އެ ދެ ބޭފުޅުންގެ ނަންތައް ރައްޔިތުންގެ މަޖިލީހަށް ރައީސް މިހާރު ވަނީ ފޮނުއްވައިފަ އެވެ. އަދި މަޖިލީހުގެ ޖުޑިޝަރީ ކޮމެޓީން މިހާރު ގެންދަނީ އެނަންތައް ދިރާސާކުރަމުންނެވެ.\nސުޕްރީމް ކޯޓަށް ފަނޑިޔާރުން އައްޔަން ކުރާނީ ޖޭއެސްސީގެ ލަފާގެ މަތިން ރައީސް ފޮނުއްވާ ނަންފުޅުތަކަކަށް ބިނާކޮށް، މަޖިލީހުން ނަގާ ވޯޓަކުންނެވެ.\nސުޕްރީމް ކޯޓުގެ ފަނޑިޔާރުންގެ ބެންޗުގައި މިހާރު ތިއްބެވީ ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދާއި ފަނޑިޔާރު މަހާޒް އަލީ ޒާހިރާއި ފަނޑިޔާރު އަބްދުލްޣަނީ މުހައްމަދެވެ.\nއެކަމަކު ސަސްޕެންޝަންގައި ހުންނެވި ފަނޑިޔާރު ޣަނީ މަގާމުން ވަކިކުރަން ވަނީ މަޖިލީހަށް ފޮނުވައިފަ އެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ޖުޑީޝަލް ސާވިސް ކޮމިޝަން ފަނޑިޔާރުން އައްޔަންކުރުން


Shima Hoadhun Hutaali Kamah Bune Fathuramun Anany Dhogu Vaahakaeh - MNDF - Vaguthu\nޝިމާ ހޯދުން ހުއްޓާލި ކަމަށް ބުނެ ފަތުރަމުން އަންނަނީ ދޮގު ވާހަކައެއް - އެމްއެންޑީއެފް\nމިދިޔަ މަހު 22 ވަނަ ދުވަހުގެ ރޭ ގެއްލުނު ލ. މާމެންދޫ ޝިމާ ނާފިޒު ކަނޑު މަގުން ހޯދުމުގެ މަސައްކަތް ހުއްޓާލައިފި ކަމަށް ބައެއް މީޑިއާތަކުން ފަތުރަމުންދާ ހަބަރު އެމްއެންޑީއެފް އިން ދޮގުކޮށްފިއެވެ.\n"ވަގުތު" އަށް މައުލޫމާތު ދެއްވަމުން އެމްއެންޑީއެފްގެ އިންފޮމޭޝަން އޮފިސަރ އިބްރާހިމް އާޒިމް ވިދާޅުވީ އެ އޮންނަ ޕްރޮސީޖާގެ ތެރެއިން ޝިމާ ހޯދުމުގެ މަސައްކަތް ކުރަމުންދާ ކަމަށަައި ކަނޑު މަގުން ޝިމާ ހޯދުމުގެ މަސައްކަތް ހުއްޓާ ނުލާ ކަމަށެވެ.އެގޮތުން ޝިމާ ހޯދުމަށް އެކި އޭންގަލްތަކުން، ބަލަމުންދާ ކަމަށް އާޒިމް ފާހަގަކުރެއްވިއެވެ.\n" ޝިމާ ހޯދަން ކުރަމުންދާ މަސައްކަތުގެ ތެރެއިން ކަނޑުގެ އަޑީގެ ބޮޑު ސަރަހައްދެއް ވަނީ ބެލިފައި , މިހާރު ބޮޑަށް މަސައްކަތް ކުރަމުންދަނީ ކަނޑު މަތިން ދަތުރު ކުރާ އުޅަދުތަކަށް ޝިމާގެ ހަބަރެއް ލިބޭތޯ ބެލުމުގެ މަސައްކަތް " އާޒިމް ވިދާޅުވިއެވެ.\nޝިމާ ހޯދަން އަދި މިހާތަނަށް ބެލިބެލުމުން އެއްވެސް އެއްޗެއް ފެނިފައިނުވާއިރު ޝިމާ ގެއްލުނުކަމަށް ބުނާ ސަރަހައްދުން ދަތުރު ކުރާ ފަރާތްތަކުންވެސް، ޝިމާގެ ހަބަރެއް ވޭތޯ ބެލުމަށް އެމްއެންޑީއެފް އިން ވަނީ އިލްތިމާސްކޮށްފައެވެ.\nޝިމާ ގެއްލުނު ހާދިސާއާ ގުޅޭގޮތުން ތަފާތު ވާހަކަތަކެއް ދެކެވެމުންދެއެވެ. އެހެންވެ އެކަން ފުލުހުން ދަނީ ތަހުގީގު ކުރަމުންދެއެވެ.\nއެ ރޭ ޝިމާއާ އެކު ޑިންގީގައި ދަތުރުކުރި އިބްރާހިމް ފަޒީލް، 24، އެވެ. އޭނާ ވަނީ މި ހާދިސާ އިން ސަލާމަތްވެފަ އެވެ. އޭނާ ފަތާފައި ގޮސް އެރީ އެ ހިސާބުގައި އޮތް ސިކްސް ސެންސަސް ރިސޯޓަށެވެ.\nއެރޭގެ ހާދިސާއާ ގުޅޭގޮތުން ފަޒީލްގެ ވާހަކަތައް އާއިލާއިން ގަބޫލެއް ނުކުރެއެެވެ.\nފަޒީލް މިހާރު ފުލުހުންގެ ބެލުމުގެ ދަށުގައި ހުރި އިރު، އޭނާ މި ހަފްތާ ތެރޭގައި ހައްޔަރުކޮށްފައި ވަނީ ޝިމާގެ އެއްބަނޑު އެއްބަފާ ކޮއްކޮ، ގޮވައިގެން ޑިންގީއެއްގައި ދަނިކޮށް، ކަނޑުމަތިން ފުލުހުންނެވެ. އޭނާގެ ބަންދަށް 15 ދުވަސް ޖަހާފައިވާ އިރު، ޝިމާ ގެއްލުމުގެ ތުހުމަތު ފަޒީލްގެ މައްޗަށް ގިނަ ބަޔަކު ދަނީ ކުރަމުންނެވެ.\nމާޗް 14, 2019 13:38\nޝުބުހާނައްﷲ ފެންވަރުދޯ ކޮން އޭންގަލްތަކެއް ބާ އަނެއްކާ ؟\nމާޗް 15, 2019 00:13\nދެންމުޅިރާއްޖެ ބެލިޔަސް ފެންނާނެބާ؟ ފުލުހުންގެ ތަހުގީގު ގެ ހަބަރެއް ނުވަނީ، ވަރައް ފަރުވާ ކުޑަކަމުގަ ބެލެވެނީ....\nމާޗް 17, 2019 04:48\nމި ކޮމެންޓް ކުރި މީހާއަށް ސިމާ ހޯދިދާނެ. ވަރަށް އެނގޭ މީހެއް ހެން ހީވޭ.\nމާޗް 16, 2019 09:58\nއެއްވެސް ކަމެއްވާ ބައެއްނޫން..


Vidhaa Chaalu Dhaithakige Sirru Miothee - Vaguthu\nވިދާ ޗާލު ދަތްތަކެއްގެ ސިއްރު މިއޮތީ\nދަތްތަކުގެ ރީތިކަމަކީ ޒީނަތްތެރިކަމާއި ވެސް ގުޅިފައި އޮންނަ ކަމެކެވެ. ހަމަ އެހެންމެ ދަތްތައް ހުދުވެފައި ސާފުވުމަކީ އެކަމެއްގެ ސަބަބުން ތިމާގެ ސާފުތާހިރުކަން ވެސް ހާމަވެގެންދާނެ ކަމެކެވެ. ނަމަވެސް ދިމާވާ ބައެއް ކަންކަމުގެ ސަބަބުން ވަރަށް ގިނަ ފަހަރަށް، އެ ރީތިކަން ގެއްލިދާން މެދުވެރިވެއެވެ. މިގޮތަށް ދިމާވުމުން، ދަތްތައް އަލުން ރީތި ކުރުމަކީ ފަސޭހަ ކަމަކަށްވެސް ނުވެއެވެ.\nބައެއް ކަހަލަ ފަރުވާ ހޯދުމުންނާއި، ދަތްތަކަށް ގެއްލުން ލިބޭ ތަކެތީގެ ސަބަބުން، އެންމެ ބޭރުގައި ހުންނަ އޮމާން ފަށަލައަށް ގެއްލުން ލިބުމަކީ ދަތްތައް އަވަހަށް ހަޑިވާން ދިމާވާ އެއް ސަބަބެވެ. މިގޮތަށް ދިމާވުމުން އެއްޗެއް ކާލާއިރަށް ނުވަތަ ޖޫހެއް ބޯލުމުން ވެސް ދަތްތަކުގެ ކުލަ ބަދަލުވެ ރަތްވާން ދިމާވެއެވެ. އެހެންކަމުން އެކަން ފާޅުވިޔަ ނުދީ، އިތުރަށް ދަތްތައް ހަޑިވިޔަ ނުދިނުމަށް ކުރެވޭނެ މާބޮޑު ކަމެއް ނޯވެއެވެ.\nދަތްތަކުގެ ބޭރު ފަށަލައަށް ގެއްލުން ލިބިފައިވުމާއެކު ދަތްތަކުގެ ހުދުކަން ގެއްލިދިއުމަށް އޮތް ހައްލަކީ، ލިބިފައިވާ ގެއްލުންތަކަށް ފަރުވާ ލިބޭ ގުދުރަތީ ފަރުވާއެއް ހޯދުމެވެ. އަދި އާދަކޮށް ކޮންމެ މަހަކު އެއްފަހަރު ނުވަތަ އެއަށްވުރެވެސް ގިނައިން ކްލިނިކްތަކުން ދަތް ސާފު ކުރުމަކީވެސް ގެއްލުން ލިބިދާނެ ކަމެއް ކަމަށް ތަޖުރިބާކާރުން ބުނެއެވެ.\nދަތްތަކަށް ފަރުވާ ކުރުމަށް، ތަފާތު އެކި އާލާތްތައް ބޭނުންކުރުމާއި، ކެމިކަލާއި އެނޫންވެސް ގެއްލުންހުރި މާއްދާތައް އެކުލެވޭ އުފެއްދުންތައް ބޭނުން ކުރުމަކީ އެކަމުގެ ސަބަބުން ދަތްތަކުގެ ރީތިކަން ދާއިމަށް ގެއްލިދާނެ ކަމެކެވެ. އަދި އެފަދަ ކަންކަމުގެ ސަބަބުން، ދަތްތައް ހަޑިވާން މެދުވެރިކުރާ ކަންކަން ހައްލު ކުރުމަކީ ކުރެވޭނެ ކަމަކަށް ނުވެ، އުންމީދު ގެއްލެން ދިމާވެއެވެ.\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރިކުރާ، މަޤުބޫލު އެތައް އުފެއްދުމެއް ރާއްޖެއަށް ތަޢާރަފްކޮށް ވިއްކަމުންދާ "ލިބޭ އޮންލައިން" އިން މިވަނީ ދިވެހިންނަށް މިކަމުގެ ޙައްލު ހޯދައިދީފައެވެ. މިގޮތުން އެފަރާތުން ވިއްކާ މަޝްހޫރު "ސްޕާކަލް" ބްރޭންޑުގެ "ސްޕާކަލް - ފްރެޝް ވައިޓް ޓޫތްޕޭސްޓް" ދަތްއުނގުޅާ ބޭހަކީ ދަތްތައް ހަޑިވާން މެދުވެރިވާ ކަންކަމަށް ފަރުވާކޮށް، ދަތްތައް ހުދުކޮށްލުމަށް އޮތް އިތުބާރު ޙައްލެކެވެ.\nދަތްތަކާއި ހިރުގަނޑަށް ފައިދާކުރަނިވި ގުދުރަތީ ބާވަތްތައް އެކުލެވޭހެން އުފައްދާފައިވާ މި ބޭހަކީ، ޕެޕާމިންޓާއި ވިޓަމިން ސީ އަދި ކަރަންފުލުން އަމުނާލެވޭ ތެލުގެ އިތުރުން އެނޫންވެސް ފައިދާކުރަނިވި ތަކެތި ބޭނުންކޮށްގެން އުފައްދާފައިވާ މޮޅު ބޭހެކެވެ. މި ބޭސް ބޭނުން ކުރުމުން ދަތްތައް ހުދުކޮށްދީ، ބޭރުފަށަލައަށް ލިބިފައިވާ ގެއްލުމަށް ފަރުވާކޮށްދިނުމާއެކު އަނގައިން ނުބައިވަސް ދުވާ މައްސަލަވެސް ޙައްލުކޮށްދެއެވެ.\nމި ބްރޭންޑުގެ އެންމެ ޚާއްސަ އެއްކަމަކީ އޭގައި ހިމެނޭ ވައިޓް ސޯޑިއަމް ޓްރިޕޮސްފޭޓް ނަމަކަށް ކިޔާ މާއްދާއެވެ. އެ މާއްދާއަކީ ދަތްތަކުގައި ހަރުލައި އަށަގެންފައި ޖަރާސީމުތައް ނައްތާލަން މަސައްކަތް ކުރާ މާއްދާއެކެވެ. އެހެންކަމުން ދަތްތަކުގެ ރީތިކަން ގެއްލުވާލާ ޖަރާސީމުތަކުގެ ސަބަބުން ދަތްތަކަށް ލިބިދާނެ ދާއިމީ ގެއްލުމަކުން ދުރުކޮށްދިނުމަށް "ސްޕާކަލް" އެހީއަކަށް ވެއެވެ. މީގެ އިތުރުން "ސްޕާކަލް - ފްރެޝް ވައިޓް ޓޫތްޕޭސްޓް" އަކީ ދަތްތަކުގެ ދުޅަހެޔޮކަން ދެމެހެއްޓުމަށް ވެސް މަގުފަހިކޮށްދޭ މޮޅު ބޭހެކެވެ.\nދަތްތައް ހަޑިވެ ދަތުގެ ހުދުކަން ގެއްލިފައިވާ ފަރާތްތަކުން މި ބޭސް ބޭނުން ކުރަން ފަށާތާ ކުރު މުއްދަތެއްގެ ތެރޭގައި އާދަޔާ ޚިލާފު ބަދަލެއް ފެނިގެން ދެއެވެ. އަދި ޤަވާއިދުން މި ބޭސް ބޭނުން ކުރަން ފެށުމުން ހިތްހަމަޖެހޭ ފަދަ ހިތްގައިމު ބަދަލުތަކެއް ފެނިގެންދެއެވެ. ހަފްތާއެއްހާ ދުވަހުގެ ތެރޭގައި ހީނުކުރާ ފަދަ ބަދަލުތަކެއް ދަތްތަކަށް މި ބޭސް ބޭނުން ކުރުމުން އާދެއެވެ. އަދި ދަތުގެ ހުދުކަން އިތުރުކޮށްދީ، ދަތްތައް ޗާލުކޮށްދެއެވެ.\n"ސްޕާކަލް - ފްރެޝް ޓްރިޕްލް ވައިޓް" ބޭނުން ކުރުމުން ނަތީޖާ އަވަހަށް ފެނުމަކީ އެ ބޭސް ބޭނުން ކުރާ ފަރާތްތަކަށް ލިބޭ އެންމެ ބޮޑު ހިތްހަމަޖެހުމެވެ. އެ ބްރޭންޑް ބޭނުން ކުރަން ފަށާތާ، އެއް ދުވަހާއި ހަތް ދުވަހާއި ދެމެދުގެ މުއްދަތެއްގެ ތެރޭގައި، ބޭނުންވާ މިންވަރަށް ދަތްތައް ހުދުކޮށްލުމުގެ ޤާބިލްކަން ލިބިފައިވެއެވެ.\n"ސްޕާކަލް" ގެ ރާއްޖޭގެ އޮތޮރައިޒްޑް ޑިސްޓްރިބިއުޓަރ "ލިބޭ އޮންލައިން" އިން މި ބްރޭންޑުގެ "ސްޕާކަލް - ފްރެޝް ވައިޓް ޓޫތްޕޭސްޓް" ގެ ދެ ސައިޒެއް ވިއްކަމުން ދެއެވެ. މިގޮތުން މި ބޭހުގެ 100 ގްރާމް ފުޅިއެއް 100 ރުފިޔާއަށް ލިބެން ހުރިއިރު، 160 ގްރާމްގެ ފުޅިއެއް ވިއްކަމުން ދަނީ 125 ރުފިޔާއަށެވެ. "ލިބޭ" އިން އަންނަނީ މި އުފެއްދުން ހޯލްސޭލްކޮށްވެސް ވިއްކަމުންނެވެ.


''Next 100'' Award ah nann hushahelhumuge furusathu hulhuvaalaifi - One Online\n"ނެކްސްޓް 100" އެވޯޑަށް ނަން ހުށަހެޅުމުގެ ފުރުސަތު ހުޅުވާލައިފި\nރާއްޖޭގައި ހިންގާ ކުދި އަދި މެދުފަންތީގެ ވިޔަފާރިތަކަށް އަމާޒުކޮށްގެން ކޯޕަރޭޓް މޯލްޑިވްސްއިން ބާއްވާ "ނެކްސްޓް 100"އަށް ނަން ހުށަހެޅުމުގެ ފުރުސަތު ހުޅުވާލައިފިއެވެ.\nއަހަރަކު އެއްފަހަރު ދޭ އެ އެވޯޑަށް ނަން ހުށަހެޅުމުގެ ފުރުސަތު ހުޅުވާލާފައިވަނީ އަންނަ މަހުގެ 31ގެ ނިޔަލަށެވެ. އެ އެވޯޑަށް ކުންފުނިތައް ނޮމިނޭޓް ކުރުމަށް ކޯޕަރޭޓް މޯލްޑިވްސްގެ ވެބްސައިޓުން އޮންލައިންކޮށް ފޯމު ހުށަހެޅޭނެއެވެ.\nނެކްސްޓް 100 އަށް ކުރިމަތިލެވޭނީ ވަކި ޝަރުތުތަކެއް ފުރިހަމަވެގެންނެވެ. އެއީ ދިވެހި ވިޔަފާރިއަކަށްވުމާއި 31 ޑިސެމްބަރު 2018ގެ ކުރިން ރަޖިސްޓަރީކޮށްފައިވާ ކުންފުންޏަކަށްވުމާއި އާމްދަނީގެ ގޮތުގައި އަހަރަކު އެއް ލައްކަ ރުފިޔާ އާއި 15 މިލިއަން ރުފިޔާއާ ދެމެދު އަދަދެއް ލިބޭ ކުންފުންޏަކަށްވުމެވެ.\nކޯޕަރޭޓް މޯލްޑިވްސް އިން މައުލޫމާތުދޭ ގޮތުގައި އެވޯޑު ދިނުމުގައި ވިޔަފާރި ކުރިއަރާފައިވާ މިންވަރާއި ވިޔަފާރި ހިންގުމުގެ ފުޅާމިނާއި އައު އުފެއްދުންތައް މާކެޓަށް ނެރޭ މިންވަރާއި ސީއެސްއާރު ހަރަކާތްތައް ހިންގާ މިންވަރަށް ބެލުމަށް ހަމަޖެހިފައިވެއެވެ.\nނެކްސްޓް 100 އެވޯޑު ދިނުމަށް ހަމަޖެހިފައިވަނީ އަންނަ އަހަރުގެ ފެބްރުއަރީ މަހުގެ ތެރޭގައެވެ.\nގުޅޭ ޓެގު ކޯޕަރޭޓް މޯލްޑިވްސް ނެކްސްޓް 100


މަސައްކަތުގެ މާހައުލުގައި ކޮވިޑުން ރައްކާތެރިވެ ތިބުމަށް ކުރެވިދާނެ ބައެއް ކަންތައްތައް! | Sangu News\n31 މެއި 2021 - 20:53\nސިވިލް ސާވިސް ގެ މުވައްޒަފުން / ފޮޓޯ: މިހާރު\nނުރައްކާތެރި ވައިރަހެއް ކަމަށްވާ ކޮވިޑް 19 ގެ ފުރަތަމަ ރާޅަށްވުރެ ހަމަގައިމުވެސް ދެވަނަ ރާޅުގެ ބާރު މިން ވެސް އަދި ބިރުވެރިކަން ބޮޑެވެ. އެހެން ނަމަވެސް ފުރަތަމަ ކޮވިޑް ފެތުރެން ފެށި ދުވަސްވަރު މުޅި ދިރިއުޅުން ހުއްޓުމަކަށް ގެނައުމަށް ފަހު ގޭގައި ތިބި ފަދައިން މިފަހަރު ތިބެވޭކަށް ނެތެވެ. ސަރުކާރުގެ ގިނަ ވުޒާރާތަކާއި އަމިއްލަ އޮފީސްތަކުގެ މުވައްޒަފުންނަށް ގޭގައި ތިބެގެން މަސައްކަތްތައް ކުރެވޭނެ އިންތިޒާމުތައް ހަމަޖެއްސި ނަމަވެސް އަދިވެސް އޮފީސްތަކަށް ގޮސް ވަޒީފާ އަދާކުރަން ޖެހޭ ފަރާތްތައް މަދެއް ނޫނެވެ. މިސާލަކަށް ނޫސްވެރިންނާއި ބޭންކް ތަކުގައި މަސައްކަތް ކުރާ މުވައްޒަފުންނާއި، ސިފައިންނާއި ފުލުހުން އަދި ފިހާރަތަކާއި ޑެލިވަރީގެ ހިދުމަތްދޭ ތަންތަނުގައި މަސައްކަތްކުރާ މުވައްޒަފުންވެސް ހިމެނެއެވެ. އެހެންކަމުން މިހާލަތުގައި ވަޒީފާ އަދާކުރާ މާހައުލުގައި ވެސް ރައްކާތެރިކަމުގެ ފިޔަވަޅުތައް އަޅައިގެން މަސައްކަތް ކުރުމަކީ ވަރަށް މުހިންމު ކަމެކެވެ. މަސައްކަތުގެ މާހައުލުގައި ކޮވިޑް 19 އިން ރައްކާތެރިވެ ތިބުމަށް ކުރެވިދާނެ ގިނަ ކަންތައްތަކެއް އެބަހުއްޓެވެ.\nގެއިން ބޭރަށް ދާއިރު މާސްކް އަޅައިގެން އަނގަޔާއި ނޭފަތް ރަނގަޅަށް ނިވާކުރުމަކީ ވަރަށް މުހިންމު ކަމެކެވެ. ބައެއް އޮފީސްތަކުގައި މުވައްޒަފުން ތިބޭ މޭޒުތައް ވަރަށް ކައިރި ކައިރީގައިވެސް ހުރެދާނެއެވެ. އެހެންކަމުން މާސްކް އަޅައިގެން ނޭފަތާއި އަނގަ ނިވާކޮށްގެން ތިބުމަކީ ވަރަށް މުހިންމު ކަމެކެވެ. މަސައްކަތް ކުރާއިރު ފަރުވާކުޑަކޮށް ނުވަތަ ފަސޭހައަކަށް މާސްކް ނަގައިގެންނާއި ދަތްދޮޅީގައި މާސްކް އަޅައިގެން އުޅުމަކީ އެހާ ރައްކާތެރިގޮތެއް ނޫނެވެ. ވިސްނައިނުލާ މާސްކް ނާޅައި އުޅެނިކޮށް އޮފީހުގައި އެންމެ ކައިރީގައި އިންނަ މުވައްޒަފުވެސް ކޮވިޑަށް ފައްސި ވެދާނެއެވެ. މިހާލަތުގައި ތިބާގެ ކައިރީގައިވާ ކޮންމެ މީހަކީވެސް ކޮވިޑަށް ޕޮޒިޓަށް ކޮންމެ ވަގުތެއްގައިވެސް ފައްސި ވެދާނެ މީހެއްކަން ދަނެ އަބަދުވެސް ރައްކާތެރިކަމުގެ ފިޔަވަޅުތައް އަޅައިގެން ތިބުމަކީ ވަރަށް މުހިންމު ކަމެކެވެ.\nމަސައްކަތް ކުރާ މާހައުލުގައި ކޮވިޑް 19 ޖެހުމުން ރައްކާތެރިވުމަށް ކުރެވިދާނެ މުހިންމު ކަންކަމުގެ ތެރޭގައި ތިން ފޫޓް ބަލައި ގައިދުރުކުރުމާއި އެކީގައި މަސައްކަތް ކުރާ މުވައްޒަފުން ގެންގުޅޭ ތަކެތީގައިވެސް އަތް ނުލައި އުޅުމަށް އިސްކަމެއް ދިނުން ވެސް ހިމެނެއެވެ. މި ހަލާތުގައި ވަޒީފާ އަދާކުރާ އޮފީހުގައި މުވައްޒަފުންނަށް ތިން ފޫޓްގެ ދުރުމިނެއް ބަހައްޓައިގެން މަސައްކަތް ކުރެވޭނެ މާހައުލެއް ހަމަޖައްސައިދިނުމަކީ އޮފީސްތަކުގެ އިސްވެރިންގެ މަސްއޫލިއްޔަތެކެވެ. އެގޮތުން އެކީގައި މަސައްކަތް ކުރާ މުވައްޒަފުންނާއި ގައިގޯޅިވެ ސަލާންކޮށް ހެދުމާއި ދުރުވުމަކީވެސް ރައްކާތެރިވުމަށް ކުރެވިދާނެ މުހިންމު ކަމެކެވެ.\nވަޒީފާ މާހައުލުގައި ބުރަކޮށް އެކި މަސައްކަތްތަކުގައި މަސްއޫލުވެގެން އުޅޭއިރު އިރުކޮޅު ކޮޅުން އަތް ސެނެޓައިޒް ކޮށް އަތް ދޮންނަން ހަނދާން ނެތިދާނެއެވެ. އެހެެންނަމަވެސް އޮފީހުގައި ހުންނަ ފާހަނާ ނުވަތަ ކޮފީ ބޯ ސައި ކޮޓަރި ފަދަ ތަންތަން ބޭނުން ކުރުމަށްފަހު ރަނގަޅަށް ސައިބޯނިލައިގެން އަތް ދޮންނަން ނުވަތަ ރަނގަޅަށް އަތް ސެނެޓައިޒް ކުރަން އަބަދުވެސް ހަނދާން ކުރަން ވާނެއެވެ. މީގެ އިތުރުންވެސް ސާފުތާހިރުކަމަށްވެސް ވަރަށް ބޮޑު އިސްކަމެއް ދިނުމަށް ސަމާލުކަން ދޭންވާނެއެވެ. އެކީގައި މަސައްކަތް ކުރާ މީހަކު ފެން ބޯ ޖޯޑަކުން އެ ޖޯޑު ނުދޮވެ ފެންބޮއުން ފަދަ ކަންކަމާއި އެއްކޮށް ދުރުހެލިވާން ވާނެއެވެ.\nމަތީގައި ބަޔާންކޮށްފައި އެވާ ކަންތައްތަކީވެސް އަހަރެމެންނަށް ކޮވިޑް 19 އިން ރައްކާތެރިވެ ތިބުމަށް އެޅިދާނެ މުހިންމު ފިޔަވަޅެކެވެ. ވަޒީފާވެސް މުހިންމެވެ. ކޮވިޑް 19 އިން ރައްކާތެރިވެގެން ތިބުންވެސް ހަމަ އެހާމެ މުހިންމެވެ، އެހެންކަމުން މިހާލަތުގައި އެމީހަކު ވިސްނަންވީ އެމީހާކަށް ވީވަރުން ސިއްހީ މާހިރުން ދެއްވާ އިރުޝާދުތަކަށް އަމަލުކޮށް ފަރުދީ ޒިންމާ އަދާކޮށްގެން ރައްކާތެރިކަމާއިއެކު އުޅުމަށެވެ. އަހަރެމެންނަށް ފަރުވާ ކުޑަކޮށްލުމަށް ފަހު ކުރެވޭ އެންމެ ކަމަކުން ވެސް އެތައް ބަޔަކު އެ ވައްޓާލެވެނީ ކޮވިޑް 19 ގެ ނުރައްކާތެރިކަމުގެ ތެރެއަށެވެ.


Raees Nasheed Modi aa bahdhalu kurahvvaifi\nމަޖިލީހުގެ ރައީސް ރައީސް މުހައްމަދު ނަޝީދު އިންޑިއާގެ ބޮޑުވަޒީރާއެކު -- ފޮޓޯ: މަޖިލީހުގެ އިދާރާ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އިންޑިއާގެ ބޮޑުވަޒީރު ނަރެންދުރަ މޯދީއާއި ބައްދަލު ކުރައްވައިފި އެވެ.\nރައީސް ނަޝީދު މޯދީއާއި ބައްދަލު ކުރައްވާފައިވަނީ، އެމަނިކުފާނާއި ރައްޔިތުންގެ މަޖިލީހުގެ ވަފުދެއް އިންޑިއާއަށް ކުރައްވަމުންގެންދަވާ ދަތުރުފުޅުގެ ތެރެއިންނެވެ.\nމޯދީއާއި ބައްދަލު ކުރެއްވުމަށްފަހު ނަޝީދު ކުރެއްވި ޓުވީޓެއްގައި ވިދާޅުވީ، މޯދީއާއި ބައްދަލުވުމުން އުފާކުރައްވާ ކަަމަށާއި، ސަރަހައްދީ މައްސަލަތަކާއި، ދުނިޔޭގެ މައްސަލަތަކާއި ބެހޭ ގޮތުން މޯދީއާއި މަޝްވަރާ ކުރެއްވި ކަމަށެވެ. އޭގެ ތެރޭގައި، މޫސުމަށް އަންނަ ބަދަލުތަކާއި، ޕެރިސް ޓާގެޓްސްގެ އިތުރުން، އިޔާދަ ކުރަނިވި ހަކަތަ ހިމެނޭ ކަމަށެވެ.\nމީގެ އިތުރުންވެސް ރައީސް ނަޝީދު ވިދާޅުވީ، ސިންގަލް ޔޫސް ޕްލާސްޓިކާއި، މުރަކަ ހިމާޔަތް ކުރުމުގެ އިތުރުން މޫސުމީ ބަދަލުތަކަށް ގުދުރަތީ ހައްލުތަށް ހޯދުމަށްވެސް މަޝްވަރާކޮށް، "ލޮލުން ލޮލަށް" ހުރިހާ ކަމެއް ބެއްލެވި ކަމަށެވެ.\nރައީސް ނަޝީދު މޯދީއާއި ބައްދަލު ކުރެއްވުމަށްފަހު ކުރެއްވި ޓުވީޓް\nއިންޑިއާއަށް މަޖިލީހުގެ މެމްބަރުން ކުރައްވަމުންގެންދަވާ ދަތުރުފުޅުގައި އެ ދަތުރުގެ ބައިވެރިން ވަނީ، އިންޑިއާގެ އެކި ސްޓޭޓްތަކަށް ވަޑައިގެން އެ ގައުމުގެ ގާނޫނުހަދާ މަޖިލީހުގެ ތިރީގެ، ލޯކް ސަބާގެ ރައީސް، ޝްރީ އޯމް ބިރްލްއާއިވެސް ބައްދަލު ކުރައްވާފަ އެވެ. އިންޑިއާއަކީ ރައީސް މުހައްމަދު ނަޝީދާއި ގާތް ގުޅުމެއް އޮންނަ ގައުމެއްކަން ފާހަގަ ކޮށްލެވެ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އިންޑިއާ + އިންޑިޔާގެ ބޮޑުވަޒީރު މޯދީ


Nizaamee vote aa gulhey ninmumeh nei: EC\nނިޒާމީ ވޯޓާ ގުޅޭ ނިންމުމެއް ނެތް: އީސީ\nއިލެކްޝަންސް ކޮމިޝަންގެ ރައީސް ފުއާދު ތައުފީގު: ރާއްޖޭގެ ވެރިކަމުގެ ނިޒާމު ކަނޑައެޅުމަށް ރައްޔިތުންގެ މެދުގައި ވޯޓެއް ނެގުމާއި ގުޅޭގޮތުން އިލެކްޝަންސް ކޮމިޝަންގެ ވަކި ނިންމުމެއް ނެތް ކަމަށް ފުއާދު ވިދާޅުވި\nރާއްޖޭގެ ވެރިކަމުގެ ނިޒާމު ކަނޑައެޅުމަށް ރައްޔިތުންގެ މެދުގައި ވޯޓެއް ނެގުމާއި ގުޅޭގޮތުން އިލެކްޝަންސް ކޮމިޝަންގެ ވަކި ނިންމުމެއް ނެތް ކަމަށް އެ ކޮމިޝަންގެ ރައީސް ފުއާދު ތައުފީގު ވިދާޅުވެއްޖެ އެވެ. ފުއާދު މިހެން ވިދާޅުވީ ނިޒާމީ ވޯޓް ނަގަން ޖެހިދާނެ ކަމަށް ބަލާ އެކަމަށް އާންމު ހޭލުންތެރިކުރުވުމަށްޓަކައި އެކަމަށް ކޮމިޝަންގެ ބަޖެޓްގައި ވަކި އަދަދެއް ކަނޑައެޅުން މުހިންމު ކަމަށް ކޮމިޝަންގެ ނާއިބު ރައީސް އިސްމާއީލް ހަބީބު ވިދާޅުވުމާއި ގުޅިގެން އަވަސްއިން ކުރި ސުވާލަކަށް ޖަވާބު ދެއްވަމުންނެވެ.\n2022 ވަނަ އަހަރުގެ ބަޖެޓާއި ގުޅޭގޮތުން ބަޖެޓް ކޮމެޓީގައި ވާހަކަ ދައްކަވަމުން ހަބީބު ވަނީ ނިޒާމީ ވޯޓް ނަގަން ޖެހިދާނެ ކަމަށް ބަލާ އެކަމަށް އާންމު ހޭލުންތެރިކުރުވުމަށްޓަކައި މަސައްކަތް ކުރަން ޖެހޭ ކަމަށް ވިދާޅުވެފައެވެ. އަދި ކޮމިޝަންގެ ބަޖެޓް ކަނޑައަޅާއިރު އެކަމަށްވެސް ފައިސާ ހިމެނުން މުހިންމު ކަމަށް ވިދާޅުވިއެވެ.\nއެކަމާއި ގުޅޭގޮތުން ފުއާދު ވިދާޅުވީ ނިޒާމީ ވޯޓާއި ގުޅޭގޮތުން ކޮމިޝަންގެ ވަކި ނިންމުމެއް ނެތް ކަމަށެވެ. އެ ވޯޓް ނަގަން ޖެހިދާނެ ކަމަށް ނުވަތަ ނޫންކަންވެސް ކޮމިޝަނުން ނިންމާ މަސައްކަތްތަކެެއް ކޮށްފައިނުވާ ކަމަށެވެ. ފުއާދު ވިދާޅުވީ އެފަދަ ވޯޓެއް ނަގަން ޖެހިއްޖެ ނަމަ އެކަމަށް ކޮމިޝަނުން ފުރިހަމައަށް ތައްޔާރުވާނެ އެވެ. އަދި އެކަމަށް ބޭނުންވާ ވަސީލަތްތަކާއި ބަޖެޓް ދައުލަތުން ދެއްވާނެކަން ޔަގީން ކުރައްވާ ކަމަށެވެ.\nނަމަވެސް އެއީ ނިޒާމީ ވޯޓެއް ނަގަން ޖެހޭތޯ ނިންމުމަކީ ކޮމިޝަންގެ މަސްއޫލިއްޔަތަކަށް ނުވާނީ އެކަމުގައި އީސީގެ އެއްވެސް ނިންމުމެއް ނޯންނާނެ ކަމަށް ވިދާޅުވިއެވެ.\nރާއްޖޭގެ ވެރިކަމުގެ ނިޒާމް ބަރުލަމާނީ ނިޒާމަކަށް ފުރޮޅާލުމަށް ކުރެވޭ މަސައްކަތުގެ ތެރެއިން ވެރިކަމުގެ ނިޒާމު ބަދަލު ކުރުމާމެދު ރައްޔިތުންގެ ފެންނަ ނުފެންނަ ވޯޓެެއް އަންނަ އަހަރުގެ ފަހުކޮޅު ނަގާނެ ކަމުގެ އިޝާރާތެއް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ދެއްވާފައެވެ.\nނަޝީދު މިފަދަ އިޝާރާތެއް ކުރެއްވީ އެމަނިކުފާނު ރަައީސްކަން ކުރައްވާ އެމްޑީޕީގެ ގައުމީ މަޖިލީހުގެ މެންބަރުން ތިއްބަވާ ވަޓްސްއަޕް ގުރޫޕަށް ފޮނުއްވެވި މެސެޖެއްގައެވެ. އެ މެސެޖްގައި އެމަނިކުފާނު ވިދާޅުވި ގޮތުގައި ނިޒާމީ ވޯޓް ނެގުން އަންނަ އަހަރުގެ ނޮވެންބަރު ގައި އޮންނާނެ އެވެ. އަދި އެ ވޯޓަށް ސިޔާސީ ޕާޓީތަކުން އެއްބަަސްވާ ކަމަށްވެސް ވިދާޅުވިއެވެ.\nއެމަނިކުފާނު ވިދާޅުވީ 2022 ގައި ވޯޓް ނެގި ނަމަވެސް ރަސްމީކޮށް ބަރުލަމާނީއަށް ފުރޮޅާލާނީ 2023 ގައެވެ.\nއެ މަސައްކަތް އެމްޑީޕީން ކުރަަންޖެހޭ ސަބަބުވެސް ނަޝީދުގެ މެސެޖްގައި ވިދާޅުވިއެވެ. ވިދާޅުވީ ރައީސް ސޯލިހްއާ ރިޔާސީ ޕްރައިމަރީގައި ވާދަކުރުމަށްވުރެ ރަނގަޅު ގޮތަކީ އެއީ ކަމަށެވެ. މެންބަރުން އެކަމާ ވިސްނާ ވަޑައިގަތުމަށްވެސް ނަޝީދު އެދިވަޑައިގަތެވެ.\n"މިކަމުގައި ގައުމީ މަޖިލީސް ބައިބައިނުވުން ވަަރަށް އެދެން،" ރާއްޖޭގެ ވެރިކަން ބަަރުލަމާނީ ނިޒާމަކަށް ފުރޮޅާލާ ބޮޑުވަޒީރަކަށް ވެވަޑައިގަންނަވަން ބޭނުންފުޅުވާ ކަަމަށް އަމިއްލަފުޅަށްވެސް ވިދާޅުވި ނަޝީދުގެ މެސެޖްގައި ވެއެވެ.\nބަރުލަމާނީ ނިޒާމަކަށް ބަދަލުކުރުމާ ގުޅޭ ގޮތުން ރައީސް އިބްރާހީމް މުހައްމަދު ސޯލިހާއި ރައީސް ނަޝީދު ބައްދަލުކުރައްވައި މަޝްވަރާ ކުރައްވާފައިވެއެވެ. އަދި ބައެއް ސިޔާސީ ޕާޓީތަކާއެކުވެސް އެ މަޝްވަރާތައް ކުރިއަށް ގެންދެވިއެވެ. ނަމަވެސް އެ ޕާޓީތަކުން ނަޝީދުގެ ހުށައެޅުމަށް ޝައުގުވެރިކަމެއް ނުދެއްވައެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + އިލެކްޝަންސް ކޮމިޝަން ފުއާދު ތައުފީގު ބަރުލަމާނީ ނިޒާމް ރިޔާސީ ނިޒާމް ވެރިކަމުގެ ނިޒާމް\nނިޒާމުގެ ބަހުސް: ކާކު ބުނީ ކީކޭ؟\n"ނިޒާމު ބަދަލުކުރަން މަޝްވަރާއެއް ނުކުރަން"


ގަލާތިޔާ 6\nއެކަކު އަނެކަކަށް އެހީވާށެވެ\n1 މަގޭ ލޮބުވެތި އަޚުންނާއި އުޚުތުންނޭވެ. ކަލޭމެންގެ ތެރެއިން މީހަކު ފާފައެއް ކޮށްފިނަމަ، މާތްރޫޙުފުޅުގެ ބާރުގެ ދަށުގައިވާ މީހަކު އެމީހާއަށް އޯގާތެރި ކަމާއި އެކު އެހީވެ އެމީހަކު ރަނގަޅު ކުރުވާށެވެ. މީހަކު ފާފައެއްގެ ތެރެއަށް ވެއްޓިދާނެއެވެ. ވީމާ ކަލޭމެންވެސް ވަރަށް ބަލައިގެން އުޅޭށެވެ.2އެކަކު އަނެކަކަށް ޖެހޭ އުނދަގޫތަކާ ބުރަތަކުގައި އެކަކު އަނެކަކަށް އެހީވާށެވެ. އޭރުން ކަލޭމެންނަށް އަލްމަސީޙުގެ އަމުރުފުޅުތަކަށް އެކިޔަމަން ވެވުނީއެވެ.3މީހަކު ތިމަން މިއީ އެހެންމީހުންނަށް ވުރެން މޮޅު މީހަކު ކަމުގައި ދެކޭނަމަ އެމީހާ އެ އޮޅުވާލަނީ އޭނާގެ އަމިއްލަ ނަފްސަށެވެ.4އެމީހާގެ އަމަލުތައް ރަނގަޅުކުރާށެވެ. އަދި އެއަމަލުތަކާއި މެދު ބަލާއިރު އެކަން ކުރެވުނީ ރަނގަޅަށްނަމަ އެކަމާ އުފާކުރާށެވެ. ނަމަވެސް ތިމާ ކުރާ އަމަލުތައް އެހެން މީހުން ގެ އަމަލުތަކާ އަޅާ ނުބަލާށެވެ.5އެއީ ކޮންމެ މީހަކުވެސް އެމީހެއްގެ އަމިއްލަ ނަފުސުގެ އަމަލުތަކުގެ މައްޗަށް ޒިންމާ ވާން ޖެހޭނެތީއެވެ.\n6 މާތްރަސްކަލާނގެ ބަސްފުޅު ދަސްކޮށްދެވޭ ކޮންމެ ބަޔަކުވެސް އެބަޔަކަށް ކިޔަވާދޭ މީހާގެ ކަންތައްތައް ބަލަހައްޓައި އެހީވާން ޖެހޭނެއެވެ.\n7 މާތްރަސްކަލާނގެ ކިބަފުޅަށް އޮޅުވާލެވިދާނެ ކަމަށް ހީނުކުރައްޗެވެ. އެމީހަކު ކުރި އަމަލެއްގެ ނަތީޖާ އެމީހަކަށް ފެންނާނެއެވެ. މިކަންތަކަށް އޮޅުވާނުލައި ސަމާލުވެ ތިބޭށެވެ. ޔަޤީންވެސް އެމީހަކަށް ލިބޭނީ އެމީހަކު އިންދި އޮށަކުން ފަޅާ ގަހެއްގެ މޭވާއެވެ. 8 ފާފަވެރި، އަމިއްލަ ނަފުސުގެ އެދުންތަކަށް ކަންތައްކުރާ މީހުންނަށް އޭގެ ނަތީޖާއެއްގެ ގޮތުން ލިބޭނީ ހަލާކާއި ނެތިވެދިއުމެވެ. މާތްރޫޙުފުޅުގެ އެދުމާއި އެއްގޮތަށް ކަންތައްކުރާ މީހުންނަށް މާތްރޫޙުފުޅުގެ ސަބަބުން ލިބޭނީ ނިމުމެއް ނުވާ ދެމިހުންނަ ދުނިޔެއެވެ.9އެހެންވީމާ ބުނަމެވެ. ހިތްވަރު ދެރަނުކޮށް ރަނގަޅަށް ކަންތައް ކުރަމުން ގެންދާށެވެ. އަހަރެމެން ދެގޮތެއް ނުވެތިބެ ކަންތައްކުރުމުން އެކަމުގެ ވަގުތު ޖެހުމުން އަހަރެމެންނަށް އެކަމުގެ ފައިދާ ފެންނާނެއެވެ. 10 އަހަރެމެންނަށް ލިބޭ ކޮންމެ ފުރުސަތެއްގައިމެ ހުރިހާ އެންމެންނާއި މެދު ވެސް ރަނގަޅަށް ކަންތައް ކުރަން ޖެހޭނެއެވެ. އަދި އީސާގެފާނަށް އީމާންވެގެން ތިބި އަހަރެމެންގެ އަޚުންނާއި އުޚުތުންނާއި މެދު ވަކިން ޚާއްސަކޮށް ކަންތައް ކުރަން ޖެހޭނެއެވެ.\nޕައުލް ދިން އެންމެ ފަހު ނަސޭހަތް\n11 މަގޭ އަމިއްލަ އަތުން ކަލޭމެންނަށް ސިޓީ ލިޔާއިރު އަހަރެން ލިޔެފައި ހުންނަ ލިޔުމުގެ އަކުރުތައް ބޮޑުކަން ކަލޭމެންނަށް ފާހަގަވާނެއެވެ.* އާންމުކޮށް ޕައުލްގެ ލިޔުންތައް ލިޔެ ހަދަނީ އެހެން މީހެކެވެ. އެހެންނަމަވެސް ޕައުލް މި ސިޓީގެ ފަހުބައި ލިޔެފައި ވަނީ އަމިއްލައަށެވެ. އެހެން ކަމުން މި ލިއުމުގެ އަސްލު ލިޔެފައިވާ އަކުރުތައް އެހެން ލިޔުންތަކަށް ވުރެން ބޮޑެއްޗެވެ. 12 ކަލޭމެންނަށް ޚިތާނުކުރުމަށް މަޖުބޫރުކުރަމުން އެދާ މީހުން އެކަން އެކުރަނީ ހަމައެކަނި މީހުންގެ ކުރިމަތީގައި މާ ރަނގަޅުބަޔަކަށް ވުމަށެވެ. އެމީހުން އެކަންތައް ކުރަނީ އަލްމަސީޙު ދެއްކެވި ގޮތަށް ކަންތައް އުގަންނައި ދިނުމުން އެމީހުންނަށް ލިބިދާނެ އަނިޔާއަކުން ސަލާމަތް ވެ ގަތުމަށެވެ. 13 އަދި ޚިތާނު ކުރެވިފައިވާ މީހުންނަކީ ވެސް ކޮންމެހެން އަމުރުފުޅުތަކަށް ކިޔަމަންވާ ބައެއް ވެސް ނޫނެވެ. އެމީހުންގެ ބޭނުމަކީ ކަލޭމެން ލައްވާ އެފަދައިން ކަންތައް ކުރުވުނު ކަމުގެ ވާހަކަ ދައްކައި ބޮޑުކެނޑުމެވެ. 14 އަހަރެން އެފަދަ ދެއްކުންތެރި ކަމެއް ކުރުމަކަށް ދުވަހަކު ވެސް މާތްރަސްކަލާނގެ ނުހިންމަވާށިއެވެ. އެއީ އަހަރެން ބަލައިގަންނަހާ ވެސް ކަމަކީ އަހަރެމެންގެ މާތްސާހިބު އީސާ އަލްމަސީޙު ސަލީބުގައި ވެވަޑައިގެންނެވި އަވަހާރަ ވުމެވެ. އެ އަވަހާރަ ވުމުގެ ސަބަބުން މިދުނިޔޭގެ މައްޗަށް އަހަރެންގެ ކިބައިގައި އޮތްހާ އެދުމެއް މަރުވެ ނެތިވެ ހިނގައްޖެއެވެ. އަދި މިދުނިޔެ އަހަރެންގެ ކިބައަކުން ވެސް އެދޭ އެދުމެއް ނުވެއެވެ. 15 ޚިތާނު ކުރުމާއި ނުކުރުމަކީ އެއްވެސް މާނައެއް ހުރި ކަމެއް ނޫނެވެ. މުހިންމު ކަމަކީ އަހަރެމެންނަކީ ބަދަލުވެފައިވާ އާ ބަޔަކަށް ވުމެވެ. 16 މިފަދައިން އުޅޭ އެންމެންނަށް މާތްރަސްކަލާނގެ ދެއްވާ ފުރާނައިގެ ހިތްހަމަޖެހުމާއި މާތްރަސްކަލާނގެ ރަޙުމަތްފުޅު ހުއްޓެވެ. އެފަދަ މީހުންނަކީ އަލަށް މާތްރަސްކަލާނގެ އެކަލާނގެ މީސްތަކުން ކަމުގައި ލެއްވި މީހުންނެވެ.† އީސާގެފާނަށް އީމާންވާ ކޮންމެ މީހަކީ މާތްރަސްކަލާނގެ މީސްތަކުންގެ ތެރޭގައި ހިމެނޭ މީހެކެވެ. އެއީ އެމީހަކީ ބަނީއިސްރާއީލު މީހަކަށް ވިޔަސް އަދި ބަނީއިސްރާއީލު މީހަކަށް ނުވިނަމަވެސް މެއެވެ.\n17 އެހެންކަމުން މީގެ ފަހުން އެކަކުވެސް މިބާވަތުގެ ކަންތަކާމެދު އަހަންނަށް އުނދަގޫކޮށްގެން ނުވާނެއެވެ. އެއީ މިހާރު ވެސް އަހަރެންގެ ގައިގައި އަހަރެންނަކީ އީސާގެފާނުގެ މީހެއްކަން އެނގޭނެ އެތައް އެތައް ލަކުނުތަކެއް އެބަ ހުއްޓެވެ.\n18 މަގޭ ލޮބުވެތި އެންމެހާ އަޚުންނާއި އުޚުތުންނޭވެ. އަހަރެމެންގެ މާތްސާހިބު އީސާ އަލްމަސީޙުގެ އޯގާވަންތަކަމާއި ރަޙުމަތްފުޅު ކަލޭމެންނާއި އެކު ލަހައްޓަވާށިއެވެ. އާމީން.\n*6:11 އާންމުކޮށް ޕައުލްގެ ލިޔުންތައް ލިޔެ ހަދަނީ އެހެން މީހެކެވެ. އެހެންނަމަވެސް ޕައުލް މި ސިޓީގެ ފަހުބައި ލިޔެފައި ވަނީ އަމިއްލައަށެވެ. އެހެން ކަމުން މި ލިއުމުގެ އަސްލު ލިޔެފައިވާ އަކުރުތައް އެހެން ލިޔުންތަކަށް ވުރެން ބޮޑެއްޗެވެ.\n†6:16 އީސާގެފާނަށް އީމާންވާ ކޮންމެ މީހަކީ މާތްރަސްކަލާނގެ މީސްތަކުންގެ ތެރޭގައި ހިމެނޭ މީހެކެވެ. އެއީ އެމީހަކީ ބަނީއިސްރާއީލު މީހަކަށް ވިޔަސް އަދި ބަނީއިސްރާއީލު މީހަކަށް ނުވިނަމަވެސް މެއެވެ.


Shabana ge varugadha bahuge hamalaaeh Kangana ah! – Iru\nޝަބާނާގެ ވަރުގަދަ ބަހުގެ ހަމަލާއެއް ކަންގަނާއަށް!\nރިއާގެ ބަންދުގެ މުއްދަތު3ވަނަ ފަހަރަށް އިތުރުކޮއްފި\nޝާޝާ·7އޮކްޓޫބަރު 2020\nބޮލީވުޑްގެ ދުވަސްވީ ބަތަލާ ޝަބާނާ އާޒްމީ އަލުން އެކްޓިންގ އަށް ނުކުމެފައި ނޫހަކަށް ދިން އިންޓަވިއުއެއްގައި ޒުވާން އެކްޓްރެސް ކަންގަނާ ރަނައުތަށް ފާޑުކިޔައިފިއެވެ.\nތާރީޚާ ގުޅުންހުރި ސީރީޒެއްގެ ޝޫޓިންގ ފެށުމާ ބެހޭގޮތުން ‘މުމްބާއީ މިރޯ’ އަށް ދާދި ފަހުން ދިން އިންޓަވިއުއެއްގައި ޝަބާނާއާ ކުރެވުނު ސުވާލަކަށް ޖަވާބުދެމުން ބުނީ ހިންދީ ފިލްމު އިންޑަސްޓްރީއާ ބެހޭގޮތުން ކޮންމެ މީހަކު ކޮންމެ އެއްޗެއް ކިޔަސް އޭނާ އެ އިންޑަސްޓްރިއާ މެދު ފަޚުރުވެރިވާ ކަމަށެވެ. އަދި ބޮލީވުޑް ބަދުނާމުކޮށް ވާހަކަ ދައްކާ ގިނަ މީހުން އެކަން ކުރަނީ ޤައުމުގައި ހިނގާ އެހެނިހެން ބޮޑެތި މައްސަލަތަކުގެ އަޑު ކަނޑުވައިލުމަށް ކަމަށް އޭނާ ބުންޏެވެ. “ފިލްމު އިންޑަސްޓްރީއޭ ކިޔައިގެން ދޮގު ތުހުމަތުތަކެއް ކުރިޔަސް ވަރަށް ފަސޭހައިން މީހުންގެ ސަމާލުކަން ލިބޭނެ. އެހެންވެ ބަޔަކު މީހުން އެގޮތަށް އެ ކަން ކުރަނީ”.\n70 އަހަރުގެ ބަތަލާ ބުނީ އޭގެ ބަދަލުގައި އިގްތިސާދު ދަށަށް ދިޔުމާއި، ޗައިނާ-އިންޑިއާ ބޯޑަރުގެ މައްސަލައާއި، ގިނަވަމުންދާ ކޮވިޑްގެ ކޭސްތަކާއި، އިންޑިއާގެ ދަނޑުވެރިންނަށް ކުރިމަތިވެފައި އޮތް މައްސަލައިގެ ވާހަކަ ދެއްކުން މާ މުހިންމު ކަމަށެވެ.\nއަދި ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕުތަށް އިންސާފު ހޯދައިދިނުމަށް ކަމަށްބުނެ ފެށި “އިހުތިޖާޖު” މިހާރު މުޅިން އެހެން މިސްރާބަކަށް އެނބުރިފައިވާކަން ޝަބާނާ ފާހަގަކުރިއެވެ.\nމީގެ އިތުރުން، ބޮލީވުޑާ ބެހޭގޮތުން ފާޅުގައި ތުހުމަތުތަކެއް ކުރަމުން އަންނަ ބަތަލާ ކަންގަނާ ރަނައުތާ ބެހޭގޮތުން ދެކެނީ ކިހިނެއްތޯ ނޫސްވެރިޔާ ސުވާލުކުރުމުން ޝަބާނާ ބުނީ ކަންގަނާ އުޅެނީ އޭނާގެ އަމިއްލަ ދުނިޔެއެއްގައި ކަމަށެވެ. “ކަންގަނާ ހިތުން ފެމިނިޒަމާއި ނެޝަނަލިޒަމަކީ ކޯއްޗެއްކަން ފިލްމު އިންޑަސްޓްރީއަށް ދަސްކޮށްދިން މީހަކީ އޭނަ. އަހަންނަށް ހީވަނީ އަސްލު ކަންގަނާ ބިރުގަންނަނީ ކަންނޭނގެ ނޫސްތަކުގެ ފަލަސުރުޚީ އިން ޖާގަ ނުލިބޭނެ ދުވަހެއް އަތުވެދާނެތީ. އެހެންވެ އިރުއިރުކޮޅާ މީހުންގެ ސަމާލުކަން ލިބޭ ކަހަލަ ވާހަކަތަކެއް ދައްކަމުން އެދަނީ”، ޝަބާނާ ބުންޏެވެ.\nބިގް ބޮސްގެ ގެއަށް މިފަހަރު ވަންނާނީ އެންމެ 11 ބައިވެރިން، ދެން އޮތީ ޓުވިސްޓެއް\nކަންގަނާ އުޅެންވީ އެކްޓިންގެ މަސައްކަތުގައި ކަމަށާއި، އެކަމަށް އޭނާ މާ މޮޅު ކަމަށް ވެސް ޝަބާނާ ބުންޏެވެ.\nފާހަގަކޮށްލަންޖެހޭ ކަމަކީ، ސުޝާންތުގެ މަރަށްފަހު ފެންމަތިވި މަސްތުވާތަކެތީގެ މައްސަލައިގައި ބޮލީވުޑްގެ ތަރިންތަކެއް މައްޗަށް ޝައްކުކުރެވިފައި ވާތީ، އެ ދާއިރާއަށް ގިނަ ބައެއްގެ ފާޑުކިޔުން އަމާޒުވެފައި އޮތް ކަމެވެ. އޭގެތެރެއިން ކަންގަނާއަކީ ޖެހިލުމެއްނެތި ބޮލީވުޑާ ދެކޮޅަށް އަޑުއުފުލަމުން އަންނަ ތަރިއެކެވެ. އަދި މީގެ ސަބަބުން ބޮލީވުޑް ތެރޭގައި ކަންގަނާއާމެދު ނުރުހޭ މީހުން ގިނައެވެ.


Laisha ge furathama vedio lava maadhama release kuranee\nލައިޝާގެ ފުރަތަމަ ވީޑިއޯ ލަވަ މާދަމާ ރިލީޒް ކުރަނީ\nމޯލްޑިވިއަން އައިޑޮލް ސީޒަން 1 ކާމިޔާބުކުރި ލައިޝާ ލަވަ ހުށަހަޅައިދެނީ: -- އަވަސް ފޮޓޯ: މުހައްމަދު އަޒާން\nމޯލްޑިވިއަން އައިޑޮލްގެ ފުރަތަމަ ސީޒަން ކާމިޔާބު ކުރި ލައިޝާ ޖުނައިދުގެ ފުރަތަމަ ވީޑިއޯ ލަވަ މާދަމާ ރިލީޒް ކުރާ ގޮތަށް ހަމަޖެހިއްޖެ އެވެ.\nމި ލަވަ ރިލީޒް ކުރާނީ މާދަމާ މެންދުރު 1:00 ޖަހާއިރު އޮންނަ ހާއްސަ ރަސްމިއްޔާތެއްގަ އެވެ. "ހޯދޭތޯ މަންޒިލެއް" މި ލަވައިގައި ލައިޝާ އާއެކު ފިރިހެން ބައިވެރިއެއް ވެސް ފެނިގެންދާނެ އެެވެ. މާދަމާ ލަވަ ނެރުމާ ހަމައަށް އެއީ ސަޕްރައިޒް އެކެވެ.\nމި ލަވައިގެ ޕްރޮމޯއެއް މިހާރު ވަނީ ބެލުންތެރިންނަށް ދޫކޮށްލާފަ އެވެ. މި ލަވަ އަކީ "ބްރޭކް އަޕް" ނުވަތަ ހިތް ހަލާކުވެގެން އުޅޭ ފަރާތްތަކާއި ގުޅޭ ލަވަ އެކެވެ. ލައިޝާގެ މި ލަވަ އަކީ މޯލްޑިވިއަން އައިޑޮލްގެ ބައިވެރިއެއްގެ ފުރަތަމަ ވީޑިއޯ ލަވަ އެވެ.\nމޯލްޑިވިއަން އައިޑޮލް އިންތިޒާމް ކުރާ ޕީއެސްއެމް އިން ވަނީ އައިޑޮލްގެ ޓޮޕް 10 އަށް ހޮވޭ ބައިވެރިން ކުރި އަރުވަން ދެ އަހަރު ވަންދެން ޕީއެސްއެމް އިން މަސައްކަތް ކުރާނެ އެެވެ. ގަދަ 10 ގައި ހިމެނޭ ބައިވެރިންނަށް ބައެއް ކަހަލަ ތަމްރީންތައް ދީ، ޝޯތަކަށް އިތުރު ފުރުސަތުތަކެއް ހޯދައިދީ ޓެލެންޓު ކުރިއެރުވުމުގެ ގޮތުން ކުރަން ޖެހޭ މަސައްކަތްތައް ޕީއެސްއެމް އިން ކުރާނެ އެވެ.\nލައިޝާގެ ލަވައިގެ ޕޯސްޓަރު\nއެގޮތުން މިހާތަނަށް އައިޑޮލްގެ ގަދަ 10 އެއްގެ ހިމެނޭ ބައިވެރިން ގިނަ ޝޯ ތަކުގައި ބައިވެރިވުމުގެ ފުރުސަތު ޕީއެސްއެމް އިން ވަނީ ހޯދައިދީފަ އެވެ. މޯލްޑިވިއަން އައިޑޮލްގެ ސީޒަން ދެ އެއް އަންނަ ހުކުރު ދުވަހުގެ ރޭ ޕްރިމިއާ ކުރަން ވަނީ ނިންމާފަ އެވެ.


Libeythaa libigannanee tha? - vNews.mv\nޒަމްޢަތު އަޙްމަދު ވަޙީދު Male' | 09 March 2020, 15:08\nރާއްޖެއަކީ ހިތްހެޔޮ ރައްޔިތެއް ދިރިއުޅޭ، އެކަކު އަނެކަކަށް އަޅާލާ ބަޔަކު ދިރިއުޅޭ ގައުމެކެވެ.\nނަމަވެސް މިއަދު މި ޤައުމުގައި އެފަދަކަމެއް އެބަ އޮތްބާއޭ ސުވާލު އުފެދޭހާ ގިނަ ކަންކަން މިދަނީ ހިނގަމުންނެވެ. ޚާއްސަކޮށް ހާދިސާއެއް، ނުވަތަ ކާރިސާއެއް ދިމާވެގެން އުޅޭހިނދު، ރައްޔިތުން އެހީތެރިކަމަށް އެންމެ ބޭނުންވާ ދަނޑިވަޅު، މިއަދު މިފެންނަނީ އެހީތެރިވުމުގެ ބަދަލުގައި ''ލިބޭތާ ލިބިގަންނަން'' މަސައްކަތްކުރާ ތަނެވެ.\nމިއީ އަޅުގަނޑުމެންގެ ކުޑަކުޑަ މިއިސްލާމީ ޤައުމުން ފެނިގެން ނުވާނެ މަންޒަރެކެވެ.\nމާތްﷲ ގެ އިރާދަފުޅުން މިޤައުމަށް މާގިނަ ހާދިސާތަކަކާ ކާރިސާތަކެއް ކުރިމައްޗެއް ނުވެއެވެ. ނަމަވެސް މަދުން ނަމަވެސް މިހެން ދިމާވާ ހާދިސާތަކުގައި ބައެއް ވިޔަފާރިވެރިންގެ އަމަލުތައް ހުންނަނީ އިންސާނިއްޔަތަށްވުރެ ބޮޑަށް އަމިއްލަ އެދުމުގައޭ ދެންނެވުމަކީ ގޯހަކަށް ނުވާނެއެވެ.\n2016 ވަނަ އަހަރުގެ ޖެނުއަރީމަހުގެ ތެރޭގައި ގދ. ތިނަދޫން ކަރަންޓް ކެނޑިގެން ހަފްތާއަކަށްވުރެ ގިނަދުވަހު ކަނު އަނދިރީގައި ތިބިއިރު، އުއްބަތިފަދަ ތަކެތި ބޮޑު އަގުގައި ވިއްކަމުން ދިޔަކަން މީޑިއާއިން ފެނިގެންދިޔައެވެ.\nމިއަދު މިފެންނަނީ ހަމަ އެތަނެވެ. މުޅި ދުނިޔޭގައި ފެތުރެމުންދާ ނުރައްކާތެރި ކޮރޯނާވައިރަސް ނުވަތަ ކޮވިޑް-19 ގެ ވާހަކަ އިވުމާއިއެކު ރާއްޖޭގެ ބައެއް ވިޔަފާރިވެރިން ވަނީ ތަކެތީގެ އަގު ބޮޑުކުރަން ފަށާފައެވެ.\nމި ބަލި ފެތުރެން ފެށި ޗައިނާގެ ހާލަތަށް ބަލާއިރު ޗައިނާއިން ފެނިގެން ގޮސްފައިވަނީ އިންސާނިއްޔަތު އިސްކޮށް އެންމެން ގުޅިގެން އެކަކު އަނެކަކަށް އެހީތެރިވަމުން ދިޔަތަނެވެ. މާސްކާއި މިވަގުތަށް ބޭނުންވާ އެންމެ މުހިންމު ތަކެތި ދިޔައީ ފޯރުކޮށްދެމުންނެވެ. ސިއްހީ ދާއިރާގައި ހަރަކާތްތެރިވަމުންދިޔަ މީހުންނަށް އަމިއްލަ ގެއަށް ނުދެވި އެތައް ދުވަހެއް ފާއިތުވަމުންދިޔައިރު، ކުންފުނިތަކުން އެމީހުންނަށް ހިލޭ ތިބެވޭނެ ގޮތް ހަމަޖައްސައިދިނެވެ. ކާބޯތަކެތި ވިއްކާ ފަރާތްތަކުން ހިލޭ، ތާޒާ، ކާބޯތަކެތި ސިއްހީ ދާއިރާގައި ހަރަކާތްތެރިވަމުންދިޔަ ފަރާތްތަކަށް ދިޔައީ ފޯރުކޮށްދެމުންނެވެ.\nމިފަދަ ރީތި މިސާލު، ޗައިނާގައި މިބަލި އެންމެ ހަލުވިކަމާއެކު ފެތުރުނު ވުހާން ސިޓީން ފެނިގެން ދިޔައިރު މި ކުޑަކުޑަ ރާއްޖޭގެ ބައެއް ވިޔަފާރިވެރިންގެ އަމަލުތައް މިއާ އިދިކޮޅެވެ.\nމި ނުރައްކާތެރި ބައްޔަށް ޕޮޒިޓިވްވި2މީހަކު ރާއްޖެއިން ފެނިއްޖެކަން އެންމެ ފުރަތަމަ ހާމަކުރުމާއެކު ބައެއް ވިޔަފާރިވެރިން ތަކެތީގެ އަގު ކުއްލިއަކަށް މިވަނީ ބޮޑުކޮށްފައެވެ. އެންމެ ގިނައިން މިދުވަސްވަރު ގަންނަ މާސްކްތަކާއި ހޭންޑް ސެނިޓައިޒާގެ އަގު އެތައް ގުނައެއް މިހާރު މިވަނީ ބޮޑުވެގެން ގޮސްފައެވެ.\nރާއްޖެއިން މި ނުރައްކާތެރި ބަލި ފެނުނުކަން ސަރުކާރުން ހާމަކުރުމާއިއެކު ކާޑުގެ ބާވަތްތަކާއި މިވަގުތަށް މުހިންމު ގިނަ ތަކެތި ގިނަބަޔަކު ގަނެ ގުދަން ކުރަމުންދާއިރު ރާއްޖެއަށް ބޭހާއި، ކާޑުގެ ބާވަތްތައް އެތެރެކުރާ ސްޓޭޓް ޓްރޭޑިންގ އޮގަނައިޒޭޝަން (އެސް.ޓީ.އޯ)ގެ މެނޭޖިން ޑިރެކްޓަރު ހުސެއިން އަމްރުވެސް ވަނީ މިކަން ފާހަގަ ކުރައްވާފައެވެ. އަމްރު ވިދާޅުވީ އެސްޓީއޯގައި ރައްޔިތުންނަށް ބޭނުންވާ ވަރަށް ކާޑާއި މާސްކް އަދި ބޭސް ވެސް އެބަހުރި ކަމަށެވެ. އެެހެންކަމުން އެކަން އެގޮތަށް ނުކުރުމަށްވެސް އަމްރު ވަނީ އެދިވަޑައިގެންފައެވެ.\nނޭޝަނަލް ޑިޒާސްޓަރ މެނޭޖްމަންޓް އޮތޯރިޓީގެ ޑިރެކްޓަރ ޖެނެރަލް ސޮފީނާޒް ހަސަން ވަނީ ރައްޔިތުންނަށް ފޯރުކޮށްދޭންޖެހޭ ޚިދުމަތްތައް އެގޮތުގައި ދެމުން ގެންދިޔުމަށް އިލްތިމާސް ކުރައްވާފައެވެ. އަދި މިފަދަ ދަނޑިވަޅުގެ ފައިދާ އެގޮތަށް ވިޔަފާރިތަކުން ނުނެންގެވުމަށްވެސް ވަނީ އެދިވަޑައިގެންފައެވެ.\nމިއަދު މިގައުމަށް މިފަދަ ނާޒުކު ދަނޑިވަޅެއް ކުރިމަތިވެފައިވާއިރު ކޮންމެ މީހަކުވެސް މަސައްކަތްކުރަންވީ އެމީހަކަށް ވެވުނު އެހީތެރިކަމެއްވެދީ އަނެކާއަށް ތިމާގެފަރާތުން އެހީތެރިކަން ފޯރުކޮށްދެވޭތޯއެވެ.\nވަރަށް ސަޅި ވަގުތާ ޙާލަތާ ގުޅޭ ޙަގީގަތް އެކުލެވޭ ރިޕޯޓެއް\nރޯދަމަސް އައުމާއެކު ބޭނުންޖެހޭ ރާއްޖޭގައި އުފެއްދޭ ތަކެތިވެސް އިންތިހާޔަށް އަގުބޮޑުކޮށް ލިބޭތާ ފޭރިގަތުމުގެ ނުބައިސިފަ އަހަރެމެން ދިވެހިންގެ ހުންނަނީ އިންތިހާޔަށް މަތީގަ. އެހެންވީމަ މިނުރައްކާ ދަޑިވަޅުގެ ބޭނުންވެސް ނަހަމަގޮތުގަ ހިފާ ނެގެންއޮތް ބޮޑު ނަފާއެއް ވިޔަފާރިވެރިން ނަގަން ނިންމީ.. މިއީ ދިވެހީންގެ އަބަދުގެވެސް އާދަ.\nވަރަށް ފުރިހަމަ ރިޕޯޓެއް. އަސްލު ހަމަ ލިބޭތާގަ ލިބިގަންނަނީ


Neha aai Aditya ge kaiveni February 14 gai\nނެހާ އާއި އަދިތުޔާގެ ކައިވެނި ފެބްރުއަރީ 14 ގައި\nލަވަކިޔުންތެރިޔާ ނެހާ ކައްކަރް އާއި އަދިތުޔާ ނާރަޔަންގެ ކައިވެނީގެ ވާހަކަތައް މި ފަހަކަށް އައިސް ވަރަށް ބާރަށް ދެކެވެމުން އެބަދެ އެވެ. އިންޑިއާގެ ނޫސްތަކުން ބުނަނީ އަންނަ ފެބްރުއަރީ 14 ވަނަ ދުވަހު ކައިވެނި ކުރަން ހަމަޖެހިފައިވާ ކަމަށެވެ. އަދި ކައިވެނީގެ ދައުވަތު ކާޑުކަމަށް ބުނާ ކާޑެއް ވެސް މިހާރު ސޯޝަލް މީޑިއާގައި ދަނީ ދައުރުވަމުންނެވެ.\nމިކަމާ ގުޅޭ ގޮތުން އަދިތުޔާގެ ބައްޕަ އަދި މަޝްހޫރު ލަވަކިޔުންތެރިޔާ އުޑިތު ނާރަޔަން ވަނީ ދާދިފަހުން ވާހަކަ ދައްކާފަ އެވެ. އިންޑިޔާގެ ނޫހަކަށް ދީފައިވާ އިންޓަވިއު އެއްގައި އުޑިތު ނާރަޔަން ބުނީ ނެހާ އަކީ ވަރަށް ރަނގަޅު ކުއްޖެއް ކަމަށާއި އޭނާ ލަވަކިޔާލެއްވެސް ވަރަށް ރީތި ކަމަށެވެ. އަދި ނެހާ އޭނާއަށް ވަރަށް ކަމުދާކަމަށާއި ނެހާގެ އަމިއްލަ މަސައްކަތުން އިންޑަސްޓްރީގައި ރަނގަޅު މަގާމެއް ހޯދާފައިވާ ކަމަށެވެ. އަދި އޭނާ ވަރަށް ގިނައިން ނެހާގެ ލަވަތައް އަޑުއަހާ ކަމަށް ވެސް އުޑިތު ބުންޏެވެ.\nމިހާރު ނެހާ އާއި އަދިތުޔާ ގުޅިގެން މަސައްކަތް ކުރަމުންދާތަން ފެނުނު ނަމަވެސް ކުރިޔަށް ވާން ހުރިހާ ކަންތައްތައް ނޭނގޭ ކަމަށް އަދިތުޔާގެ ބައްޕަ ބުންޏެވެ.\n"މިހާރު ވަމުންދާ ހުރިހާ ކަމެއް އެ ދަނީ ޓީވީން ފެންނަމުން. އެ ދެ މީހުން ކައިވެނި ކޮށްފިއްޔާ އަހަރެން ވަރަށް އުފާވާނެ. އާއިލާއަށް އަންހެން ލަވަކިޔުންތެރިޔެއް އިތުރުވުމަކީ އަހަންނަށް ލިބޭނެ ވަރަށް ބޮޑު އުފަލެއް،" އުޑިތު ބުންޏެވެ.\nސޮނީ ޓީވީން މިހާރު ކުރިޔަށް ގެންދާ ސިގިން ރިއަލިޓީ ޝޯ "އިންޑިއަން އައިޑަލް"ގެ މިފަހަރުގެ ސީޒަންގެ ހޯސްޓަކީ އަދިތުޔާ އެވެ. ނެހާ އަކީ ޝޯގެ ތިން ޖަޖުގެ ތެރެއިން އެއް ޖަޖެވެ.\nމި ޝޯގެ އެޕިސޯޑެއްގައި ނެހާ އާއި އަދިތުޔާގެ މައިންބަފައިން ބައިވެރިވެ އެ ދެ މީހުންގެ ގުޅުމަށް ރުހުން ދީފައި ވެއެވެ. ނަމަވެސް މިއީ ޝޯ ބަލާ މީހުންގެ އަދަދު ގިނަ ކުރަން ކުޅުނު ޑްރާމާއެއް ކަމެއް ނުވަތަ ހަގީގަތެއް ކަމެއް ސާފެއް ނުވެ އެވެ. އަދި ދެ މީހުންގެ ލޯބީގެ ވާހަކައާއި ކައިވެންޏާ ގުޅުވައިގެން ދެކެވޭ ވާހަކަތަކަށް ވެސް ނެހާ އާއި އަދިތުޔާ ޖަވާބެއް ނުދެ އެވެ.\nނެހާ އަކީ މިހާރު ވަރަށް ގިނަ ހިންދީ ފިލްމުތަކަށް ލަވަކިޔައިދޭ ލަވަކިޔުންތެރިއެކެވެ. އަދި ޒީ ޓީވީގެ "ސާރޭގާމާޕާ ލިޓްލް ޗޭމްޕްސް"ގެ ޖަޖެއްގެ ގޮތުގައި ވެސް މީގެ ކުރިން ނެހާ ފެނިފައި ވެއެވެ.\nއަނެއްކޮޅުން އަދިތުޔާ އަކީ އުޑިތު އާއި އަންހެނުން ދީޕާ ނާރަޔަންގެ ހުރި ހަމައެކަނި ދަރިފުޅެވެ. ކުޑައިރުއްސުރެ ލަވަކިޔުމާއި ޝޯތައް ހޯސްޓްކުރުމުގައި އަދިތުޔާ ހަރަކާތްތެރި ވެފައި ވެއެވެ. އަދި "ޝާޕިތު" ކިޔާ ހިންދީ ފިލްމެއްގެ ލީޑް ރޯލު ވެސް އޭނާ ކުޅުނެވެ.\n"އިންޑިއަން އައިޑަލް"ގެ މިފަހަރުގެ ސީޒަނަކީ މި ޝޯ އޭނާ ހޯސްޓްކުރާ ފުރަތަމަ ސީޒަނެވެ.\nވަރުން އަށް އިތުރު ކޮމެޑީ ފިލްމެއް\n"ކަލަންކް"ގެ ނާކާމިޔާބީގެ ޒިންމާ ނަގަން: ކަރަން\nޝިލްޕާ ޝެޓީ އަށް އަންހެން ދަރިއަކު ލިބިއްޖެ\nރާޖްކުމާރު ރާއޯ އާއި ކްރީތީގެ އާ ފިލްމެއް މާޗް މަހު ފަށަނީ\nރީތި ތާރީހުގައި އައްޒަ އާއި މުއާ ކައިވެނިކޮށްފި\nމިއީ ކައިވެނީގެ ބޮޑު ދުވަހެއް: 64 ކައިވެނި\nދާނޭހެ ޔާދުން ހިތާއޭ\nވައިކަރަދޫއިން ކިނބުލެއް ފެނިއްޖެ\nއެޗްޑީސީން އަޅާ 1300 ފްލެޓު އަންނަ އަހަރު ޖުލައިގައި ނިމޭނެ


Lanka meeha andhaali massalaa gai 120 meehun hayyaru koffi\nޕްރިޔަންތަ ދިޔަވަދަނާ މަރާލުމާ ގުޅިގެން އޭނާ ދަންނަ މީހުން ހިތާމާގައި\nޕާކިސްތާންގައި ލަންކާ މީހަކަށް ވަރަށް ބޮޑަށް އަނިޔާކޮށް ހަށިގަނޑު އަންދާލި މައްސަލާގައި 120 މީހުން ހައްޔަރު ކޮށްފި އެވެ. ފުލުހުން ބުނީ ހައްޔަރުކުރި ހުރިހާ މީހުންނާ މެދު ވެސް ޝައްކު ކުރެވޭ ކަމަށެވެ.\nލަންކާ ފެކްޓަރީ މެނޭޖަރެއް ކަމަށް ބުނާ ޕްރިޔަންތަ ދިޔަވަދަނާ މަރާލި ސަބަބަކީ ދީނަށް ފުރައްސާރަ ކުރުމެވެ. އަމަން ބަލަހައްޓާ އޮފިޝަލުންނާ ހަވާލާދީ މީޑިއާ ހަބަރުތައް ބުނާ ގޮތުން، ފެކްޓަރީގައި މަސައްކަތްކުރާ މީހުންނާ، ޕްރިޔަންތަ ދިޔަވަދަނާއާ ދެމެދު ދެބަސްވުންތަކެއް އޮތީ ހިނގާފަ އެވެ.\nޕާކިސްތާންގައި ދީނަށް ފުރައްސާރަކުރާ ކަމަށް ބުނެ ލާއިންސާނީ އަމަލުތައް ހިންގުން ވަރަށް އިތުރުވެއްޖެ އެވެ. އެ ގައުމުގައި ދިރިއުޅޭ އެހެން ދީންތަކުގެ މީހުން އަޅުކަންކުރާ ބިނާތަކަށް ގެއްލުން ދިނުމާއި ހަރުކަށި ފިކުރަށް ތަބާނުވާ ކޮންމެ މީހަކަށް މަގުމަތިން ހުކުމްުކުރުން ވެސް ވަނީ ވަރަށް ބޮޑަށް އިތުރުވެފަ އެވެ.\nމިފަދަ ކޮންމެ ހަރަކާތެއްގައި ފަހަތުގައި މަސްލަހަތު ގެއްލުވާލުމުގައި ނަގާނިޔަނީ ތަކްރީރޭ ލައްބައިކް ފަދަ ޖާހިލު ގުރޫޕްތަކެވެ. ޕްރިޔަންތަ ދިޔަވަދަނާ މަރާލުމުގައި ވެސް އެންމެ މުހިންމު ރޯލެއް ކުޅެފައި އޮތީ މި ޖަމާއަތުންނެވެ.\nޕާކިސްތާނާ ލަންކާއަކީ މިފަހަކުން ވަރަށް ގުޅުން ރަނގަޅު ދެ ގައުމެވެ. އިސްލާމްދީންގެ ނަމުގައި ޖާހިލު އަމަލުތައް ހިންގަމުން ގެންދާ ޖަމާއަތްތަކުން ގަބޫލުކުރާ ގޮތުގައި ޣައިރު ދީންތަކުގެ ވެރިންނާ ގުޅުން ބަދަހި ކުރުމަކީ ވެސް ފާފައެކެވެ.\nޕާކިސްތާންގެ ފޮރިން މިނިސްޓަރު ޝާހް މަހްމޫދު ގްރޭޝީ ވިދާޅުވި ގޮތުން ލަންކާ ފޮރިން މިނިސްޓަރު ގާމިނީ ލަކްޝްމަންއާ ގުޅުއްވައި މަޝްރަހު އޮޅުންފިލުވައި ދެއްވި އެވެ. އަދި އިންސާފު ގާއިމުކުރައްވާނެ ކަމަށް ވެސް ވިދާޅުވި އެވެ.\nޕާކިސްތާން ބޮޑުވަޒީރު އިމްރާން ހާން ވެސް ވަނީ ވަރަށް ކޯފާވެ ވަޑައިގެން ޓްވީޓް ކުރައްވާފަ އެވެ. ވިދާޅުވީ ޕާކިސްތާން ލަދުގަނެއްޖެ ކަމަށެވެ. ހަމަލާގައި ބައިވެެރިވި ހުރިހާ މީހުންނަށް ހައްގު އަދަބު ދިނުމަށް ބޮޑުވަޒީރު ވަނީ މުއްސަސާތަކަށް އަންގަވާފަ އެވެ.\nސްރީލަންކާ ޓެރަރިޒަމް ޕާކިސްތާން + މަހިންދަ ރާޖަޕަކްސާ އިމްރާން ޚާން ޓެރަރިސްޓް ހަމަލާ\nލަންކާ-ރަޝިއާ: އިންޓެލިޖެންސް ހިއްސާ ކުރަނީ


Thofi Elhumun Isthashi Faibaane Kamaai Medhu Shahkeh Neh - Vaguthu\nތޮފި އެޅުމުން އިސްތަށި ފައިބާނެ ކަމާއި މެެދު ޝައްކެއްނެތް\nމަސައްކަތުގެ މާހައުލުގައި އަދި ދަތުރު ގޮސް އުޅޭއިރުވެސް އަޅުގަނޑުމެންގެ ތެރެއިން ދެ ޖިންސުގެ މީހުން ތޮފި އަޅައެވެ. އަނެއް ބަޔަކު ފެޝަނަކަށް އަޅާއިރި ބައެއް މީހުން ތޮފި އަޅަނީ ބޮލުން އިސްތަށިފައިވާތީ އެކަން ފޮރުވުމަށެވެ.\nސައިންވެރިން ބުނާ ގޮތުގައި ތޮފި އެޅުމުން ލިބޭ ގެއްލުން، ލިބޭ ފައިދާ ވުރެން ބޮޑުވާނެއެވެ. ތޮފި އެޅުމުން، އިރުން ދޭ ޔޫ.ވީ ގެ ގެއްލުންތަކުން އެ މީހެއްގެ ބޮލާއި މޫނު ރައްކާތެރިކޮށްދިނަސް ކުރުކޮށް ބުނާނަމަ ތޮފި އެޅުމުން އިސްތަށި ކުރަކިވެ އަވަހަށް ފައިބައެވެ.\nދިރާސާއަކުން ދައްކާގޮތުގައި އިސްތަށި ފޭބުމުގެ އެންމެ ބޮޑު ރޯލެއް އަދާކުރަނީ ޖެނެޓިކްސް އަންހެނުންވެސް އަދި ފިރިހެނުންގެވެސް އިސްތަށި ފޭބުމަށް މެދުވެރިވަނީ "ޑެއިހައިޑްރޮސް ޓެސްޓެސްޓެރޯން" ކިޔާ ހޯމޯންއަކުންނެވެ.\nއިސްތަށި ފޭބުމަށް މެދުވެރިވާ އެހެން ބައިވަރު ސަބަބުތައް ހުރެދާނެއެވެ. ބާރަށް އިސްތަށިގަނޑު ގަތާފައި ތޮފި އެޅުމުން ހެެއަރ ފޮލިކަލްސް އަށް ބާރުކުރެއެވެ. މި ގޮތަށް ގިނަ އަހަރުތަކެއް ވަންދެން ފޮލިކަލްސްތަކަށް ބާރުކުރުމުން އިސްތަށި ފައިވަން މެދުވެރިވެދާނެއެވެ.\nގިނަ މީހުން، ފޮލިކަލްސްތަކަށް ބާރުކުރާ ވަރަށް ތޮފި ނާޅަ ދާނެއެވެ. ހަންގަނޑުގައި ތޮފި އެޅިކަމުގެ އަސަރު ފެންނަ ހުންނަވަރުގެ ބާރު ތޮފި އަޅާނަމަ، އެއަށްވުރެން ދޫ ތޮތްޕެއް އެޅުމަކީ ބުއްދިވެރިކަމެކެވެ.\nއަވިދޭއިރު ބޮލުން ދާ ހިއްލަނިކޮށް ތޮފި އަޅާކަމުގައި ވާނަމަވެސް ބޮލުން އިސްތަށި ފައިބާނެއެވެ.\nބާރުކޮށް، ގިނަ އިރުތަކެއް ވާންދެން، ނުވަތަ މިގޮތަށް ގިނަ ދުވަހު ތޮފި އަޅާކަމުގައިވަނީނަމަ އިސްތަށިގަނޑަށް މިކަމުގެ އަސަރު ކޮށްދާނެއެވެ.\nއޮގަސްޓް 19, 2019 21:07\nދެން މަމެން ބުރުގާ އަޅާ މީހުން ބޮލުގަ ނުހުންނާނެތާ ދޯ އެންމެ އިސްތައްޓެއްވެސް.... ކިޔާފާނެ ކޮންމެ އެއްޗެއްވެސް ދެން ހަމަ


United Athun Balinuve Chelsea Fahu Vaguthu Salaamai Vejje - Vaguthu\nޔުނައިޓެޑް އަތުން ބަލިނުވެ ޗެލްސީ ފަހު ވަގުތު ސަލާމަތްވެއްޖެ\nފަހު ސިކުންތުކޮޅުގެ ތެރޭގައި ރޮސް ބާކްލީ ކާމިޔާބުކުރި ލަނޑުން ޕްރިމިއާ ލީގުގައި މިއަދު ޗެލްސީ އާއި މެންޗެސްޓަރ ޔުނައިޓެޑް ބައްދަލުކުރި މެޗު 2-2 އިން އެއްވަރުވެގެން ނިމިއްޖެއެވެ.\nމި ނަތީޖާއާއެކު 21 ޕޮއިންޓާ އެކު ޗެލްސީ މިހާރު އޮތީ ލީގުގެ އެއްވަނައިގައެވެ. ނަމަވެސް ލީގުގައި މިރޭ ކުޅޭ އެހެން މެޗުތަކަށްފަހު ޗެލްސީގެ މަގާމަށް ބަދަލުތަކެއް އައުން އެކަށީގެންވެއެވެ. މެންޗެސްޓަރ ޔުނައިޓެޑް ލީގުގެ އަށްވަނައިގައި މިހާރު އޮތީ 14 ޕޮއިންޓާ އެކުއެވެ.\nޗެލްސީގެ ދަނޑުގައި މިއަދު ހަވީރު ކުޅުނު މި މެޗުގެ ފުރަތަމަ ހާފްގައި ދެ ޓީމުގެ ފަރާތުން ވެސް ދާދި ހަމަހަމަ ކުޅުމެއް ފެނިގެން ގޮސްފައިވާއިރު މެޗުގެ 21 ވަނަ މިނެޓްގައި އެންޓޯނިއޯ ރުޑިގާ ވަނީ ޗެލްސީ އަށް ލީޑު ނަގާދީފައެވެ. ރުޑިގާ މި ގޯލު ކާމިޔާބުކުރީ ޔުނައިޓެޑްގެ ޕެނަލްޓީއޭރިއާ ތެރޭ ފުދޭވަރަކަށް ހުހަށް ހުރެ ބޮލުން ފޮނުވާލި ބާރު ހަމަލާއަކުންނެވެ.\nމި ގޯލަށްފަހު މާ ރަނގަޅު ފުރުސަތުތަކެއް މި ހާފުގައި ޗެލްސީ ތަނަވަސްކުރެވިފައި ނުވާއިރު، މި ހާފުގައި ޔުނައިޓެޑަށް ޗެލްސީގެ ގޯލަށް މާ ނުރައްކާތެރި ހަމަލާތަކެއް ފޮނުވާލެވިފައެއް ނުވެއެވެ.\nފުރަތަމަ ހާފާއި ހިލާފަށް ދެވަނަ ހާފްގައި ޔުނައިޓެޑުން ކުޅުން ރަނގަޅު ކުރިއިރު މެޗުގެ 55 ވަނަ މިނެޓްގައި އެންތޮނީ މާޝިއަލް ވަނީ ޔުނައިޓެޑަށް ނަތީޖާ އެއްވަރުކޮށްދީފައެވެ. އޭނާ މި ގޯލު ކާމިޔާބުކުރީ ޗެލްސީގެ ޕެނަލްޓީއޭރިއާ ތެރޭ ހުރެ ފޮނުވާލި ބާރު ހަމަލާއަކުންނެވެ. މެޗުގެ 65 ވަނަ މިނެޓްގައި ދެވަނަ ފަހަރަށް ޗެލްސީ އަށް ލީޑު ނަގައިދޭން ޑޭވިޑް ލުއިޒް އަށް ރަނގަޅު ފުރުސަތެއް ލިބުނު ނަމަވެސް އޭނާ ބޮލުން ފޮނުވާލި އެ ހަމަލާ ދިޔައީ ގޯލުގެ ކުޑަތަންކޮޅެއް ބޭރުންނެވެ.\nއެ ފުރުސަތުގެ ބޭނުން ލުއިޒް އަށް ނުހިފުނުއިރު މެޗުގެ 73 ވަނަ މިނެޓްގައި މާޝިއަލް ވަނީ ރީތި ގޯލެއް ކާމިޔާބުކޮށްދީ މެޗުގެ ނަތީޖާ ޔުނައިޓެޑް ކޮޅަށް އަނބުރާލާފައެވެ. މި ގޯލާއެކު މި މެޗުން ޔުނައިޓެޑް މޮޅުވާން ދަނިކޮށް މެޗުގެ އެންމެފަހު ސިކުންތުކޮޅުތެރޭ ބާކްލީ ވަނީ ޗެލްސީ އަށް ނަތީޖާ އެއްވަރުކޮށްދީފައެވެ.\nމި މެޗު އެއްވަރުވެގެން ނިމުނުއިރު ލީގުގައި މިހާތަނަށް އަދި ޗެލްސީ މެޗަކުން ބަލިވެފައިނުވާކަން ފާހަގަކޮށްލެވެއެވެ.\nސިޓީ އަތްދަށުކޮށް ޗެލްސީން ޗެމްޕިއަންސް ލީގު ކާމިޔާބުކޮށްފި


Hiyaanaathuge mahsalaigai MMA othee fail vefai\nކުރީގެ ރައީސް އަބްދުﷲ ޔާމީންނާއި ކުރީގެ ގަވަރުނަރު އަޒީމާ އާދަމް އަދި ކުރީގެ ނައިބު ރައީސް އަބްދުﷲ ޖިހާދު --- ފޮޓޯ: މޯލްޑިވްސް އިންޑިޕެންޑެންޓް\nއެމްއެމްއޭ އޮތީ ފެއިލްވެފައި: އައްސަދު\n23 ޖުލައި 2020 - 16:22:38\nހިޔާނާތުގެ މައްސަލަތަކުގައި މަރުކަޒީ ބޭންކް (އެމްއެމްއޭ) އޮތީ ފެއިލްވެފައި ކަމަށް އެސެޓްސް ރިކަވަރީ ކޮމިޝަނުގެ ރައީސް އަހުމަދު އައްސަދު ވިދާޅުވެއްޖެ އެވެ.\nއެ ކޮމިޝަނުގެ ފަރާތުން ބޭއްވި ނޫސްވެރިންގެ ބައްދަލުވުމުގައި އައްސަދު ވިދާޅުވީ، ކޮރަޕްޝަނުގެ މައްސަލަތައް ހިންގުމުގައި ބޭންކިން ނިޒާމުގެ ތެރޭގައި ކަންބޮޑުވާން ޖެހޭ ކަންތައްތަކެއް ހުރިިއިރު އެކަމަށް މަދު ހައްލުތަކެއް ލިބިފައިވާ ކަމަށް ގަބޫލުކުރައްވާ ކަމަށެވެ.\nއެހެންނަމަވެސް އެކަން އަދިވެސް ދިމާވެދާނެ ކަންކަން ހުރިކަން ފާހަގަކުރައްވާ އައްސަދު ވިދާޅުވީ، ފައިސާގެ ގޮތުގައި ތަކެތި ބަލައިގަތުމާއި ގުޅޭ ގޮތުން ހެދިފައިވާ ގާނޫނު ވެސް ބޭނުންކުރެވިފައި އޮތީ އެންމެ ރަނގަޅަށް ނޫންކަން ފާހަގަކުރެވޭ ކަމަށެވެ.\nއަދި އެކަންތައް އެހެން ހިނގާދިޔައިރު މާލީ ކަންކަން ބެލުމަށް އޮންނަ އެމްއެމްއޭގެ ތެރެއިން ވެސް ފެނިގެންދިޔައީ ފެއިލިޔާ ކަމަށް އައްސަދު ވިދާޅުވި އެވެ.\nރާއްޖޭގެ ތާރީހުގައި ފަޅާއެރި އެންމެ ބޮޑު ހިޔާނާތް ހިނގާފައި ވަނީ އެމްއެމްއޭގެ ގަވަރުނަރަކަށް އަޒީމާ އާދަމް ހުންނަވަނިކޮށެވެ.\nއެ މައްސަލައާ ގުޅޭ ގޮތުން ސުވާލުކުރުމަށް 2018 ވަނަ އަހަރުގެ ނޮވެމްބަރުގައި އެންޓި ކޮރަޕްޝަން ކޮމިޝަން (އޭސީސީ) އަށް ހާޒިރުވުމަށް އެންގިއިރު އޭނާ ވަނީ އެމެރިކާއަށް ދިރިއުޅުއްވުން ބަދަލުކުރައްވާފަ އެވެ. އޭނާ މިހާރު ދިރިއުޅުއްވަނީ ފިރިކަލުންނާ އެކު އެމެރިކާގަ އެވެ.\nއެސެޓްސް ރިކަވަރީ ކޮމިޝަންރައީސް އޮފީސް


Vaahaka: Kamana'attakai... (6) | ThePress\nގޯތިތެރޭ ދެކޮޅަށް ހިނގާލަ ހިނގާލަ ހުރި ތައްކާނުގެ މޫނުމަތިން ފާޅުވަމުން ދިޔަ ހާސްކަން ފެނި ދަލޭކައަށް ހިމޭނަކުން ނުހުރެވުނެވެ. ހެއްލަމުންދިޔަ އުނދޯލީގައި އިން ދަލޭކަ ތެދުވެ ތައްކާނަށް ގޮވާލިއެވެ. ހަމައެއާއެކު ދެކޮޅަށް ހިނގަމުންދިޔަ ތައްކާނުގެ ފިޔަވަޅު މަޑުކޮށްލީ ދަލޭކަ ބުނަން އުޅޭ އެއްޗެއް އަޑު އެހުމަށެވެ. އެ ގޯތިތެރޭ ތިބި އެންމެން ކަހަލަ ގޮތަކަށް އެ ދެމަފިރިންނާ ދިމާއަށް އެވަގުތު ބަލާލިއެވެ.\nދަލޭކަ ކުރިއަށް ޖެހި ތައްކާނުގެ މޫނަށް ބަލާލީ މިއިން ދުވަހަކު އޭނާގެ ފިރިމީހާ އެހާ ކަންބޮޑުވެފައި ހުރިތަން އޭނާއަށް ނުފެންނާތީއެވެ. "މި ރަށުގައި ތިކަން ކުރެވޭ ވަރުގެ މީހެއް ނެތީތަ އެހެން ރަށަކުން މީހެއް ތި ގެންނަނީ؟ ބަދުރުބެ އަކީ ފާލު ބަލާ ތިބުނާ ކަހަލަ ކަންކަން ކުރަން ދަންނަ މީހެއް. ނިކަން ބަދުރު ގެނެސްގެން މިކަން ކުރަންވީނު؟ ގައިމު މިހާ އިރު މަޑުކުރާކަށް ނުޖެހުނީސް.."\nދަލޭކައަށް ފެންނަ އެންމެ ރަނގަޅު ގޮތް ހިއްސާކުރުމުން އެ ފެންޑާތެރޭގައި ތިބި ފިކުރީގެ ބައްޕަ ދީދީއާއި އައްބާސްގެ ބައްޕަ ކާސިމަށް އެކުއެކީ ބަލާލެވުނީ ތައްކާނުގެ މޫނަށެވެ. ދަލޭކަ ކުރި ސުވާލަށް ތައްކާނު ދޭނެ ޖަވާބު މާ ކުރިންވެސް އެމީހުންނަށް އެނގޭ ކަހަލައެވެ. ދެއަތަށް ތައްކާނު ބޯހޫރާލަމުން އަނެއްކާވެސް ފެންޑާތެރޭ ދެއަތަށް ހިނގަން ފެށީ، އޭނާގެ ބޮލުގައި އިތުރު ރިހުމެއް އުފެދުމުންނެވެ.\n"ބަދުރަކަށް މިކަމެއް ނުވާނެ. ކުރެވޭނެ ކަމަކަށް އަފިރިން ގަބޫލެއް ނުކުރަން. އެޔަށް ކަމެއް ރަނގަޅަށް ކުރެވޭ ނަމަ މީގެ 15 އަހަރު ކުރިން އަމާ ރަނގަޅު ކުރެވުނީސް. އަމާ މަރުވި ފަހުން ބަދުރު ގެނެސްގެން އެކަހަލަ ކަން ކުރުން ވާނީ ހުއްޓާލާފަ. އެއީ އައްޕަގެ ނިންމުން. އެހެންވީމަ އެކަމެއް ނުވާނެ. ކިތަންމެ ލަސްވިޔަސް ވަރިހަމަ." ތައްކާނުގެ ވާހަކަ މެދުކެނޑުނީ އިރުއޮއްސެމުން ދިޔަ ވަގުތު އެގޭތެރެއަށް މީހަކު ވަދެ ސަލާމް ގޮވާލުމުންނެވެ.\n"ތައްކާނު... ދޯނި ލަފަނީ. އަވަހަށް އާދޭ. ބެއްޔާ ރަށަށް ފައިބަން ވާ އިރަށް ހިނގާ.."\nގޯތިތެރޭ ތިބި ހުރިހާ ފިރިހެން ވެރިން އެކީގައި ހިނގައިގަތީ އެގޭތެރެއަށް ހަބަރު ހިފައިގެން އައި މީހާއާއެކު ގޮނޑުދޮށާ ދިމާއަށެވެ. ހުރިހާ އަންހެންވެރިން ގޭގައި މަޑުކުރީ ތައްކާނުގެ އެދުމަށެވެ. އެއެންމެން ގެއިން ނުކުމެގެން ދިއުމުން އައްބާސްގެ މަންމަ ހަލީމާ ބަޑިފަޅައިގެން ގޮސް ރޯން ފެށިއެވެ. "އަފިރިންގެ އައްބާސް.... އައްބާސް ހޯދައިދީ... ހެޔޮނުވާނެ މަގޭ އައްބާސް"\nތައްކާނުމެންނާއެކީ ގޮނޑުދޮށަށް ހަސަންކޮއެ ވެސް ދިޔައެވެ. އޭނާ އެތަނަށް ދިޔައީކީ ކޮންމެހެން ދާ ހިތަކުން ނޫނެވެ. ނަމަވެސް ގޭގައި ހުރެއްޖެ ނަމަ އޭނާއާ ދިމާއަށް މީހުން ބުނާނެ އެއްޗަކާ މެދު ވިސްނާފައެވެ. އެކުގައި އުޅުނު ދެ އެކުވެރިން ގެއްލިގެން ދިއުމުން އެކަމާ ހަސަން ކޮއެ ވެސް ހުރީ ކަންބޮޑުވެފައެވެ. ނަމަވެސް އެމީހުން ގެއްލުނު ގޮތާ މެދު އެއްޗެއް ބުނަން އޭނާ ބޭނުން ނުވީ އޭނާ ދައްކާ ވާހަކަ އެއިން މީހަކު ގަބޫލު ނުކޮށްފާނެތީއެވެ.\nއައްބާސްއާ ފިކުރީއަކީ މަޅި ފަތި ޖަހައިގެން ދޫނި ހިފަން ފޯރި ހުންނަ ދެމީހުންނެވެ. އެހެންކަމުން ދެމީހުންވެސް ގެއްލުނީ އެކަމުގެ ތެރެއިން ކަމަށް އޭނާއަށް ގަބޫލުކުރެވުނެވެ. އަދި އެމީހުންނަށް އެހެންވީ ދޫނި ހިފަން އުޅުމުގެ ތެރޭގައި ޖިންނި ޝައިތޯނަކަށް ގޯނާ ކުރެވިގެން ކަމަށް އޭނާ ދެކެއެވެ.\nއެންމެންގެ ތެރޭގައި ހުރި ހަސަންކޮއެގެ ބަނޑަށް ތަފާތު އުނދަގޫތަކެއް ވާން ފެށިއެވެ. މޫނުމަތިން އޮއްދާ ހިއްލާ ވަމުންދިޔަ އުނދަގޫތަކުން މާގެފިލިކުރަން ޖެހިއްޖެކަން އޭނާއަށް އެނގުނެވެ. މަޑު ފިޔަވަޅުތަކެއްގައި ހަސަންކޮއެ އެތާ ތިބި މީހުންނާ ދުރަށް ފިޔަވަޅު އަޅާލިއެވެ. އޭނާ ފިޔަވަޅު އަވަސްކޮށްލީ ދެން މާ ގިނަ އިރަކު އެތާ ނުހުރެވޭނެ ކަން އެނގޭތީއެވެ.\nއަތިރިމައްޗަށް ނުކުމެ ތިބި މީހުންނަށް ނުފެންނަ ހިސާބަށް ގޮސް ހޭޅިފަށުގައި ހުރި ގަސްތަކުގެ ނިވަލަށް ވަދެ އޭނާ ލައިގެން ހުރި މުންޑު އަރުވާލަމުން އެ ހިސާބުގައި އުޑުފައިން އިށީނދެ ހިތްހަމަޖެހުމުގެ ނޭވާއެއް ހަސަންކޮއެ ދޫކޮށްލިއެވެ.\nރަށަށް ގާތްކުރި ދޯނި ރާޅު ޖަހާ ހަމައަށް ބީއްސާލުމުން އެ ދޯނިން އައި މީހުން ރަށަށް ފޭބިއެވެ. އުމުރުން ދުވަސްވީ މީހަކަށް އެ ދޯނިން ފޭބީ ތާކިހާއެއް އަޅައިގެން ހުރި ބެއްޔާއެވެ. ދޯނީގެ ފަޅުވެރިންގެ އެހިތެރިކަމާއެކީ އޭނާ ފޭބި އިރު، މަރުހަބާ ކިޔަން ތައްކާނު ކުރިއަށް ޖެހިލިއެވެ. ރަށުގެ ހާލަތާއި ދިމާވެގެން އުޅޭ ކަންތައް އޭނާ ކިޔައިދިނެވެ. އެކަމުން ކުރިއެރުމެއް ހޯދުމަށް ބެއްޔާއާއި ތައްކާނު މަޝްވަރާ ކުރަމުން ދިޔައެވެ. ނަމަވެސް އެމީހުންގެ އެ ބައްދަލުވުމަށް ހުރަސް އެޅީ ކާޅު ބައިގަނޑެއްގެ ގޮވެލިންނެވެ.\nއެ ސަރަހައްދަށް ގިނަ އަދަދެއްގެ ކާޅު ޖަމާވެ އެމީހުންގެ ބޯމަތިން އުދުހެން ފެށުމުން ބެއްޔާގެ އަތުގައި އޮތް ތަސްބީހަ ފަތީގައި ހުރި މިނާ ފުއްތައް އިނގިލިން ގުނަމުން އޭނާ ތުންތަޅުވާލިއެވެ. ހައިރާންވެފައި ތައްކާނާއި ކާސިމާއި ދީދީ މައްޗަށް ބަލާލުމަށް ފަހު ދުލަށް އައިހާ ހެޔޮ އެއްޗެއް ކިޔަން ފެށީ އެހާ ބައިވަރު ކާޅު އެވަގުތު އެތަނަށް އައިސް އެމީހުން ބޯމަތިން އެނބުރޭ ތަން ފެނުމުން އެއީ ނުބައި ފާލެއް ކަމުގައި ދެކިގެންނެވެ.\nއެސޮރުމެންނާ ދިމާއަށް ބަލަން ހުރި ބެއްޔާ ދެލޯ މަރާލުމަށްފަހު ފުން ނޭވާއެއް އެތެރެކޮށްލިއެވެ. އަދި މި ކަމަކީ ނުބައި ސިހުރަކާ ގުޅުން ހުރި ކަމެއް ކަމަށް ބުނެ ބެއްޔާ ބޭނުންވީ އަވަހަށް އެތަނުން ދާށެވެ. އިރުއޮއްސޭ ދަޅައިގައި އަތިރިމަތީ ތިބުމަކީ ނުރައްކާ ބޮޑު ކަމެއް ކަމަށް ބުނެ ގެއްލުނު ދެކުދިންގެ ގޯއްޗަށް ދާން އޭނާ ބޭނުންކަމަށް ބުނީ ކުރަން އައި މަސައްކަތް އަވަސްކުރާށެވެ. އެހިސާބުން އެތަނުގައި ތިބި އެންމެން އެކީގައި ހިނގައިގަތީ ފުރަތަމަ ގެއްލުނު ފިކުރީގެ ގޯއްޗާ ދިމާއަށް ދާށެވެ.\nގައިގާ ނުޖެހޭނެހެން މުންޑުގަނޑު ކުޑަކޮށް ތިރިކޮށްގެން ހުރެ ހަސަން ކޮއެ މޫދުގެ ރާޅުޖަހާ ހިސާބަށް ފޭބީ ދެފަރާތަށް ބަލަމުންނެވެ. އެހިސާބުގައި އޭރު އެއްވެސް މީހެއް ފެންނަން ނެތުމުން ހަސަން ކޮއެއަށް ހަމަޖެހުމުގެ ނޭވާއެއް ދޫކޮށްލެވުނެވެ. ކަށިމައްޗާ ހަމައަށް މޫދުގެ ލޮނުގަނޑު އަންނަ ހިސާބަށް ދެވުމުން އޭނާ ލޮނުގަނޑު ތެރެއަށް ތިރިވީ ތާހިރުވިއެވެ. މީހަކު ދުރުގައި ބަލަން ހުންނަ ކަހަލަ އިހްސާސެއް ކުރާތީ ޖެހިލުންވާ ހާލުގައި ހުރެ ގައިން ނަޖިސް ފިލުވާ އޭނާ ތާހިރުވީ އިރުއިރުކޮޅުން ސިހިފައި ދެފަރާތް ބަލާލަމުންނެވެ.\nކުއްލިއަކަށް އަންހެނެއްގެ ހުނުމުގެ އަޑު ހަސަންކޮއެގެ ކަންފަތުގައި ޖެހުމުން ކައްޓެއް ޖެހިހެން އޭނާ ތެދުވިއެވެ. އަދި އަރުވާ ޖަހައިގެން ހުރި މުންޑުގަނޑު ދޫކޮށްލަމުން އޭނާ އެއްގަމަށް އެރީ އަޑުއައި ދިމާއަށް ބަލާލަމުންނެވެ.\nގަސްތަކުގެ ތެރެއިން ރަތް ލިބާހެއް ލައިގެން ހުރި އަންހެނަކު ދިޔަތަން ފެނި ހަސަންކޮއެ އެދިމާއަށް ހިނގައިގަތީ އެއީ ކާކުތޯ ބަލަން ބޭނުންވެފައި ހުރުމުންނެވެ. ގަސްތަކުގެ ތެރެއަށް ވަންނަން ހިނގައިގަތް ހަސަންކޮއެގެ ނޭފަތުގައި އެވަގުތު ޖެހުނީ އާދަޔާ ހިލާފް މީރު ވަހެކެވެ. އެ ހުވަނދަކީ އެ އަންހެން ކުއްޖާގެ ގައިން ދުވި ވަސްކަން އޭނާއަށް ޔަގީނެވެ.\nވަލުތެރެއަށް ވަދެގެން ދިޔަ ހަސަންކޮއެއަށް ވަލުގެ އެންމެ އެތެރެއާ ހަމައަށް އާދެވިއްޖެއެވެ. އަނެއްކާވެސް އޭނާގެ ނޭފަތުގައި އެވަސް ޖެހިއްޖެއެވެ. އެހިނދު އެ އަންހެން ކުއްޖާ ހުރި ހިސާބާ ގާތްވެއްޖެ ކަމަށް އޭނާ ގަބޫލުކޮށް ވަށައިގެން ހޯދާލިއެވެ. ހުދުކުލައިގެ މާތަކެއް އަޅާފައިވާ ގަހާ ހަމައަށް އާދެވުމުން އެ ދުވާ މީރު ވަހަކީ އެގަހުގައި އަޅާފައިވާ މާތަކުން ދުވާ ވަހެއް ކަން އޭނާއަށް އެނގުނެވެ.\nއެ ގަހުގައި ފޮޅިފައިވާ ގިނަ މާތަށް ވަނީ ގަސްދޮށަށް ފައިބާފައެވެ. މުޅި އެ ސަރަހައްދުން ދުވަމުން ދިޔައީ އެމަލުން ދުވާ މީރު ވަހެވެ.\nއައްބާސްމެން ގެއާ ހަމައަށް އާދެވުނު އިރު ކާސިމް ހުރީ ނުތަނަވަސްވެފައެވެ. ފިކުރީމެން ގެއަށް ގޮސް ބެއްޔާ ބުނެގެން ކަންކުރި ގޮތުންނާއި ފެނުނު މަންޒަރުން އެންމެ ތިބީ ހައިރާންވެ ބިރުގެންފައެވެ. ޖެހިގެން އުޅޭ މުސީބާތުގެ ބޮޑުކަން އިހުސާސްކުރެވި ގެއްލުނު ފިކުރީ ފެންނާނެ ކަމާމެދު އެންމެ ހިތުގައި ޝައްކު އުފެދިފައިވާ ކަހަލައެވެ.\nއެފަދަ ކަމެއް އެ ގޯތިން ފެންނާކަށް ކާސިމް ބޭނުމެއް ނުވިއެވެ. އެހެން ރަށަކުން ގެނައި މީހަކަށް ވީތީ އެމީހާއާ މެދު އޮތް އިތުބާރު ކުޑަކަމުން ކާސިމް ބާނުންވީ އެގެއިން ހޯދާ ނަތީޖާއާ މެދު ޝައްކު ނުކުރެވޭނެ މިންވަރަށް ޔަގީން ކުރާށެވެ.\nފިކުރީމެން ގޯތި ކުރިމައްޗަށް ގޮސްފައިވެސް ބެއްޔާ އެގޭ އޮޅި ގިރާކޮށްފައި އެތެރެއަށްކަށް ނުވަދެއެވެ. އައްބާސްމެން ގޯއްޗާ ހަމައަށް ގޮސްފައިވެސް އޭނާ ދޮރުމައްޗާ ހަމައަށް ގޮސް މަޑުކުރިއެވެ. އަދި ގޭތެރެއަށް ނުވަދެ އޭނާ ތުންތަޅުވާ ކޮންމެވެސް އެއްޗެއް ކިޔަވާލިއެވެ. އެއަށްފަހު އޭނާ ގެނައި ސާމާނުގެ ތެރެއިން ކާއްޓެއް ނަގާ އެގޭ ދޮރުމަތީ ބޭއްވި ހިލަބުރީގައި ޖަހާ ފަޅާލިއެވެ. ކާށި ދެފަޅި ކޮށްލަމުން އޭގެތެރެއަށް އެންމެން ބަލާލިއެވެ. އެ ކާށިވެސް އޮތީ ފިކުރީމެން ގޯތި ދޮރުމައްޗަށް ފަޅާލި ކާށީގެ އެތެރެ އޮތް ހެން އެކީ ކަޅު ކުލައަކަށެވެ.\nދެއަތަށް ބޯ ހުރުވާލަމުން ބެއްޔާ ތައްކާނާ ދިމާލަށް ބަލާލިއެވެ. "މީ ސިހުރުގެ ކަމެއް.. ނުބައިވެގެންވާ ބޮޑު ސިހުރެއް."\nބެއްޔާއާ ކުރިމަތިލާން ކާސިމް ކުރިއަށް ޖެހި މޭ ފުއްޕާލީ މޫނު ކުނިކޮށްލަމުންނެވެ. "އަފިރިން ކިހިނެއް ގަބޫލު ކުރާނީ. ތި ގެނައި ހުރިހާ ކާއްޓެއްވެސް ހުރީ ތިހެން ނޫން ކަމެއް. ނިކަން އަފިރިން ދޭ ކާއްޓެއް ފަޅާބަލަ. އޭރުން ގަބޫލު ކުރާނީ.."\nހަސަންކޮއެ ހަށިފުރާ ނޭވާއެއް އެތެރެކޮށްލުމަށްފަހު އެ ގަހުގެ ބިއްދޮށުން ފެންނަން ހުރި ޖިފްޓިގެއާ ދިމާއަށް ހިނގައިގަތީ އެގޭތެރެއިން އަލިކަމެއް ފެނުމުންނެވެ. އެ އަންހެން ކުއްޖާ ގޮސް ވަނީ އެގެއަށް ކަން ހަސަން ކޮއެއަށް ލަފާ ކުރެވުނެވެ. ކުރިއަށް ހިނގައިގަތް ހަސަންކޮއެގެ ލޮލުގައި އަޅައިގަތީ ބިންމަތީގައި އޮތް ރަތް ލިބާހާއި ކަނޑިކިއެވެ. އެއީ އެ އަންހެން ކުއްޖާ ލައިގެން ހުރި ހެދުން ކަން އޭނާއަށް ޔަގީނެވެ. ބިންމަތީ އޮތް ހެދުން ނަގާ އޭގެން އޭނާ ވަސްބަލާލިއެވެ. އޭނާގެ ނޭފަތުގައި ޖެހުނީ އުނިމަލުގެ ވަހެވެ. އަތުގައި އޮތް ލިބާހުން ދޫކޮށްލައި ޖިފްޓި ގެއަށް ވަންނަން ހަސަންކޮއެ އަވަސްވެގަތެވެ.\nޖިފްޓިގެއަށް ވަނުމާއެކު އޭގެތެރެއިން ފެނުނު އަލިކަން ކުއްލިއަކަށް ފަނޑުވެއްޖެއެވެ.\n"މަންޖޭ... ކީއްވެ ފުޅިބައްތި ނިއްވާލީ... ލަދު ގަތީތަ؟" ސިޔާސަ ރާގަކަށް ހަސަންކޮއެ ސުވާލުކޮށްލީ ތަނެއް ދޮރެއް ނުފެންނަ ވަރުވުމުންނެވެ. އެ ތަނަށް ވެރިވެފައިވާ ހަމަހިމޭންކަމުގެ ތެރެއިން ހަސަންކޮއެގެ ކަންފަތުގައި ޖެހުނީ އަނެއްކާވެސް އެ ރީތި ހުނުމުގެ އަޑެވެ.\nއަޑުއައި ދިމާއަށް ހަސަންކޮއެ ބަލާލިއެވެ. އެ ތަނުގައި މީހަކު ހުރިހެން އޭނާއަށް ހީވިއެވެ. ފާނޫޒުގައި ވާ އަލިފާނުގެ ހުޅުކޮޅު ކުޑަކޮށްލާފައި ހުރި ނަމަވެސް އެ ފާނޫޒު ހިފައިގެން ހުރީ އެ އަންހެން ކުއްޖާއެވެ. އިސްތަށިގަނޑު ހާވާލާފައިވާއިރު ފަހަތުން އޭނާގެ ހަށިގަނޑު ނުފެންނަހާ އެ އަންހެން ކުއްޖާގެ އިސްތަށިގަނޑު ދިގެވެ. ހަސަންކޮއެ އަށް ފުރަގަސް ދީގެން ހުރި އަންހެން ކުއްޖާގެ ކޮނޑުގައި ހިފާ އޭނާއަށް ދިމާއަށް އަނބުރާލީ އެ އަންހެން ކުއްޖާގެ މޫނު ބަލާލާ ހިތުން ކެތްމަދުވެފައި ހުރުމުންނެވެ. އިސް ޖަހައިގެން ހުރި އެ އަންހެން ކުއްޖާގެ އަތުގައި އިން ފާނޫޒުން ފަނޑު އަލިކަމެއް އެ މޫނަށް އެޅިފައި ހުއްޓެވެ.\nއެހާ ރީތި އަންހެން ކުއްޖެއް މިއިން ދުވަހަކު އޭނާ ނުދެކެއެވެ. އޭނާއަށް ތަފާތުކަމެއް އިހްސާސްވީ އެ އަންހެން ކުއްޖާގެ ހަށިގަނޑުގައި ބީހިލި ވަގުތެވެ. އޭނާގެ އަތް ޖެހުނީ ތަތް ދިޔާ އެއްޗެއްގައެވެ. ފަހަތަށް ފިޔަވަޅު އަޅަމުން އެ އަންހެން ކުއްޖާއާ ދިމާއަށް ހަސަންކޮއެ ރަނގަޅަށް ބަލާލީ ހިތުގައި ބިރުވެރިކަމެއް އަށަގަންނަން ފެށުމުންނެވެ. އެވަގުތު އެ އަންހެންކުއްޖާ ލޯ ހުޅުވާލަމުން ހަސަންކޮއެއާ ހަތަރުކަޅި ހަމަކޮށްލިއެވެ.\nއެ ރަތް ލޮލުގެ ތެރެއިން އޭނާއަށް ފެނުނީ އަނގުރު އަލިފާނެވެ. ގަތް ބިރެއްގެ ބޮޑުކަމުން ބިމުގައި ފައި ހަރުނުލާ ހަސަންކޮއެ އެހުރިތަނަށް ވެއްޓުނެވެ. ހަމައެއާއެކު އެ މުޅި ޖިފްޓި ގޭގައި އަލިފާން ރޯވެ މުޅި ތަނަށް އަލިވެގެން ދިޔައެވެ. ހަސަން ކޮއެ ކުރިމަތީ އޭރު ހުރި އަންހެން ކުއްޖާ މިހާރު ފެންނާކަށް ނެތެވެ. އަލިފާން ރޯވެ އަނދަމުން ދިޔަ ޖިފްޓިގެ ތެރޭގައި މިހާރު އެހުރީ ހަސަން ކޮއެ އެކަންޏެވެ.\nސަލާމަތްވާން އެތަނުން ނުކުންނާނެ ގޮތެއް ހަސަން ކޮއެ އަކަށް ނުފެނުނެވެ. އަލިފާން ރޯވަމުން ދިޔަ އިރު އެތަން ދުމުން ފުރި ނޭވާ ލާން އުނދަގޫވެ މީހާ ހާސް ވިއެވެ. ޖިފްޓިގޭގެ މަތި ހިޔާކުރަން އަޅާފައިވާ ފަންގަނޑުގައި ހުޅު ރޯވެ އެތަނުން ފަންގަނޑެއް އޭނާގެ ބޯމައްޗަށް ވެއްޓުނެވެ. ގައިން ނެގި ދިލައަށް ކެތްނުވާ ހާލުގައި އަޑުގެ ނެތްތަނަށް ހަސަންކޮއެ ހަޅޭއްލަވައިގަތީ ރޮއެ ހޭރެމުންނެވެ.\nވަރައްފުރިހަމަ ވާހަކަ އެއް... ޝުކުރިއްޔާ މިކަހަލަ ސަޅިވާހަކަ އެއް ގެނެސްދިނީތީ.....


‘ގިރިޓީ ލޯބި’ ގެ ފުރަތަމަ ލަވަ ‘ދީފާ’ އަށް ގިނަ ބައެއްގެ ތައުރީފް! - AO News\n‘ގިރިޓީ ލޯބި’ ގެ ފުރަތަމަ ލަވަ ‘ދީފާ’ އަށް ގިނަ ބައެއްގެ ތައުރީފް!\nކްލަބްހައުސް މެދުވެރިކޮށް މުނިއަވަސް އިން ކުރިއަށް ގެންދާ ލަވައަށް ރިކްއެސްޓްކުރުމުގެ ޕްރޮގްރާމުގެ ތެރެއިން ރިލީޒްކުރި، “ގިރިޓީ ލޯބި”ގެ ފުރަތަމަ ލަވަ ‘ދީފާ’ ގިނަ ބައެއްގެ ސަމާލުކަން ހޯދައިފިއެވެ.\nޑާކްރެއިން އެންޓަޓެއިންމެންޓުގެ ވެބް ސީރީޒް ގިރިޓީ ލޯބީގެ ފުރަތަމަ ލަވަ ބެލުންތެރިންނަށް ދޫކޮށްލާފައިވާއިރު މި ލަވައަކީ ހިންދީ މިއުޒިކްގެ ސްޓައިލާއި ހުޅަނގުގެ މިއުޒިކްގެ ސްޓައިލް މަސްހުނިކޮށްލައިގެން އުފައްދާފައިވާ ލަވައެކެވެ. މި ލަވައިގެ ޅެމާއި މިއުޒިކް ހަދައި، ލަވަ ކިޔާފައިވަނީ މަޝްހޫރު ލަވަކިޔުންތެރިޔާ ފަތުހުالله އަބްދުލް ފައްތާހު (ފަތޯ) އެވެ.\nމި ލަވައިގެ އިތުރުން، އަންނަ ހަފްތާގެ ހޯމަ ދުވަހު މި ސީރީޒްގެ ދެވަނަ ލަވައެއް ބެލުންތެރިންނަށް ދޫކޮށްލަން ޑާކްރެއިން އިން ތައްޔާރުވަމުން އަންނަ އިރު ވެބް ސީރީޒް “ގިރިޓީ ލޯބި” އަށްވެސް ގިނަ ބަޔަކު އަންނަނީ އިންތިޒާރުކުރަމުންނެވެ.\nޢާއިޝަތު ފުއާދު ތަޢުފީޤް އަދި މުޙައްމަދު ޢަލީ (މޮގާ) ޕްރޮޑިއުސްކުރާ މި ސީރީޒް ޑަައިރެކްޓް ކުރަނީ ކުޅަދާނަ ޑައިރެކްޓަރ ޢަލީ ޝިފާޢު (ޗިއްޕެ) އެވެ. ސްކްރީން ރައިޓަރ އަޙްމަދު ޒަރީރު ގެ ސްކްރީން ޕްލޭއަށް ތައްޔާރުކުރާ މި ސީރީޒްގައި މުޅިން އާ ތަރިންވެސް ފެނިގެން ދާނެކަމަށް ޑާކްރެއިން ވަނީ ބުނެފައެވެ. މިހާރު އަރަމުން އަންނަ ހުނަރުވެރި އެކްޓަރ މުޙައްމަދު ވިޝާލް (ރޯމަން) އާއި އައިމިނަތު ރަޝްފާ (އާޝާ) ގެ އިތުރުން މުޙައްމަދު މަނިކު، މުޙައްމަދު ފައިސަލް އަދި އާދަމް ރިޒްވީ (ރެކްސް) ވެސް މި ސީރީޒްއިން ފެނިގެންދާނެއެވެ.\nދޯންޏެއް އަޑިއަށް ގޮސް, ގެއްލުނު ފަސް ދިވެހި އަދިވެސް ނުފެނޭ\nއަރިޔަން ޚާން ހައްޔަރުކުރުމަކީ ލަދުވެތިކަމެއް، އެމީހުން އެކުޅެލީ ޒުވާނެއްގެ ދިރިއުޅުމާ\nޙައްލައް ނެއް ރޭލުފަނީގެ އުދަގޫ\nރާއްޖޭގެ ކަނޑުގެ ސަރަހައްދަށް ވަދެ އުޅުނު ލަންކާގެ ރެފިއުޖީންގެ ބަޔަކު ހިފަހައްޓައިފި


Maafaru airport ah mi aharu fahukolhu scheduled flight jassaane: Regional Airports | Mihaaru\nމާފަރު އެއާޕޯޓު: ރީޖަނަލް އެއާޕޯޓްސް ކުންފުނިން މަސައްކަތް ކުރަމުން އަންނަނީ މިއަހަރު ފަހުކޮޅު ޝެޑިއުލްޑް ފްލައިޓް ފެށުމަށް.-ފޮޓޯ: މާފަރު އެއާޕޯޓު ފޭސްބުކް ޕޭޖް\nމާފަރު އެއާޕޯޓަށް މި އަހަރު ފަހުކޮޅު ޝެޑިއުލްޑް ފްލައިޓް ޖައްސާނެ: ރީޖަނަލް އެއާޕޯޓްސް\n14 އޮކްޓޯބަރ 2018 - 14:32 15 comments\nއެ ކުންފުނީގެ ޑިރެކްޓާ ޖެނެރަލް ސާމީ އަގީލް ވިދާޅުވީ މާފަރު އެއާޕޯޓުގެ ހުރިހާ މަސައްކަތެއް ނިންމަން ތައްޔާރުވަމުން އަންނަ ކަމަށެވެ. އެގޮތުން ޓާމިނަލްގެ މަސައްކަތްތައް ވަރަށް އަވަހަށް ނިންމާލެވޭނެ ކަމަށް އޭނާ ވިދާޅުވި އެވެ.\nއަބޫދާބީ ފަންޑުން 60 މިލިއަން ޑޮލަރު ހަރަދުކޮށްގެން އަޅާފައިވާ އެއާޕޯޓަށް މިިދިޔަ އޮގަސްޓް 14 ވަނަ ދުވަހު ވަނީ ޓެސްޓް ފްލައިޓް ޖައްސައިފަ އެވެ.\nމިދިޔަ ހަފުތާގެ ބުދަ ދުވަހު މާފަރު އެއާޕޯޓަށް ވަނީ ޔޫއޭއީގެ އޭ737ގެ ޓެސްޓު ފްލައިޓެއް ވެސް ޖައްސައިފަ އެވެ. އެ ފްލައިޓް ޖައްސާފައިވަނީ ވެލާނާ އިންޓަނޭޝަނަލް އެއާޕޯޓުން ކްލިއަރެންސް ނިންމުމަށް ފަހުގަ އެވެ. ހަމަ އެ ދުވަހު އެ ބޯޓު ވަނީ ފުރައިފަ އެވެ.\nމާފަރު އެއާޕޯޓު ތަރައްގީ ކުރަން ނިންމާފައި ވަނީ ޓްރާންސިޓް ހޮޓަލަކާއި ރިސޯޓެއް ވެސް ހިމެނޭ ގޮތަކަށެވެ. އަދި އެއާޕޯޓަށް އެއްފަހަރާ ހަ ޖެޓަށް ހިދުމަތް ދެވޭ އިރު އެންމެ ޒަމާނީ ވަސީލަތްތައް ހުންނާނެ އެވެ.\nއެއާޕޯޓާއެކު ނ. އަތޮޅުގައި ބޮޑު މަޝްރޫއެއް ކުރިއަށް ގެންދިއުމުގެ އެއްބަސްވުމުގައި ޓޫރިޒަމް މިނިސްޓަރު މޫސާ ޒަމީރު އަދި އަބޫދާބީ ފަންޑުގެ ޑިރެކްޓަ ޖެނެރަލް މުހައްމަދު ސައިފް އަލީ ސައީދު ވަނީ މިދިޔަ އަހަރުގެ ޑިސެމްބަރު މަހު ސޮއިކުރައްވައިފަ އެވެ.\nއިތުރު ލިޔުންތައް ނ. މާފަރު އިންޓަނޭޝަނަލް ފްލައިޓްތައް ސަރަހައްދީ އެއާޕޯޓްތައް މާފަރު އިންޓަނޭޝަނަލް އެއާޕޯޓް


އާމިނަތު ޝާޒިޔާ 26 ފެބްރުއަރީ 2021\nތ.ވޭމަންޑުއަށް ދިމާވި ކަރަންޓުގެ މައްސަލަ ޙައްލުކޮށް، 33ގަޑިއިރަށްފަހު އަލުން އެރަށަށް ކަރަންޓުގެ ޚިދުމަތް ދޭންފަށައިފިއެވެ. މުޅި ވޭމަންޑުއިން ކަރަންޓު ކަނޑައިގެން ދިޔައީ ބުދަދުވަހު މެންދުރު ފަހު އެރަށުގެ އިންޖީނުގޭގައި އަލިފާން ރޯވުމާ ގުޅިގެންނެވެ. މި ހާދިސާގައި ރަށުގެ މުޅި އިންޖީނުގެވަނީ ބޭނުން ނުކުރެވޭވަރަށް ހަލާކުވެފައެވެ. ތ.ވޭމަންޑުއަށް ކަރަންޓުގެ ޚިދުމަތްދެނީ ފެނަކަ ކޯޕަރޭޝަނުންނެވެ.\nއަރުޝީފަށް ނެގީ 26/02/2021 08:17\nއެންމެފަހުން އަޕްޑޭޓްކުރީ 26/02/2021 08:17\nއައިޝަތު އަހުމަދު 28 މިނެޓު ކުރިން


MFA ge Chairperson akah Ali Seezan aai Maskey kurimathilaifi | Mihaaru\nއެމްއެފްއޭގެ އާ ބޯޑްގެ ޗެއާ އަށް ކުރިމަތިލި ސީޒަނާއި ވައިސް ޗެއާއަކަށް ކުރިމަތިލި މުއާ ފިލްމީ އިވެންޓެއްގެ ތެރޭގައި.\nއެމްއެފްއޭގެ ޗެއާޕާސަންގެ މަގާމަށް ސީޒަނާއި މާސްކޭ ވާދަކުރަނީ\n19 ޑިސެމްބަރ 2018 - 23:316comments\nވައިސް ޗެއާޕާސަންގެ މަގާމަށް ވެސް ދެ މީހަކު ކުރިމަތިލައިފައިވާ އިރު، އޭގެ ތެރެއިން އެކަކީ ދައުރުވި ހަމަވި ބޯޑުގެ ވައިސް ޗެއާގެ މަގާމުގައި ހުރި އެކްޓަރު އަބްދުﷲ (މުއާ) މުއާޒާއި ކުރިން ވައިސް ޗެއާގެ މަގާމުގައި ހުރުމަށް ފަހު، ވަގުތު ދެވެން ނެތިގެން މަގާމުން އިސްތިއުފާ ދިން މަޝްހޫރު ބަތަލާ ނިއުމާ މުހައްމަދެވެ.\nއެމްއެފްއޭގެ ބޯޑުގެ ވައިސް ޗެއާއަކަށް މުއާ އޭރު އިންތިހާބުވީ މިދިޔަ އަހަރު ނިއުމާ މަގާމުން އިސްތިއުފާ ދިނުމުން މި އަހަރުގެ ޖެނުއަރީ މަހުގެ ތެރޭގައި ބައި-އިލެކްޝަން ބާއްވަން ނިންމައި ކުރިމަތިލާން ހުޅުވައިލުމުން މުއާ އާއި ޕްރޮޑިއުސަރު/ޑައިރެކްޓަރު ފާތުމަތު ނަހުލާ ނަން ހުށަހެޅުމަށް ފަހު، ނަހުލާ ނަން ނެގުމާ ގުޅިގެންނެވެ.\nއާ ބޯޑްގެ ސެކްރެޓަރީ ޖެނެރަލްގެ މަގާމަށް ކުރިމަތިލާފައި ވަނީ އެންމެ މީހެކެވެ. އެއީ މަޝްހޫރު އެކްޓަރު (ޔޫއްޕެ) ޝަފީއު އެވެ. އެ މަގާމަށް އޭނާ އެކަނި ކުރިމަތިލާފައިވާތީ އިންތިހާބަކާ ނުލައި ޔޫއްޕެ އަށް މިހާރު ވެސް ވަނީ އެ މަގާމު ކަށަވަރުވެފަ އެވެ.\nޔޫއްޕެ ވަނީ އެމްއެފްއޭގެ އާ ބޯޑްގެ އެސްޖީއަކަށް އިންތިހާބުވެފައި.\nބޯޑްގެ އިތުރު މަގާމުތަކަށް ބަލާ އިރު ހަޒާންދާރުގެ މަގާމަށް ވެސް ދެ މީހަކު ވަނީ ކުރިމަތިލައިފަ އެވެ. އެއީ ކުރީގެ ބޯޑްގެ ބޯޑް މެމްބަރުންގެ މަގާމު އަދާކުރި އެކްޓަރު/ފެޝަން ޑިޒައިނަރު ޖާދުﷲ (ޖާދު) އިސްމާއީލާއި އިބްރާހީމް (ރިޔާ) ރިޔާޒް އެވެ.\nބޯޑު މެމްބަރުންނަށް މި ފަހަރު ކުރިމަތިލާފައިވާ މެމްބަރުންނަކީ އެކްޓަރު އަހުމަދު ޒިޔާ، ކުރީގެ ބަތަލާ ވަލީދާ ވަލީދު، ކުރިން ވެސް ބޯޑު މެމްބަރުންގެ ތެރޭގައި ހިމެނުނު އެކްޓަރު މުހައްމަދު މަނިކުގެ އިތުރުން އަލީ ޝާނީޒް އެވެ.\nއެމްއެފްއޭގެ އާ ބޯޑަށް މެމްބަރުން ހޮވަން ބާއްވާ އިންތިހާބު އޮންނާނީ މި މަހުގެ 27 ވަނަ ދުވަހުގެ ރޭގަ އެވެ. އިންތިހާބުގައި ވާދަ ކުރަން މި މަހުގެ5ގައި ހުޅުވާލައި، ކުރިމަތިލާން ދިން މުއްދަތު ހަމަވީ މި މަހުގެ 15 ވަނަ ދުވަހު އެވެ.\nMFA ge inthihaabah kurimathi laan hulhuvaalaifi\nއެމްއެފްއޭގެ އާ ބޯޑަށް ކުރިމަތިލާން ހުޅުވައިލީ މި މަހުގެ5ވަނަ ދުވަހު.\nއެމްއެފްއޭގެ އިންތިހާބު މި ފަހަރު ބާއްވަނީ އެކަމަށް އެކުލަވައިލި ފަސް މެމްބަރުންގެ ކޮމިޓީއެއްގެ ބެލުމުގެ ދަށުންނެވެ.\nއެ ކޮމިޓީގައި ހިމެނެނީ ފިލްމީ ތަރި މުހައްމަދު (ދަރާ) ރަޝީދު އާއި މަޝްހޫރު ކެމެރާމަން ހަސަން (ކޮކޯ) ހަލީމާއި އިބްރާހީމް (ބުރޯ) ރަޝީދު އާއި މަޝްހޫރު ފޮޓޯގްރާފަރު ނިޝާން (މިލްޒީރޯ) އަދި ކަޅުއޮށް ނަސީރެވެ.\nދައުރު ހަމަވި ބޯޑްގެ ޗެއާޕާސަންގެ މަގާމުގައި ހުންނެވީ ރައްޔިތުންގެ މަޖިލީހުގެ އިހަވަންދޫ ދާއިރާގެ މެމްބަރު މުހައްމަދު (މުހައްމާ) އަބްދުﷲ އެވެ.\nއިތުރު ލިޔުންތައް މޯލްޑިވްސް ފިލްމް އެސޯސިއޭޝަން އަލީ ސީޒަން ދިވެހި ފިލްމް އިންޑަސްޓްރީ ނިއުމާ މުހައްމަދު ޔޫސުފު ޝަފީއު (ޔޫއްޕެ)